text:
The following Tigrigna testimony was published on September 10th, 2005.
ግዚኡ ኣብ መፋርቅ ሓምለ 2001 እዩ ዝነበረ። ኮሚቴ ተማህሮ ዩኒቨርሲቲ ነቲ ብሚንስቲሪ ትምህርቲ ዝወጸ ኩሉ ተማሃራይ ዩኒቨርሲቲ ናብ ማእቶት ክኽይድ ከምዘለዎ ዝሕብር መጸዋዕታ ሕጊ ብዝመልኦ ኣገባብ ይቃወሙ ነበሩ። ነጥቢ ብነጥቢ ብምቅራብ ነቲ ጻውዒት ክኽውን ከምዘይክእል ናብ ፕረዚደንት ኣስመራ ዩኒቨርሲቲ ዶክተር ወልደኣብ ኢስሃቅ ኣቅረቡ። ገለ ካብቲ ዝቀረበ ነጥብታት ንምጥቃስ:
1. ዩኒቨርሲቲ ኣስመራ ርእሰ-ምምሕዳራዊ ኣሰራርሓ ስለዘለዎ፡ ብምኒስትሪ ትምህርቲ ዝወጽእ መጸዋዕታ ይኹን ሓበሬታ ንዕኡ ኣይምልከትን።
2. ክረምታዊ ማእቶት ኣብ ቅዋም ኤርትራ ስለዘየለ፡ ተቀባልነት ከምዘይብሉ።
3. ካብዚ ሓሊፍ ንተማሃራይ ናብ ክረምታዊ ማእቶት ብዘይ ድልየቱን ብዘይ ዶመዝን ከምዝሳተፍ ምግባር፡ ነቲ ኤርትራ ኣንጻር ግዱድ ሽቅለት ዝፈረመትሉ ንቻርተራት ውድብ ሕቡራት ሃገራትን፡ ሰብኣዊ መሰላትን ትጥሕስ ምህላዋ ብምጥቃስ ገለጹ። ክወፍሩ እንተኾይኑ ግን ብድልየትን ብደሞዝን ክኽይድ ክምዘለዎ ጸብጻቦም ኣቅረቡ።
ይኹን እምበር፡ ኣብ መጨረስታ እቲ ተባሂሉ ደሎ ስራሕ ከም ቆጸራ ሕዝብን ከም ሓበሬታ ምእካብን ጐስጓስ ንሕዝቢን ብተመሃሮ ዩኒቨርሲቲ ክፍጸም ኣለዎ ብምባል ኣብ ወርሒ 800 ናቅፋ ማለት፡ ኣብ መዓልቲ 26 ናቅፋ (1.30 ዶላር) እንዳተዋህበ ክሰርሕ ከምዘለዎ ፕረዚደንት ኣስመራ ዩኒቨርሲቲ ንተመሃሮ ገለጸሉ። እዚ እኹል ኣይኰነን፡ ንመግብና ንሆቴልና’ውን ዝኣክል ኣይኰነን ብምባል ተመሃሮን ኮሚቴ ናይ ተመሃሮን ስርዓቱ ብዝሓለወ ንመሰሎም ሓተቱ።
ኣብ ከምዚ እናሃለወ፡ ፕረዚደንት ማሕበር ተመሃሮ ዩኒቨርሲት ኣስመራ ሰመረ ከሰተ ብዕለት 31 ሓምለ 2001፡ ስዓት ሸውዓተ ናይ ንጉሆ፡ ብሰለስተ ናይ ጸጥታ ኣባላት ኤርትራ ካብ ገዝኡ ብናይ ገዛ መኪና ተወሲዱ ተኣስረ። ድሕርዚ ተማሃሮ ብዘቅረብዎም ጠለብ ንሕና ንመሰልና ሓቲትና፡ ንፕረዚደንት ተማህሮ ገበን እንተሊዎ፡ ናብ ፍርዲ ክቀርብ ኣለዎ ክብሉ ሕቶኦም ኣቅረቡ። ንኽምስሉ ንፕረዚደንት ተማሃሮ ብዕለት 9 ነሓስ 2001 ናብ ቤት ፍርዲ ኣቅረብዎ። ይኹን እንበር ክሲ ስለዘይተመስረተሉ፡ ቤት ፍርዲ ብቆጸራ ናብ ካልእ ግዜ ኣመሓላለፈ። ብሬድዮን ቴሌቪጂንን ኣብ ዝወጸ ምልክታ ኩሉ ተማሃራይ ናብ ማእቶት ክኽይድ ከምዝግባእ ተገልጸ። ይኹን እምበር ኣብፍርዲ ቀሪቡ እቲ ዝግባእ ፍርዲ ክወሃብ፡ ድሕሪኡ ንሕና ናብቲ ዝበሃል ደሎ ክንክይድ ብምባል ናብ ኣውቶቡሳት ምስቃል ኣበዩ።
ኣብዚ ግዜ’ዚ ፕረዚደንት ዩኒቨርሲቲ ዶክተር ወልደኣብ ኢስሃቅ፡ ካብዛ ስዓት እዚኣ ኣትሒዝኩም፡ ኣካዳሚ ተዓጽዩ ስለዝኾነ፡ ሓላፍነት ኣይወስድን እንዳበለ፡ ብኢዱ እንዳ ደፍእ ካብቲ ካምፓስ (ቅጽሪ) ዩኒቨርሲቲ ኣውጽኣና። ነቲ ማዕጾ’ውን ዓጸዎ። ንጽባሒቱ ንግሆ ስዓት 8፡00፡ ፕረዚደንት ተማሃሮ ሰመረ ከሰተ ናይ ቤት ፍርዲ ቆጸርኡ ኣኺሉ ስለዝነበረ ተማሃራይ ፍርዱ ክሰምዕ ናብቲ ቤት ፍርዲ ገጹ ወሓዘ። ገለ ኣብቲ ውሽጢ እቲ ቤት ፍርዲ፡ ገለድማ ኣብቲ ቅጽሪ ናይ ቤት ፍርዲ እንዳ ተጸበዩ ከለው፡ ብዓሰርተታት ዝቁጸሩ ወተሃደራት ነቲ ቤት ፍርዲ ተዘርእዎ። ናብ ቤት ፍርዲ ብምእታው ከኣ፡ ብበትርን ብብረትን እንዳኣፈራርሑን እንዳቀጥቀጡን፡ ንኹሎም ኣብኡ ዝነበሩ ተማሃሮ ክህዝዎም ፈተኑ። ኣብ ውሽጢ መጋባእያ ኣትዮም ክኣ ብርክት ዝበሉ ተማሃሮ ብሓይሉ ኣብመኪና ኣስቂሎም ናብ እስታድዮም ኣስመራ ኣእተውዎም። ልክዕ ኣብታ ሰዓት እቲኣ ናብ ሙሉእ ሃገር ዝዀነ ተማሃራይ ዩኒቨርሲቲ ኣስመራ ኣብ ትሕቲ ቁጽጽር ክኣቱ ከምዘለዎ ተመሓላለፈ። ኣብቲ ምሸት ብረትን ኣባትርን ዝሓዙ ወተሃደራት ኣብ መደቀሲ ተመሃሮ (ዶርሚቶሪ) ብምእታው ንኣዝዮም ብዙሓት ተማሃሮ ከካብ መደቀሲኦም ቅያር ክዳን ዘይብሎም ኣብ ዝባኖም ዝነበረ ጥራይ ተኽዲኖም እንዳሰራጠዩ ናብ ኣስመራ ስታዲዮም ወሰዱዎም። ምስቶም ኣብኡ ዝነበሩ ሓዊስካ ኣስታት 300 ዝኾኑ ተማሃሮ ኔሮም። በቲ ዝሃርም ዝነበረ ዝናብ ጠስጢሶም ብቁሪ እንዳተገረፍን ብጥምየት እንዳተሳቀዩን መርየት ጸልመተ ወግሓ። ኣዴታትን ኣቦታትን ድማ ሙሉእ መዓልቲ ክሳብ ምሸት ኣብ ኣፍደገ ስታድዮም ንተመሃሮ ቅያር ክዳውንትን ዝብላዕን ክህብዎም ኢሎም ተኣኪቦም ኔሮም፡ ግና በባትር ተሰጉጎም ክምኡ’ውን ዝተቀጥቀጣ ኣዴታት’ውን ነይረን እየን።
ንጽባሒቱ ንግሆ ፈውሲ ሞት ሓደ ሓደ ክበጽሕ ዘይክእል ኣስቃጥላን ጉስማጥን ተዋህቦም። ኣብ ከባቢ ሰዓት 11፡00 ቅድሚ ቀትሪ ዝኽውን መካይን ተቀረባ። ሓበሬታ ከይሃቡ ከኣ ክሰቅልዎም ፈተኑ። እቶም ተማሃሮ ግን ዝበደልናዮ ነገር የለን መሰልና ብሕጊን ብኣገባብን ሓቲትና፡ ናበይ ትወስዱና ኣለኹም ኢሎም ሓቲቶም። እንተኾነ ብዘይ ዘረባ ተሰቀሉ ተባህሉ። ኣይንድይብን ክብሉ ቃሎም ኣስምዑ። ሓደ ካብቶም ሽጉጥ ሒዞም ዝነበሩ ሓለፍቲ ከኣ ወተሃደራት ክኣትው ኣዘዘ። ቁጽሮም ናብ 50 ዝበጽሑ፡ ፍርቆም ካላሽን፡ ፍርቆም ኣባትር ዝሓዙ ተሰሪዖም ኣተው። ብሓይሊ ደይቡ በልዎም። እቶም ተማሃሮ ከምዘይድይቡ ገለጹሎም። ብረቶም ኣዐመሩ። ሰብ በትሪ ንተማሃሮ ክሃርምዎም ጀመሩ። ኣውያት ተደርጓሐ። ብላዕልን ብታሕትን ናይታ ስታዲዮም ደረጃ ደይቦም ወተሃደራት ዓይኒ የብለይ ስኒ የብለይ ቀጥቀጥዎም። ብዙሓት ኣካላዊ ማህሰይቲ ወረዶም። ኣብ ደገ ኮይኖም ዝጽበዩ ዝነበሩ ወለድን ኣሕዋትን፡ ኣእወዩ። እቶም ወተሃደራት በባትር እንዳቀርሰሙ ኣባረርዎም። እግሩ ዝስበር ተሰይሩ፡ ዝፍጋእ ተፈጊኡ፡ ሓይሎም ምስደኽሞም፡ ብሓይሊ እንዳ ጐተቱ ሰቀልዎም። ናብ ዘይተፈልጠ ቦታ ብብሎኮ ባጽዕ ወሰድዎም። ሃለዋቶም ንፈልጥ ኣይነበርናን። ድሕሪ ቁሩብ ምዓልቲ ግን ኩሉ ተማሃራይ ስለዝሰዓቦም፡ ብዓይኑ ርእዩዎም። እዚ እቲ ኩሉ ተማሃራይ ናብ ዊዓ ምስ ተወስደ እዩ።
ዕለት 12 ነሓሰ 2001 እዩ ነይሩ፡ ድሕሪ ሰለስተ ምዓልቲ ካብቶም ብሓይሊ ዝተወስዱ ተማሃሮ ማለት’ዩ። ልክዕ ንግሆ ሰዓት 6፡00 ኣትሒዙ፡ ተማህራይ በቲ ዝወጸ ምልክታ ተሰናቢዱ ፈሪሁ ናብ ስታድዮም ዘርጠብ እንዳበለ ክእከብ ጃመረ። በብቁሩብ እንዳተኣከበ ከይቆረሰ ከይተመስሓ ኣብኡ ተዓጽዩ ምስወዓለ ልክዕ ሰዓት 4፡00 ድሕሪ ቀትሪ ምስኮነ፡ መካይን በጥሓትን ኤነትረታትን ንውሽጢ እስታድዮም ኣተዋ። ኣስታት 1700 ዝኽውን ተማሃራይ ምስ ጥሙይ ከብዱ ምድላዋት ከይገበረ ምብጋስ ኰነ። ብብሎኮ ባጽዕ ወጻና። ናበይ ከምንኽይድ ኣይንፈልጥን ነበርና። ንባጽዕ ሓሊፍና ናብ የማናይ ወገን ናይታ ከተማ ናብ መንገዲ ዓሰብ ኣምራሕና። ድሕሪ 6 ሰዓት ኣስታት ሰዓት 10፡00 ናይ ምሸት ዊዓ እተባህለ ቦታ ኣቲና። ብዘይ ማይ ብዘይ መግቢ፡ ምስ ዝኹሉ ድኻም፡ ኣብቲ ኣእማን ዝበዝሖ ቦታ ብዘይ መንጸፍ ደቀስና። ብኹሉ ወተሃደራት ተኽቢብና ሓደርና። ሰዓት 10፡00 ናይ ንጉሆ ይኽውን ነተን ደቂ ኣንስትዮ ካባና ፈልዮም ንምብራቅ ወገን ወሰዱወን። ንሕና’ውን ዝነበረና ቦርሳ ተሰኪምና ድማ ጉዕዞ ብኣእጋር ቀጸለ። ነቲ ሰራዊት ዝቅመጠሉ ንጸጋም ገዲፍና ንሰሜናዊ ምዕራብ ገጽና ተጓዓዝና። ገለ ሕልፍ ሕልፍ ኢልካ ዝርከብ ቆጥቋጥ ዘለዎ ቦታ ምስ በጻሕና ኰፍ በሉ በሉና። ካብ መጀመርታ ምስተበገስና ካብ ሰዓት 6፡00 ናይ ንግሆ ስጋብ 11፡00 ንጽብሒቱ፡ ን30 ሰዓታት ብዘይ መግቢ ተሳቀና።
ልክዕ ሰዓት 12፡00 ፍርቂ መዓልቲ ድማ ብጽምኢ ማይ ተማሃሮ ክወድቁ ምስ ጀመሩ፡ ናብ ሓደ ዓቢ ሩባ ናብ ሩባ ሓዳስ ዝሕውስ ወሰዱና። ኣብቲ ንኽዶ ዝነበርና ጉዕዞ ገለ ብጾትና ክወድቁ ጀመሩ። ክነልዕሎም ኣይፍቀደናን ነበረ። ኣብቲ ሩባ ምስ በጻሕና ኣብቲ ውሽጢ ውሕጅ ሓርየት ኣተና። ነቲ ሓርየት ማይ ኣብ ጥራይ ከብድና ሰተናዮ። ብዙሓት ኣብኡ እንከለው ወደቁ። ተሰኪምና ናብ ላዕሊ ኣውጻእናዮም። ገዲፍክሞም ኪዱ በሉና። ሃለዋቶም ዘጥፍኡ ብዙሓት ወዲቆም ነበሩ። በቲ ካብታ ከባቢ ማይ ትወስድ ዝነበረት ቦጥ በብሓደ እንዳ ገበሩ ወሰድዎም። እዝከረኒ ንበልዖ ምስ ሰኣና ኣብቲ ስግር ናይቲ ንሰትየሉ ዝነበርና ሩባ፡ ብዙሓት ኣጣል ርኣና። ናብኡ ገጽና ሰለይ እንዳበልና ከድና። ኣብኡ ተረፍ ናይቲ ኣብኡ ዝነበረ ሰራዊት ንቁጽ ባኒ እተን ኣጣል ይበልዓ ነበራ። እተን ኣጣል ይበልዖኦ ዝነበራ ንቁጽ ባኒ ምስ ረኣናዮ ኣዚና ተሓጐስና። ሕማቅ እንዳጨነወና ክኣ በቲ ሓደ ወገን እተን ኣጣል ይበልዓ፡ በቲ ሓድ ድማ ንህና ክንበልዕ ፈተንና። እንተዀነ እቲ ባኒ ኣዝዩ ዝነቀጸ ስለዝነበረ ምሕያኽ ኣበየና። ኣብ ክዳንና ጌርና ናብቲ ሩባ ብምውሳድ ከኣ፡ ኣብቲ ማይ ኣለኽናዮ። ንነብስና በሊዕና፡ ነቶም ኣብቲ ደረት ሩባ ኣብ ገረብ ደቂሶም ብጥምየት ድሳቀዩ ድነበሩ ኣዕሩኽና ኣምጻእናሎም። ቁሩብ ሓይሊ ረኺብና ድማ ክንንቃሳቀስ
ጀመርና። ኣብቲ ደረት መንገዲ ፡ ካብቲ ሩባ ምስወጻና፡ ብዙሓት ተማሃሮ ወዲቆም ርኣና። ድሒሩ ከምዝሰማዕናዮ፡ ይርጋ ዮሴፍ ብዕለት 14 ነሓሰ 2001 ከምኡ ድማ የማነ ተኪኤ ብዕለት 19 ነሓሰ 2001 ከምዝሞቱ ሰማዕና። ብዙሓትው’ን ስነኣእምሯ’ውን ኣካላውን ስንክልና ኣጋጢምዎም። ንኣብነት ኣብ ጐድንና ዝድቅስ ዝነበረ ናይ 2ይ ዓመት ናይ ስነ-ህይወት (Biology) ተመሃራይ፡ ናይ ኣእምሮ ጸገም ኣጋጢምዎ ተጸሊሉ። ናይዚ ኩሉ ስቃይ እቲ ንልዕሊ 30 ሰዓታት ብዘይ መግብን ማይን ከምኡ’ውን ባህርያዊ ኩነታት ዊዓ ተደሚርዎ ኣብ ሂወትና ዓቢ ፈተነ ነበረ።
ዊዓ ካብ ባጽዕ ንሸነኽ ደቡብ 45 ኪሎሜትር ካብ መንገዲ ዓሰብ ንየማን እልይ ኢልካ ካብ ከተማ ፎሮ ንሰሜናዊ ምዕራብ ኣስታት 6 ኪሎሜትር ብሰሜን፣ ብምዕራብን ብደቡብን ጐቦታት እተኽበት ዓሟቅ መዓስከር ወተሃደራት’ያ። ኣብቲ ግዜቲ ኣዝዩ ሙቀት ስለዝነበረ ልዕሊ 45 ዲግሪ ሴንቲግሬድ ከምዝነበረ ኣብቲ ክሊኒክ ተዓቒቦም ዝነበሩ ብጾትና ሓቢሮምና። እቲ ዘገርም ግን በዚ ልዑል ሙቀት፡ ንዊዓ ንማእሰርትን ንስቅያትን ቦታ ክትከ’ውን ምምራጾም እዩ።
ነቶም ኣብኡ ዝጸንሁ ወተሃደራት “እዚኦም ንመንግስቲ ኽግልብጡ ዝፈተኑ እዮም። ጸረ ሃገር እዮም። ጸጊቦም እዮም። ንስኹም ኣብ ድፋዓት ኮንኩም ሃገርኩም ተገልግሉ፡ ንሳቶም ድማ የማርጹ” ዝብል ጌጋ ሓበሬታ ተዋሂብዎም ከምዝነበረ ገሊዖም ነጊሮምና። ድሕሪ ሰሙን ኣቢሉ ይኽውን ፡ ኣዛዚ ናይታ ኣብኣ ዝነበረት ክፍለሰራዊት 35 ኰነሬል ገብሪኤል ወልደስላሴ ንኣስታት 2000 ንኽውን ተማሃሮ ኣከበና። ኣብ 4 ጉጅለ ድማ መቐሉና። እታ ቀዳመይቲ ጉጅለ ኣዋልድ ዝነበረኣ ንጽባሒቱ ንግሆ ንገልዓሎ ዝተባህለት ብማእሰርቲ ፍልጥቲ ዝኾነት ቦታ ወሰዱወን። ሓለፍቲ ናይታ መዓስክር ተቃውሞ ከይመጽእ ብምስጋእ ነተን 2 ጉጅለ ናብ ገልዓሎ ወሰድዎም። 2 ጉጅለ ድማ ኣብ ዊዓ ተረፍና። እቶም ናብ ገልዓሎ ድኽዱ ብጾትና ከምዘዕለሉና፡ ገልዓሎ ኣዝዪ ሃሩር ዝኾነ ቦታ፡ ንመዓልቲ ክልተ ሰዓት እንዳተጓዕዙ ከቢድ ስራሕ ይሰርሑ ከምዝነበሩን ብዙሕ ግፍዒ ከምዝወረዶምን ይገልጹ።
እቶም ኣብ ዊዓ ዝነበርና ክልተ ጉጅለ’ውን ፈላልዮምና። ገሌና ኣብቲ መዓስከር ገሌና ከኣ ኣብ ቤት ትምህርቲ ኣከቡና። ክንሸይን ይኹን ክንሰርህ ከለና ኩሉግዜ ብወተሃደራት ንሕሎ ነበርና። ኣብ ኣዝዩ ሃሩር ዝኾነሉ ሰዓታት፡ ንኣስታት 3 ሰዓት ዝኽውን እምኒ ንእክብ። እቲ የእማን’ውን ኣብ ግዜ ቀትሪ ኣዝዩ እዩ ዝረስን። ነቲ ርሱን እምኒ ኣብ መንኰብና ተሰኪምና ኣኪብና ጽርግያ ንሰርሕ ነበርና። ሓደ ለይቲ ብርቱዕ ህቦብላ ዝተሓወሶ ማይ ሃሪሙ መዕቀሊ ስለዘይነበረ ኣብ ዝባንና ተቐቢልናዮ ኣብ ጨፈቃ ድማ ሓዲርና። ንንጉሁኡ ብዙሓት ሓሚምና።
ድሕሪ ወርሒ ኣቢሉ፡ ዶክተር ወልደኣብ ኢስሃቅ ኣብቲ ቦታ ኣኼባ ክገብር መጸ። ብተመሃሮ ሓያል ሕቶታትን ርእይቶታትን ቀረበሉ። ይኹን እምበር እቶም ድሓቱ ድነበሩ ብጾትና፡ ብቪድዮ ካሜራ ይቅድሑ ስለዝነበሩ፡ ድሕሪ ቁሩብ ግዜ ብለይቲ ኣተሲኦም ካብ ጐድንና ወሰድዎም። እቲ መሪር ናብራ ማእሰርቲ ቀጸለ። ብዕለት 8 መስከረም 2001፡ንኽልቲኡ ጉጅለ ኣብ ዊዓ ዝነበርና ብኮረኔል ገብርኤል ወልደስላሴ ኣኼባ ተገበረልና። ሓይሊ ብዝመልኦ ምጉብዕባዕን ፈከራን “ነቲ ንሃገርን ንህዝብን ዝጠቅም ጻውዒት ብምፍራስኩምን ብምእዳምኩምን ገበነኛታት ኢኹም። ስለዚ ተጋጊና ኢና ኢልኩም እቕሬታ ሕተቱ” በለና። ብዛዕባ መሰልካ ምሕታት ገበን ከምዘይኰነ፡ ሓደ ካባና ተሲኡ ተዛረቦ። ይኹን እምበር ምፍርራህ ብምቅጻል፡ “ተጋጊና እንተዘይኢልኩም ካብዚ ዝኽፍእ ካልእ መቅጻዕቲ ክወሃበኩም እዩ” ብምባል ኣፈራርሃና። ድሕርዚ ንጽባሒቱ ንጉሆ ኣውቶብሳት ብምቅራብ ንመገዲ ዓሰብ ገጾም ወሰዱና። ኣብ መበል 2ይ ምዓልትና፡ ዕዲ ዝበሃል ቦታ በጻሕና። ካብኡ ቀጺልና ብዕለት 11 መስከረም 2001 ፍርቂ መዓልቲ ይኽውን፡ ካብ ዕዲ ናብቲ ዝመጻናዮ ወገን መለሱና። ኣብ ፍርቂ መገዲ፡ ኣብ ዓርኮብኰባይ ዝበሃል ቦታ ኣውረዱና። ኣብኡ ብዙሓት ወተሃደራት ይሕልውና ነበሩ። ከምቲ ዝተረዳዕናዮ ኣብኡ ተጋጊና ኢልና ይቕሬታ ክንሓትት ክሓቱና እሞ ነቶም ዝኣበና ክርሽኑና እዩ ነይሩ። ካብኡ ሓደ ወረቃቕቲ ዝሓዘ፡ ምስኡ ኽኣ በትርን ብረትን ዝሓዙ ወትሃደራት ንተመሃራይ በብሓደ እንዳ ጸውዑ፡ ርሕቅ ኢሎም ይሓትዎ ነበሩ። ንነብሲ ወከፍና “ኣነ ንመንግስትን ንሃገርን ዝጠቅም፡ ብመንግስቲ ዝወጸ ኣዋጅ ብምፍራሰይ ቅኑዕ ወይ ጌጋ በል” ዝብል ወረቀት ዝተጻሕፎ በብሓደ ተሓተትና። ኣየፍረስናን ብዛዕባ መሰልና ኢና ሓቲትና እንተልካ ከም ኣድመኛ ትቁጸር ዝብል ሓበሬታ ተጻሒፍዎ ነበረ። ኩሉ ተማሃራይ ተሓተተ። እቲ ዝገበርናዮ ቅኑዕ ምዃኑ ኩላህና ንፈልጥ ኔርና፡ ግና ብሓይልን ብምፍርራሕን ጌጋ እዩ ንኽንብል ኣገደዱና። እቲ ዝደልይዎ ረኺቦም፡ ንሕና ግን ከሲርና። ብፍላይ ንይርጋ ዮሴፍን ንየማነ ተኪኤን ስለዝኽፈልና። ክምኡ’ውን ብዙሓት ስለዝሓመሙናን ስለዝሰንከሉናን ስለዝተኣስሩናን። ድሕርዚ ሕቶኦም ምስወድኡ፡ ናብታ ዝነበርናያ ቦታ ዊዓ መለሱና።
ብድሕሪኡ ካብ ዕለት 18 ስጋዕ 21 መስከረም 2001 ገለ ጉጅለ 15 ንኣመሓድራ መንግስቲ ዝተቃወሙ ሰበ ስልጣናት ምስተኣሰሩን እተን ዝነበራ ብሕቲ
ጋዜጣታት ምስተዓጸዋን እቶም ጋዜጠኛታት ምስተኣሰሩን፡ ኣባና’ውን ከቢድ ሓለዋ ገበሩ። እቲ ማእሰርትን መቅጻዕትን ካብቲ ዝነበሮ ገደደ። ዋላ ውጽኣት ሓሚምካ’ውን ክትሸይን ፍቃድ ኣይወሃበካን ዝነበረ። ንጉሆን ምሸትን ብወተሃደራት እንዳተሓለኻ ንሽንቲ ትኽይድ። ኣብ ሓደ ገፊሕ ዳስ ጸሓይ እንዳተወቃዕና ምስ ድዀነ ሰብ ከምደይንራኽብ ጌሮም ኣሰሩና። ብጸሓይ፣ ብሃሩር፣ ብሕማም ብዙሓት ተሃሰዩ።
ብዕለት 19 መስከረም 2001, ድማ እቲ ዝተጸለለ ናይ 2ይ ዓመት ተማሃራይ ስነ-ህይወት(Biology)፡ መርፍእ ወጊኦም ናብቲ ናይ ወተሃደራት ክሊኒክ ወሰድዎ። ክሳብ ሕጂ ድማ ኣይሓወየን።
ኣብ መወዳእታ፡ ሜጀር ጀነራል ገረዝጊሄር ዓንደማርያም (ውጩ) ኣኼባ ኣካየደልና። ከምዚ ዝስዕብ ድማ በለና “ንስኹም ከም ብኤይድስ ዝተለኽፈ ሰብ ብጉጀለ 15 ተለኺፍኩም ኢኹም። ኣብ ልዕሊ ህዝብን መንግስትን ዝበደልኩም ገበነኛታት ኢኹም ። መንግስቲ ንጽቡቕኩም ስለ ዝሓስብ ዝበለኩም ሕራይ ትብሉ። ብዝኾነ እቲ ዝገበርኩምዎ ገበን ኣብ ርእስኹም ኰይኑ ክትከዱ ኢኹም በለና”። ብለይቲ ኽኣ ንገለ ገለ ብጾትና ኣተሲኦም ወሰድዎም። ንሕና ግን ብጽባሒቱ ብዕለት 7 ሕዳር 2001፡ ድሕሪ ዳርጋ ሰለስተ ወርሒ ስቕያትን መከራን ካብ ዊዓ ንኣስመራ ተመለስና። ሞራልና ኣዝዩ ተተንኪፉ ዝነበረና ተስፋ ኩሉ በኒኑ። ከምኡ’ውን ኣብ ትሕቲ መንግስቲ ኤርትራ መጻዒ ናብራና ድቕድቕ ዝበለ ጸልማት ምዃኑ ተረዲእና። ምዓስ ከምዝወግሕ ድማ እንድዒ!።


c: text/html

text:
ባዶ+ባዶ=ባዶ
- Details
- Created: Monday, 03 July 2017 22:09
- Last Updated: Monday, 03 July 2017 22:09
ብምቕጻል ኣብ ዝሓለፈ ሰሙን ዋንኡ ዘይፍለጥ፡ ኣብ የማናይ ገጽ መርበብ ሓበሬታ መስከረም ኣንታ እዛ ሃገር ሰብ’ዶ ዘይብላ መሲልዎም? ብዝብል ኣርእስቲ ወያኔ ንኤርትራ ወሪርና ንነፀረኣብ ኣስመላሽ ፕረዚደንት ክንገብሮ ኢና ይብሉ ዝብል ድርሰት ተዘርጊሑ ንንባብ በቒዑ ምቕናዩ ይፍለጥ። ስለ ምንታይ ዋንኡ ብግልጺ ፖሎቲካዊ መንነቱ ኣነጺሩ ክጽሕፍ ዘይበቕዐን እቲ ተለጢፉ ዝቐነየ ድርሰት ንምንታይ’ኸ ብቅልጡፍ ክወርድ ተገይሩን? ዝብሉ ሕቶታት ኣብ ሓንጎል ኣንበብቲ ክመላለስ ዝኽእል ምዃኑ ኣይሰሓትን’ዩ። ብርእይቶይ እቲ ዝቐረበ ድርሰት ስቕ ኢሉ ኣብ ባይታ ዘየለን ካብ ሓቅነት ኣዝዩ ዝረሓቐን፡ ብፈጠራ ዝተማህዘ ድራማ ምዃኑ ብዙሕ ዘኸራኽር ጉዳይ ኣይኮነን። ኣብ ልዕሊ’ዚ ዋና ናይቲ ድራማ ተመሊሱ ንባዕሉ ዘሕፍሮ ኣጉል ድርሰት ብሰንኪ ምቕራቡ፡ ፖሎቲካዊ መንነቱ ብግልጺ ከቕርብ ምሉእ ብቕዓትን ድፍረትን ዝሰኣነ ምዃኑ ቅንጣብ ዘጠራጥር የብሉን።

robotstxt: allowed

filter: keep


text:
ጉባኤ ሰብኣዊ መሰላት ኢትዮጵያ ተባሂሉ ዝጽዋዕ ዝነበረ ጉባኤ ሰብኣዊ መሰላት/ሰመጉ/ ሎሚ ኣብ ዘውጽኦ ጸብጻብ ዕጡቓት ሓይልታት ጸጥታ መንግስቲ ኣብ ልዕሊ ዜጋታት ዝፍጸምዎ ዘስካሕክሕ ቕትለት፣ዘይሕጋዊ ማእሰርቲ፣መውቃዕቲ፣ምፍርራሕን ምክልባትን ብህጹጽ ደው ከብልዎ ይጽውዕ።
ሰመጉ ካብ 342 ወረዳታት ክልል ኦሮሚያ ኣብ 33 ወረዳታት ጥራሕ ካብ 2 ሕዳር 2008 ዓ/ም ክሳብ 12 ለካቲት 2008 ዓ/ም ምርመራ ከምዝገበረ ይገልጽ።ኣብ ውሽጢ እዞም ኣዋርሕ 103 ሰባት ብሓይልታት ጸጥታን ዕጡቓትን ተቐቲሎም ኣለው ይብል።
ካብ መንጎ ዝተቐትሉ ናይቶም 35 ብጥይት ናይ ዝቖሰሉን ከቢድ ጉድኣት ናይ ዝበጽሖምን 57 ሰባት ዝርዝር ስም ምስ ዝተወሰኑ ፎቶግራፋት ቀሪቡ’ሎ።
መስቀይትን መውቃዕትን ዝተፈጸሞም፣ብማእሰርቲ ዝተኸላበቱ፣ ሃለዋቶም ናይ ዘይፍለጥን ስም ዝርዝር 80 ሰባት እውን ሒዙ ወጺኡ’ሎ።እዚ ኣብ ውሱን እዋንን ቦታን ዝተኻየደ ምርመራ ነቲ ህልዊ ኩነታት ኣይገልጽን እውን ይብል።
ዳይረክተር ሰመጉ ኣቶ ብጽኣተ ተረፈ ብዛዕባ’ቲ ምርመራ ከምዚ ኢሎም።
‘ኣብ ብዙሓት ወረዳታት ኦሮሚያ ተቓውሞ ተኻይዱን ኣብ ምክያድ ዝርከብን ስለዝኾነ ኣብቲ ተቓውሞ ዝተቐትሉ፣ዝተጎድኡ፣ዝተኣስሩን ዝዓነው ንብረታትን ኣዚዩ ዝለዓለ ከምዝኾነ ይግመት።ሰብ ሙያ ናብ ጉድኣት ዝበጽሖም ከባቢታት ተዘዋዊሮም ከምዘረጋገጽዎ ናይ ፖሊስን ሓይሊ ሰራዊትን ብበዝሒ ፈቖዶ ስለዘለው እቲ ህዝቢ ሓበሬታ ንምሃብ ኣብ ዝልዓለ ፍርሒ ይርከብ፤ንዝኾነ ይኹን ሰብ ንምእማን ተጸጊሙ ይርከብ።’
ዕጡቓት መንግስቲ ኣብ ኣምቦ፣ጀልዱን ኣብ ግንደ በረትን ጾታዊ ዓመጽ ከምዝፈጸሙ ነበርቲ ከምዝገለጹሎምን እቶም መርመርቲ ዘዘራረቡዎም ብርክት ዝበሉ ነበርቲ ከምዝገለጹሎም ይገልጽ።ዕጡቓት መንግስቲ ኣብ ገለ ከባቢታት ለይቲ ዘይሕጋዊ ናይ ገዛ ፍተሻ ከምዘካይዱ፣ኣብ እዋን ፍተሻ ዝረኽብዎ ንብረት ከምዝወስዱ፣ከቢድ ማህረምቲ ከምዝፍጽሙ ከምዘፈራርሑን ሰመጉ ገሊጹ’ሎ።
መንግስቲ ንዞም በደላት ትኹረት ክህብሉ ሰመጉ ሓቲቱ’ሎ።
ቀዳማይ ሚኒስትር ሃይለማሪያም ደሳለኝ ኣብ መወዳእታ ዝሓለፈ ሰሙን ንፓርላማ ሃገሮም ኣብ ዘስምዕዎ መደረ ኣብ ኦሮሚያ ንዝተፈጥረ ህውከትን ንዝበጸሐ ጥፍኣትን ይቕሬታ ምስ ሓተቱ ነቲ ተግባር ዝፈጸሙ ግን ካልኦት ሓይልታት እዮም ክብሉ ኸሲሶም።
ጉባኤ ሰብኣዊ መሰላት ኣብ ዘውጽኦ መግለጺ ግን መንግስቲ ክሳብ ሎሚ ንሕቶ ህዝቢ ዝሃቦ መልሲ ግብኡን እኹልን እዩ ኢሉ ከምዘይኣምን ብምግላጽ ክውሰዱ ኣለዎም ዝበሎም ስጉምትታት ዘርዚሩ’ሎ።ብምኽንያት ሰላማዊ ሰልፊ ዝተኣስሩ ብርክት ዝበሉ ሰባት ብህጹጽ ንክፍትሑን ብተማሃሮን ህዝብን ንዝመጽእ ዝልዓሉ ሰላማዊ ሰልፍታትን ሕቶታትን መንግስቲ ብመሰረት ሕገ መንግስታዊ ስርዓት ሰላማዊ ምላሽ ንክህብን ጸዊዑ’ሎ።
ናይ ኦሮሞ ፌደራሊስ ኮንግረስ ኣብ ዝሓለፈ ሰሙን ኣብ ዘውጽኦ መግለጺ እቲ ዕግርግር ካብ ዝፍጠር ጀሚሩ ቁጽሪ ናይ ዝሞቱ 270 ሰባት ምብጽሑ ገሊጹ ነይሩ። ብወገን መንግስቲ ዝተዋሃበ ቁጽሪ ግን የለን።
ምሉእ ትሕዝቶ ኣብዚ ምስማዕ ይክኣል።


text:
ኢዴፓ ትማሊ ሓሙስ ዘውጽኦ መግለጺ ኣብ ኢትዮጵያ ንዘጋጠመ ድርቅን ናይ ኦሮሚያ ዕግርግን ዝጠመተ እዩ።
እቲ መግለጺ መንግስቲ ብድርቂ ንዝተጠቕዑ ወገናት ረድኤት ክህብ ከሎ ግቡእ ኽትትል ክገብርን ካብ ኣድልዎ ነጻ ምዃኑ ከረጋግጽ ይጽውዕ ።
ንድምጺ ኣሜሪካ መግለጺ ዝሃቡ ፈጻሚ ስራሕን ሓላፊ መጽናዕትን ምርምርን እቲ ፓርቲ ዝኾኑ ኣቶ ዋሲሁን ተስፋየ ነቲ ተፈጺሙ ዝበልዎ ኣድልዎ ከምዚ ክብሉ ይገልጹ።
‘ዘካየድናዮ ምጽራይን ንሰባት ሓቲትናን ዝተረዳእናዮ እቲ ረድኤት ብፍትሓዊነት ኣይከፋፈልን ዘሎ።ንኣብነት ኣብ ቆቦ ኣነ ባዕለይ ኣብ ዝተረኸብኩሉ ኣብ ዘካየድናዮ ምጽራይ ዝውሃብ መጠን ረድኤት ውሕድ ኮይኑ ንኹሉ ሰብ ብማዕረ ከምዘይከፋፈል ገሊጾምልና እዮም።መንግስቲ ፖለቲካዊ መርገጺን ኣመለኻኽታን ከይፈለየ ንኩሎም ተሓገዝቲ ብማዕረ ከከፋፍል ኣለዎ።’
እቲ ዝቐርብ ሓገዝ ውሱን ብምዃኑ ናይቲ ከባቢ ኣመሓደርቲ ብቕርበት ወይ ብፖለቲካዊ ኣመለኻኽታ ቀዳምነት ዝህቡ ንዝፈልጡዎም ሰባት እዮም ኢሎም ኣቶ ዋሲሁን።ዝመጸ ረድኤት ኣዚዩ ውሑድ ስለዝኾነ ኣብ ዝቕጽል ዙር ረድኤት ክመጽእ ከሎ ክንህበኩም ኢና ከምዝብሉዎም ዝረኸብናዮ ሓበሬታ ይገልጽ ይብሉ ወሲኾም።
ቤት ምኽሪ ሓባራዊ መድረኽ ፖለቲካዊ ፓርትታት ከምዚ ዝበለ ኣድልዎ ክድገም ከምዘይብሉ ተዘራሪቦምሉ ኣለው እውን ኢሎም።
ኣብ ክልል ኦሮሚያ ዝተለዓል ቅልውላው ንምፍታሕ መንግስቲ ዝወስዶ ናይ ሓይሊ ስጉምቲ ደው ከብሎ፣ህይወቶም ብዛዕባ ዝስኣኑ ሰባት ብገለልተኛ ኣካል ክጻረይን መንግስቲ ምስ ዝምልከቶም ወገናት ሓቀኛ ዝርርብ ከካይድን ኣቶ ዋሲሁን ጸዊዖም።
ብዝኾነ ወገን ይፈጸም ብዘየገድስ ዘርእን ሃይማኖትን ዒላማ ዝገበረ መጥቓዕቲ፣ኣብ
ልዕሊ ንብረት ሰብ ሃብትን መንግስትን ዝፍጸም መጥቓዕቲ ከምዝቃወም ኢዴፓ ገሊጹ’ሎ።
ምሉእ ትሕዝቶ ኣብዚ ምስማዕ ይክኣል።


text:
ኣብ ሓደ ሕብረተሰብ ብዘይካ ግዝኣተ-ሕግን ደሞክራስን ምዕባሌ ዘይሕሰብ ኢዩ። ብዘይካ ህላውየ ብዝሓ-ሰልፊን(multi-party system) ምርጫን ድማ ደሞክራሲ ኣሎ ክበሃል ኣይክኣልን። ደሞክራሲ ባሓደ ለይቲ ዝፍጠር ኣይኮነን። ብናይ ነዊሕ ህዝባዊ ተሳትፎ ዝህነጽ መስርሕ ኢዩ። ተበግሶይ ኣብ ኢትዮጵያን ኤርትራን ዘለው ስርዓታት ንምንጽጻር ኣይኮነን። ጨርሾም ብዓይነት ዘይመሳሰሉ ስርዓታት ምዃኖም ብሩህ ኢዩ። ስርዓት ህግደፍ ከምቲ ቅድሚ …Read More »
ማዕቀብ ኤርትራ፡ ተኸሳሲ ባዕሉ ዘምጸኦ ሰበብ A T
ነቲ ባይቶ ጸጥታ ሕቡራት ሃገራት ኣብ ልዕሊ ስርዓት ኤርትራ ዘሕለፎ -ፈልዩ ዝቐጽዕ ማዕቀብ- ብዝምልከት ዝስማዕ፡ ክልተ ውዱን ኣገላልጻታት ንግንዘብ። እቲ ሓደ ብወገን እቶም ደገፍትን ተጣበቕትን ናይቲ ስርዓት ዝቐርብ ኰይኑ፡ ብኣበሃህላኦም፡ ናይ መንግስቲ ኤርትራ “ጽቡቕ ኣርኣያ”፡ ማለት፡ እቲ ዝኽተሎ ኣገባብ፡ ንናይ ርእሰ-ሓያላን ኣገባብ ምውጋድ ቅልውላው ዝነጽግ ብምዃኑ፡ (ብቐደሙ ‘ውን፡ እቲ ቅልውላው …Read More »
ርክብ ኤርትራን እትዮጵያን
Seyoum Mesfin went to say that it is not uncommon to hear Eritreans ask the question: “what does Ethiopia want” and it is a timely question to also ask, “what do Eritreans want from Ethiopia?” Awate,com’s Gedab news “ኤርትራዊያን ( ኤርትራ ) ካብ እትዮጵያ ዝደልይዎ እንታይ ኢዩ።” ንዘረባ ዘረባ የምጽኦ …Read More »
ዝርርብ ምስ ኣቶ ቀለታ ኪዳነ samredeab
ዝኸበርካ ሓው ቀለታ ኪዳነ ነቲ ብ10 ሚያዝያ 2010 ናብ ሓው ወልደየሱስ ዓማር ዝጸሓፍካዮ ግሉጽ መልእኽቲ ድሕሪ ምንባበይ፡ ንዓኻ ይኹን ንኻልኦት ኣብ’ቲ ኣልዒልካዮ ዘሎኻ ጉዳያት ዝግደሱ ኩሎም ዝምልከት ኣገዳሲ ሕቶታት ክተናኽፍ ተገዲደ። ኣብ መልእኽትኻ ገሊጽካዮ ከምዘሎኻ ኣባል ሰልፊ ደሞክራሲ ህዝቢ ኤርትራ ኢኻ። ኣነ’ውን ኣባል ናይ’ዚ ሰልፊ’ዚ ስለዝኾንኩ፡ ነቶም ሕቶታት ኣብ ሰልፋዊ …Read More »
ሃገራዊ ዋዕላ፡ ተስፋ ህዝቢ ኤርትራ
ሃገራዊ ዋዕላ ትርጉሙን ክልሰ-ሓሳባዊ ኣገላልጻኡን ስፍሕ ዝበለ ኢዩ። ኣብኡ ኣትየ ብዝርዝር ክትንትን ኣይህቅንን። ብሓጺሩ ግን ሓደ ሃገራዊ ዋዕላ ብዛዕባ ሓደ ሃገር ብዛዕባታት ሰሪዕካ እትዝትየሉን እትውስነሉን ጉባአ ኢዩ። ሃገራዊ ዋዕላ ናይ ፖለቲካዊ ውድባትን ሰልፍታትን ጉዳይ ጥራይ ዘይኰነስ ህዝቢ ናይ ሓደ ሃገር ብቐጥታ ዝሳተፈሉ ዋዕላ ኢዩ። ብሓፈሽኡ ህዝቢ ኤርትራ ብፍላይ ድማ ኣብ …Read More »
ኣድጊ’ዶ ገመል ምዃን? SemDTesfai
እቲ ሰብ ምዃን ቀሊል ኣይኮነን። ኣኽሊል ፍጥረት ምዃን ንኸማኡ ኣይተዋህበን። ብኸማኡ’ውን ኣይተዋህበን። ንኵሉ ሓለፋ ዝኽፈሎ ዋጋ እነኤዎ። ንልዕልነት’ውን። ኣኽሊል፡ እቲ ዝለዓለ ካብ መዛንኡ እዩ። ጽላል’ዩ። ሓላዊ’ዩ። ኣኽሊል ንጉስ’ዩ። የመሓድር፡ የዋህድ። ሚዛንነት ይሕሉ። እቲ ማእከለ ሚዛን’ዩ። ተግባራውነት’ዩ። ርትዓውነት’ዩ። እምበኣር እቲ ሰብ ምዅን ሓለፋ ጥራሕ ዘይኮነስ እንተላይ ሓላፍነት እዩ። ንሰብ ኣኽሊሉ ከኣ …Read More »
ደገፍቲ ህግደፍ፡ ሰላማዊ ሰልፊ ኣንጻር መን?
ብመሰረቱ ህዝቢ ኤርትራ ድሕሪ ናጽነት ካብ ኣጽዋር ኵናት ጉድኣት ትዘይ ኮይኑ ዝረኸቦ ጥቐሚ የለን። በንጻሩ እኳ ድኣ ዝተፋላለዩ ሽፋቱ ንኸዕጥቕ ካብ ኣፍ ህዝቢ እናመንዘዐ ኣብ ኣጽዋር መሸመቲ የውዕሎ ኣሎ። ላዕለወት ሓለፍቲ ህግደፍ እውን ብምኽንያት ፈስታታትን ጓይላታትን ነቲ ኣብ ወጻኢ ዝርከብ ገርሂ ዘይጋ ክልተ ካብ ሚኢይቲ’ዶ ካሊእ’ዶ እናበልካ ካብ ምምዝማዝ ይድሕን። …Read More »
ኣየናዮም ኣምላኽ ይሕይል? SemDtesfai*
ኣየናዮም ኣምላኽ ይሕይል? * ኣየናዮም መጽሓፍ ይበልጽ? ኣየናዮም ተግባር’ከ? ቅድሚ ኣርባዓ ዓመታት፡ ሓደ ዳዊት ባረት ዝተባህለ ተመራማሪ ሃይማኖታት ኣብ ዓለም ናይ ዝርከቡ ሃይማኖታትን ቍጽሪ ሰዓብትን ክምዝግብ ጀመረ። ንዅሉ ኣማን ሃይማኖት ዓለም መዝጊቡ ከኣ ኣብ 238 ሃገራትን ቦታታትን ክሳብ 10,000 ዝተፈላለዩ ሃይማኖታት ምንባሮም ኣረጋገጸ። ካብ’ዞም ኵሎም ሃይማኖታት ግን ንዓለምና ናብ ቅድስትን …Read More »
ለውጢ፡ ንዕለት ዶ ንዓመት SHT
ኣብ ዝሓለፈ ዓመት፡ “ለውጢ ሕጂ፡ ብግዲ ወይ ብወዲ” ትብል ዓምዲ ጽሒፈ ነይረ። እዚኣ ኣብ ትሕቲ “ለውጢ፡ ንዕለት ዶ ንዓመት” ዘርእስታ፡ መቐጸልታ ናታ’ያ። ኩሉ አእዋኑ ኣለዎ፡፡ ሎሚዘመን ድማ እዋን ራህዋን፡ ሰላምን ክኸውን ትምኒት ኩሉ ኤርትራዊ’ዩ፡፡ ሃገርና ከም ገበል ዘለዎ ደብሪ ኮይና ክትሽገር ኣይነፍቅድን እንብለሉ ዘመን ይግበሮ፡፡ ህዝቢ ኤርትራ ሓርነቱ ጨቢጡ፡ ኣብ …Read More »
ጦብላሕታ፡ ናይ ሎንዶን ሲምፖስየም
ብጥሪ 9 ኣብ ሎንዶን ዝተኻየደ መጽናዕታዊ ሓዘል ሲምፖስየም ካብ ትጽቢቱ ንላዕሊ ዘመዝገቦም ሸቶታ እንተሃለዉ፣ ተኻፈልቲ ብዘይቐይዲ ውዕዉዕ ዘተ ከካይዱ ብምኻአሎም ኢዩ። መጀመርያ ካብቲ ንዓይ ዝመሰጠኒ ፍጻሜታት ሓደ ፡ግዝያዊ ሕቶ ምዃኑ’ኳ እንተተአመነሉ፡ ግን’ከስ ነቲ ኣርእስቲ ብዘይምግባዝ ኣልዒልካ ብህድአትን፣ብስለትን ምዝታይ ክኸውን እንከሎ፡ እቲ ካልአይ ድማ ዓቢኡ ንእሽታኡ፣ ከበሳዊ መታሕታዊ፣ ኣስላምይ ክርስትያናይ፡ ንህንጸት …Read More »
ስርዓት ህግደፍ፡ ሕጂ’ኸ ናበይ?
ኣቐዲመ ንኹሉኹም ፈተውቲ ሰላምን ፍትሕን ርሑስ ሓድሽ ዓመት እምነየልኩም። ከምኡ ድማ ነቲ ውጹዕ ህዝብና ናይ ሰላምን ለውጥን ዓመት ክኾነሉ እምነ። ቀጺለ ናብቲ ኣዝዩ ውዕውዕን ተኣፋፍን ኮይኑ ዘሎ ጉዳይ ኤርትራ ብምእታው፡ ዘሎኒ ሕጽር ዝበለ ርእይቶ ከቐምጥ እፈቱ። ጉዳይ ኤርትራ ሎሚ ንዓና ንኤርትራውያን ጥራይ ዘይኮነስ፡ ናይ ዓለም መዛረቢ ኣደባባይ ኮይኑ ኣሎ። “መለበሚያ …Read More »
ብይን ባይቶ ጸጥታ፥ ኣበረኛ ዘለለየ፡ ርትዓዊ ፍዳ! AT
ውድብ ሕቡራት ሃገራት ፍጹምነት ዘይብሉ፡ ኣድማዕነት ስጉምቲታቱ ከኣ ጐደሎ ዝዀነ ውድብ ኢዩ። ብሓደ ሸነኽ ክብረት ወድ-ሰብን ኣድማሳውነት መሰላትን ኣልዒሉ ክጣበቕ እንከሎ፣ በንጻሩ፡ ብኻልእ ሸነኽ ክጥመት እንከሎ ከኣ፡ ነተን ሓሙሽተ ርእሰ-ሓያላን፡ ማለት፥ ኣመሪካን ሩስያን ዓባይ ብሪጣኒያን ፈረንሳን ቻይናን ሓለፋ መሰል ዝሃበ ውድብ’ዩ። ምስ ርእሰ-ሓያል ዝትከል ፍቕሪ ወይ ጽልኢ ልዕሊ ቅራቦ ቻርተር …Read More »
ሚልክያስ ምሕረትኣብ ዮውሃንስ: ደንጉዩ ዝመጻና ዘሕዝን ዜና
እታ ንነዊሕ እዋን ኣምላኺትን ሰጋዲትን ስርዓት ኢሳያስ ከምዝኾነት ዝንገረላ፤ፍልጥቲ ውኻርያ ህግደፍ ዋሽንግተንን ከባቢኣን ወይዘሮ ሶፊያ ብራርያ ትማሊ ለይቲ ርእሰቕትለት ከምዝፈጸመት ተፈሊጡ። ፖሊስ ንወኪል ኣገልግሎት ዜና ቀስተደበና ከምዝሓበሮ፡ ወይዘሮ ሶፊያ ብራርያ በቲ ኣብ ልዒሊ መንግስቲ ኢሳያስ ተወሲዱ ብዘሎ ተሪር እገዳን ኩሉ መጻኢ ህግደፍን፡ ከምኡውን እቲ ንመንግስቲ ህግደፍ ንምምላኽ ብተገብሮ ዝነበረት ሸበድበድን …Read More »
ዳይረክተር EEPA ነቲ “ታስክ ፎርስ” ከፍልጦ ዘይደለየ ሓቂ ናይ AT
ዓዋተ ዶት ኮም ምስ ዶክቶር ሚርያም ቫን ራይሰን (Dr. Mirijam Van Reisen) ኣብ ዘካይዶ ቃለ-መሓትት፡ እታ ሓንቲ ጽልግልግ ኢላ በቶም ተኻፈልቲ ዋዕላ ብራስልስ መልሲ ዘይረኸበት ዝነበረት ሕቶ መልሲ ሂባትላ። ድርጅታ EEPA እቲ ነዞም ኤርትራውያን “ናይ ውከሳ ጉጅለ” “reference group” ንክቖሙ ዝተጠቕመሉ መምዘኒ ከመይ ኢዩ ነይሩ? ብኣበሃህላ ዶክቶር ሚርያም ቫን ራይሰን ሓደ …Read More »
ዘና ገዳብ: ዳይረክተር EEPA ነቲ “ታስክ ፎርስ” ከፍልጦ ዘይደለየ ሓቂ ናይ
ዓዋተ ዶት ኮም ምስ ዶክቶር ሚርያም ቫን ራይሰን (Dr. Mirijam Van Reisen) ኣብ ዘካይዶ ቃለ-መሓትት፡ እታ ሓንቲ ጽልግልግ ኢላ በቶም ተኻፈልቲ ዋዕላ ብራስልስ መልሲ ዘይረኸበት ዝነበረት ሕቶ መልሲ ሂባትላ። ድርጅታ EEPA እቲ ነዞም ኤርትራውያን “ናይ ውከሳ ጉጅለ” “reference group” ንክቖሙ ዝተጠቕመሉ መምዘኒ ከመይ ኢዩ ነይሩ? ብኣበሃህላ ዶክቶር ሚርያም ቫን ራይሰን ሓደ ካብቲ …Read More »
ቃለ-መሓትት ዓዋተ ዶት ኮም ምስ ዶክቶር ቫን ራይሰን ዳይረክተር AT
ብዓዋተ – ሕዳር 23, 2009 ገዳብ ዜና ናይ ዓዋተ.ኮም ወረ ከማዕብል ከሎ ካብ ኩሉ ጎድንታት ሓበሬታታት እዩ ዝእክብ። ናይ ብራስለስ ዋዕላ ዜና ክንከታተል ምስ ጀመርና ‘ውን ንዶክቶር ቫን ራይሰን፡ ዳይረክተር ናይ ኤውሮጳ ናይ ወጻኢ ጉዳያት ኣማኸርቲ (EEPA) ክንራኸባ ፈቲንና። ግን ክሳዕ ‘ቲ ዜና ዝወጽእ ክትምልሰልና ኣይከኣለትን። እዚ እነቕርቦ ዘለና ምክትታል …Read More »
ኣብ ክንዲ ብጥርኑፍ ብንጽል ቃልሲ
ሓደ ህዝባዊ ቃልሲ ሃግራዊ ከብሎ ዝኽእል እቶም ኣብታ ሃገር ዝርከቡ ህዝቢ ብሓባር ተሳቲፎም ምስ ዝቃለሱ ኢዩ። ርግጽ ፖለቲካውን ባህላውን ሃይማኖታውን ፍልልያት ክህሉ ይኽእል ኢዩ። ይኹን’ምበር ምእንቲ ናጽነት ሃገርን መሰላት ህዝብን ክትብል ነቲ ዘሎ ፍልልያት ኣወንዚፍካ ተጠርኒፍካ ካብ ምቅላስ ካሊእ ኣማራጭ ክህሉ ኣይክእልን። በዚ ኣገባብ’ዚ ኢዩ ድማ ሓደ ቃልሲ ሃገራዊ ትሕዝቶ …Read More »
ዳኒኤል ሰመረ ተስፋይ: ደራሳይ ኣብ ልዕሊ ድርሰቱ
እቲ ሓላው’ታ ወርቃዊት ገረብ ዘፍጥረት ውልቀ መላኺ ቀዳማይ ሕታም _ ጥሪ 2008 ካልኣይ ሕታም _ ሓምለ 2009 ፍልጥ ዳኒኤል ሰመረ ተስፋይ እበሃል። ኣብ ኣዲስ ኣበባ ዩኒቬርሲቲ ሕጊ ተማሂረ። ብ1974 ዓም ሓዲስ ፖለቲካዊ ኵነት ኣብ መላእ እትዮጵያ ተተኵሱ ትምህርተይ ኣይፈጸምኩን። ብ1974 ዓም ናብ ጀብሃ ተሰሊፈ፡ ተሰጕጔ፡ እንደገና ብ1976 ዓም ተሰሊፈ ብ1985ዓም እታ ውድብ …Read More »
ብሰመረ ተስፋሚካኤል ሃብተማርያም: ለውጢ ሕጂ፡ ብግዲ ወይ ብውዲ
ምልክታ: እታ ቅድመ ክልተ-ቕነ ኣቢለ ዝጸሓፍክዋ ዓምዲ ብዓረብ ተቶርጊማ ከም ተሓተመት ተዓዚብኩም ትኾኑ፡፡ ነቲ ዝተርጎመ “የቐንየለይ” እናልኩ፡ ኣብ’ቲ ሰናይ ተግባር ሓንቲ ኢድ ከምዘይነበረኒ የፍልጥ፡፡ ዋላ’ኳ ብዓቕመይ ዓረብ እፍትን እንተኾንኩ፡ ክንድኡ ዝኸውን ብቕዓት’ስ የብለይን፡፡ ሓደ-ሓደ ኣሕዋት ግን ኣነ ባዕለይ ብዓረብ ዝጸሓፍኩ መሲልውም ብዙሕ ደስ ኣይበሎምን፡፡ ሓደ-ክልተ ናይ ኩነና ጸርፊ’ውን ለጎሱለይ፡፡ ኣነ …Read More »
ዶር የዕብዮ ወልደማርያም: ጉልሓይ
ምናልባት ብሕርሻ ንዝማዕበሉ ሃገራት ከም ተራ ስርሒታት ዝቑጸር፡ ግን ዜጋታቶም ናይ መግቢ ውሕስነት ዘይብሎም ብፍላይ ድማ፡ብውዕል ሕድር ናብራ ዝሳቐዩ ደቐባት ኢትዮጵያን፣ ኤርትራን ፣ ሶማልያን ፣ከም ዓቢዪ ዓወት ተቑጺሩ እንተዝድንከረሉ ዘየሕፍር ፣ ሕማም ጉልሓይ ካብ ሱሩ ተባሕጒጉ ምጥፋኡ ዘበሰር ወረ ክዝርጋሕ ከሎ ይኸውን። ርግጽ ጒልሓይ ካብ ኢትዮጽያ ምብራሱ ዘረጋግጹ መረዳኣታታት ካብ …Read More »


text:
ይጽንሓለይ ዘይበሃለሉ ሃገራዊ ውራይ
ይጽንሓለይ ዘይበሃለሉ ሃገራዊ ውራይ
ሰዲህኤ
ድሕሪ ሓድሽ ስያመ ቀዳማይ ሚኒተር ዶር ኣብዩ ኣሕመድ መራሒ ኣብ ኢትዮጵያ፡ ካብ ወርሒ ሚያዝያ 2018 ጀሚሩ ኣብ ዞባ ቀርኒ ኣፍሪቃ ሓድሽ ምዕራፍ’ኳ እንተዘይተባህለ ነቲ ብዘገምታ ዝኸይድ ዝነበረ ክቅልጥፍ፡ ነቲ ብሕሽዅሽኽ ዝዝረብ ዝነበረ ኣብ መጋባእያ ወሪዱ ብመራኸቢ ብዙሓት ክዝረበሉ ዝተሰምዐ ጉዳይ ሰላም ኢትዮ-ኤርትራ፡ ብፍላይ ህዝብና ፡ ዓለምና ከኣ ብሓፈሻ ብዘይተጸበዮ ናህሪ ኣብ ሓጺር ግዜ ርክባት ክልቲኡ መንግስታት ተኻይዱስ ኣብ ሓያሎ ኣገደስትን ውዕላት ምብጽሑ ነበረ።
እዚ ክሳብ ሕጂ ብክልተ መንግስታት ተበጺሑ ዘሎ ውዕላትን ስምምዕን ሓደን ኣገዳስን ወፍሪ ርእሰማል ብዝምልከት’ዩ። እዚ ጉዳይ ብወገን ኤርትራ ክረአ እንከሎ ምድላዋት ዘይተገብረሉ ጥራሕ ዘይኮነ፡ ንኢትዮጵያዊ ርእሰ ማል ክወዳደር ዝኽእል ክፋል ህዝቢ ኤርትራ ዘይምህላዉ እዩ። ምኽንያቱ ኣብ’ዚ ዝሓለፈ 27 ዓመታት ብሕታዊ ወፍሪ ርእሰማል ብዝተፈላልየ ምኽንያታት ተደቝሱ ዝተዳኸመን፡ ብሰንኪ ምሕደራ ህግዲፍ ኣብ ዘይሕጋዊ ነጻ ዕዳጋ ውድድር ተሳዒሩ ዝወጸ ጥራሕ ዘይኮነ፡ ኤርትራዊ ብሕታዊ ወፍሪ ንምድኻ ብህግዲፍ ዝወጸ ፖለቲካዊ መደብ ዝተገለፈ’ውን’ዩ። ምልካዊ ስርዓት ህግዲፍ ኣብ ኩሉ ጽፍሕታት ወፍሪ ብሕታዊ ርእሰማል ኣብ ገገለ ብሙሉእ ኣብ ገገለ ብሽርክነት ኢድ ኣእታውነትን ብምውድዳር ኣደዳ ክሳራን ዕዳን ገይርዎ’ዩ። ሎሚ ኣብ ኤርትራ ብዘይካ እንተን ብቅሩብ ቁራቦ ትሕዝቶ ዘይቲ ሽጕርቲ፡ ቡን ሽኮር ዝሸጣ ንኣሽቱ ስማዊ ወፍሪ ዱኳናት ካልእ ክዝረበሉ ዝኽእል ወፍሪ ዘይምህላዉ’ዩ። እንተሃለወ ከኣ ዝዓበየ ኢድ ህግዲፍ ዘይብሉ ወፍሪ ርእሰማል ከም ዘየልቦ ኩሉ ዝፈልጦ’ዩ። ኩነታት ወፍሪ ብሕታዊ ርእሰማል ኣብ ኤርትራ በዚ ደረጃ ክኸይድ እንተጸኒሑስ ተበጺሑ ዘሎ ውዕላንትን ስምምዕ ብሕታዊ ወፍሪ ብፍላይ ንኤርትራ ብዝምልከት ክዋሳእ ዝኽእል ክህሉ ኣይክእልን ጥራሕ ዘይኮነስ ፈጺሙ የለን። በዚ መሰረት ከኣ ወፍሪ ርእሰማል ከጋጥሞ ዝኽእል ባይታ ክልተ ምርጫ ኣሎ።
እቲ ቀዳማይ ምርጫ ህግዲፍ ባዕሉ ንዝኣመኖምን ዝመረጾም ሰባት ገንዘብ ሂቡ ክወዳደሩ ምግባር ክኸውን እንከሎ፡ በቲ ካልኣይ ምርጫ ከኣ ሙሉእ ብሙሉእ ንኣውፈርቲ ብሕታዊ ርእሰማል ኢትዮጵያውያን ዕዳጋ ብዘይውድድር ምግዳፉ’ዩ። እሞ እዚ ጀሚሩ ዘሎ ዝምድናታት ክልቲኡ ሃገራት ብማዕረ ንረብሓ ክልቲኡ ህዝቢ ከገልግል እንተዘይክኢሉ ወራር ወፍሪ ብሕታዊ ርእሰማል እምበር ስምምዕ ክበሃል ኣይክእልን። ትጽቢትን እምነት’ውን ክህሉ ኣይክእልን። ህዝብና ከኣ እንተበዚ እንተበቲ ንብሕጂ ዝፍጠር ግዳማዊ ርእሰማላዊ ወፍሪ፡ ብኡ መጠን ዝተኣታቶ ሓድሽ ቁጠባዊ ቅርጻ ዝውነን ዕዳጋ ክራጸም፡ ወይ ከኣ ኣብ’ቲ ን27 ዓመት ዝላደየሉ ምሕደራ ህግዲፍ ክቅጽል ምርጫ ዘይብሉ እዩ። እዚ ብውሑዱ ነቲ ብስም ሰላም ዝኸድ ዘሎ ስርሓት ኣብ ነፍሲ ወከፍ ዝካየድ ዘሎ ውዕላት ሓደ ንጹር ኣብነት’ዩ።
ሰላምን መስርሑን ትጽቢትን ድሌትን ኩሉ’ኳ እንተነበረ፡ ብወገን ኤርትራ ብ20 ሰነ 2018 ምልካዊ ስርዓት ህግዲፍ መልሲ ዝሃበሉ ጸዋዒት ሰላም ቤት ምኽሪ ኢህኣድግ ሃንደበታዊ ምንባሩ ጥራሕ ዘይኮነ ህዝቢ ዘይተዳለዎሉን፡ ምስ’ቲ ኣይ ሰላም ኣይ ኵናት ዝሓለፈ 17 ዓመታት ዝጸንሐ ኩነታት ግምትን ሚዛንን ብዘይተነብረሉ መልክዕን መኣዝንን ዝተኻየደ ርክባት ንህዝብና ዘሰምበደ’ዩ።
ኣገባብ ሃንደበታዊ ርክብ መንግስታት ኤርትራን ኢትዮጵያን ኩሉ ዝተዓዘቦ ስለ ዝኾነ ኣብ’ቲ ዝተኻየደ ድራማታት ዳግማይ ምትንታትን ግዜ ዝወስድ መሰልቸዊ ስለ ዝኾነ ብዙሕ ተደላይነት ዘለዎ ኣይኮነን። እንተኾነ ብስም ሰላም መንግስታት ክልቲኡ ሃገራት ኣብ ዘካይድዎ ርክብ ዝምድናታት ስምምዓትን ከይዱ ከይዱ ኣብ ሃገርን ህዝብን ዘለዎ ቀጥታዊ መንጸብረቕታ ኣብ መዓልታዊ ሂወቱን መጻኢ ዕድላቱ ክሳብ ንነጻነቱን ክብሩን ብዝምልከት ጉዳያት ህዝቢ ኤርትራ ከም’ዚ ሕጂ ብዘለዎ ፍኑውን ብደገ ተዓዛቢ ዘይኮነስ፡ ብተሳታፍነቱ ብርእይቶ ብውሳኔኡ ክፍጸም መትከላዊ እምነት ሰዲህኤ እዩ።
ስለ’ዚ እዩ’ምበኣር ሰዲህኤ ንስምምዕ ሰላም ብይን ኣህጉራዊ ቤት ፍርዲ ብዘይቅደመ ኵነት ተቐቢሉ፡ ብእውጅ ፡ግሉጽ ብተሳትፎ ህዝቢ ጀሚሩ ክፍጸም ንህዝቢ ኤርትራ ይኹን ንዓለም ጸዋዒቱ ዘቅርብ። ህዝብና ኣብ ጉዳይ ሃገሩ ጓና ምዃን ዘብቕዓሉ ግዜ፡ ይጽንሓለይ ዘይብሃለሉ ሃገራዊ ውራይ ብምዃኑ ብንጡፍ፡ ብንቅሓት፡ ብሓያል ሓድነታዊ ተሳትፎ ተጀሚሩ ክፍጸም ከም ዘለዎ ይኣምን። ሰዲህኤ ከኣ ኣብ ዘካይዶ ዘሎ ፍትሓዊ ቃልሲ ንህዝቡ ንመሓዙት ሰልፍታት፡ውድባት፡ማሕበራት ውልቀ ሰባትን በዚ ጉዳይ ክዘራረሉን ክዛተየሉ ዝግባእ ዕዮ ሃገር ስለ ዝኾነ ብዘለዎ ቅሩብነት ኣብ መስመር ቃልሲ እጃሙ ከልዕል ከም ምዃኑ ይኣምን።
ሰዲህኤ
3 ነሓሰ 2018


text:
በስመ አብ ወወልድ ወመንፈስ ቅዱስ አሐዱ አምላክ!
“ኦ ጐይታ! ንስምካ ምእንቲ ከመስግን ንነፍሰይ ካብ ማእሰርቲ ኣውፅኣያ።” መዝ. 142፡7
ጸሎት ምስ እግዚአብሔር እንዘራረበሉ መራኸቢ ስለዝኾነ ሓደ ሰብ ኣብ ብርቱዕ ጸበባ ኣትዩ ኸሎ፣ ወይ’ውን ከቢድ ጸገም ኣጋጢምዎ ኸሎ ዚጽልዮ ልባዊ ጸሎት እዩ። ነቢየ እግዚአብሔር ቅዱስ ዳዊት ንነፍሱ ካብ ማእሰርቲ ኃጢኣት ወፂኣ ፍጹም ንኸመስግን “ኦ ጐይታ፣ ንስምካ ምእንቲ ከመስግን፡ ንነፍሰይ ካብ ማእሰርቲ ኣውፅኣያ” ኢሉ ናብ ፈጣሪኡ ጸለየ። ኣቐዲሙ፡- “ኃይሎምኒ እዮም እሞ ካብ ሰጐግተይ ኣናግፈኒ” በለ። ንጊዜኡ ካብ ዘሳጕጉን ዝማርኹን ጸላእተይ ነገሥታት ምስ ሠራዊቶም ኣድኅነኒ ክኸውን ከሎ ፍጻሜኡ ግና ካብ ዘሳጕጉ ዲያብሎስ ምስ ሠራዊቱ ንኸድኅኖ ዝጸለዮ እዩ። ሠራዊት ዲያብሎስ ዚብሃሉ ኸኣ ክፉእ ሥጋዊ ባህግን ሕማቕ ትምኒትን እዮም።ተውሳክ፡ . . .“ኦ ጐይታ! ንስምካ ምእንቲ ከመስግን ንነፍሰይ ካብ ማእሰርቲ ኣውፅኣያ።”


text:
Du är här:
Örnsköldsvik
ኦርንሾልድስቪክስ ኮሙን፤ 56 000 ተቓማጦ ዘለዎ እዩ። ኣስታት ፍርቆም ድማ ኣብታ ከተማ ኦርንሾልድስቪክስን ወይ ኣብ ከባቢኣን ዝቕመጡ እዮም። እተን ብብዝሒ ሰብ ዝቕመጠን ከባቢታት፤ Bjästa፡ Husum፡ Bredbyn ከምኡውን Köpmanholmen ዝበሃላ ቦታታት እየን።
መጐዓዓዚታት
ናብ ኦርንሾልድስቪክ ንምምጻእ፤ ባቡር፡ ነፋሪት፡ ኣውቶቡስ ወይ ማኪና ክትጥቀም ትኽእል ኢኻ። መዓርፎ ባቡር ኣብ ማእከል እቲ ከተማ ኦርንሾልድስቪክ ይርከብ። እተን ናይ ዞባ ባቡራት፤ ”ኖርቶግ” (Norrtåg) ድማ፤ ኣብ ጥቓ ኦርንሾልድስቪክስ ሆስፒታልን፤ ኣብ ”ሁሱም”ን (Husum) እየን ዝዓርፋ።
እተን ናብ ካልእ ከተማታትን ንእሽቱ ቁሸታትን ዝጐዓዛ ኣውቶቡሳት፤ ኣብ ማእከል ከተማ ኦርንሾልድስቪክ እየን ዝዓርፋ። እተን ናይ ከተማ ኣውቶቡሳት ድማ፤ ካብ ”ኦርንፓርከን” (Örnparken)፤ ካብ ጥቓ እቲ ናይ ኦርንሾልድስቪክ ኣደባባይ እየን ዝብገሳ።
እቲ መዓርፎ ነፈርቲ፤ ኣብ ”ጊደዮ” (Gideå)፤ ካብ ማእከል ከተማ ኦርንሾልድስቪክ፤ 25 ኪ/ሜ ርሒቑ ይርከብ።
ናብ ”ሸርጎርደን” ክትበጽሕ እንተ ደሊኻ፤ ብወገን ደቡብ ካብ ኦርንሾልድስቪክ 20 ኪ/ሜ ርሒቑ ዚርከብ፤ ካብ ” ሾፕማንሆልመን” (Köpmanholmen) ንዓመት ብምሉእ ዝመላለሳ መራኽብ ኣሎዋ። እተን ዝዓበያ ደሴታት Ulvönን Trysundaን ይበሃላ።
ሆጋ-ኩስተን
ኦርንሾልድስቪክ ሓደ ኣካል ናይቲ ”ውርሻ-ዓለም” ዚበሃል ”ሆጋ-ኩስተን” (Höga kusten) እዩ። እቲ ነዚ ”ሆጋ-ኩስተን” ፍሉይ ዘብሎ ድማ፤ እቲ መሬት ናይዛ ሃገር፤ ኣብዚ ቦታዚ በብዓመቱ 1 ሴ/ሜ ካብ ጽፍሒ ባሕሪ ክብ እናበለ ምኻዱ እዩ።
እዚ ”ሆጋ-ኩስተን” ባህርያዊ-ፍጥረቱ ንኽትጥቀመሉ፤ ማለት እቲ ”ሸርጎርድን” ጫካታትን መሬታቱን፤ ኣዝዩ ዚድነቕ እዩ። እቲ ኣዝዩ ዓሚቝ ወሽመጣት-ባሕሪ፤ ንጃላቡ-ጋንጽላታት ዘብህግ እዩ። ብመገድታት ”ሆጋ-ኩስተን”፤ 130 ኪ/ሜ ዚኸውን ዝንውሓቱ፤ ካብ Höga kusten-brons fäste ኣብ ክራምፎርሽ ነቒልካ፤ ናብ ማእከል ከተማ ኦርንሾልድስቪክ ዘብጽሕ ቃራና ኣሎዎ። በዚ ምስ ትጕዓዝ፤ ንእግረ-መንገድኻ፤ ፈንጠዚያዊ ዝኾነ ምርኢትን፤ መዕረፊ ደምበታትን እናኣስተማቐርካ መጺእካ ኣሎኻ።
ቱሪስት
ኣብ ሆጋ-ኩስተን ብቱሪስት ክርኣዩ ዝግብኡ ፍሉያት ነገራት፤ መቐመጥን ንጥፈታትን ኣብ አርነሸልድስቪክ ከምኡእውን ጎረባብቲ ኮሙናታት፤ ክራምፎርሽ፤ሀርኖሳንድን፤ ሶለፍትዮን ሓበሬታ ትረክብ ። ብዛዕባ እዚ ኣብ ኢንተርነት www.hogakusten.com ትረክብ። ሕቶታት ምስዝህሉ ድማ ብኢ-ቡስጣ ናብinfo@hogakusten.com ወይ ድማ ብስልኪ +46(0)771-26 50 00.
ትድውል። ሓጋይ 2017 ሓድሽ ናይ ማእከላዊ ምብጻሕ ኣብ ላዕለዋይ ገምገም-ድልድል ዓንዲ ይርከብ። ናብ እዚ ቦታ ውልቃዊ ሓበሬታ ንኽንህበካ ብድሓን ምጻእ።
መቐመጢ
ናይ ኦርንሾልድስቪክ ገጠራትን፤ ከባቢን ከተማታትን፤ ነንበይኑ ዝኾነ ናይ መቐመጢ ዕድላት ይህበካ እዩ። እቲ ኣዝዩ ልሙድ፤ እቲ ናይ ቪላታት-መቐመጢ እዩ። ናይ ገዛውቲ-ዋጋታት ምስ ካልእ ኣወዳዲርካ፤ ንእቶት ሓደ ስድራቤት፤ ሕስር ዝበለ እዩ። ኣብዘን ዝሓለፋ ዓመታት፤ ኣብ ዝተፈትወ ቦታ፤ ካብ ማእከል እቲ ከተማ፤ ሓደ ኣንጎሎ ፍንትት ኢሉ፤ ሓደስቲ መቐመጢ ርሽናት ተሰሪሑ ኣሎ።
ናይቲ ኮሙን ናይ መንበሪ-ገዛውቲ ኩባንያ፤ ”Övikshem” ዝተባህለ፤ ኣብ ማእከል ከተማ ኦርንሾልድስቪክን ከባቢ ቦታታትን፤ ዝካረ ገዛውቲ ኣሎዎ። ክራይ ገዛ ምስ ትደሊ ምስ ”Övikshem” ርክብ ንኽትገብር ንዕድመካ። ናብ ኣገልግሎት-ዓሚል ብቑጽሪ ስልኪ: +46(0)660-29 93 50 ደውል ወይውን ብኤ-ፖስት ናብ: info@ovikshem.se ጸሓፍ።
ምስቶም ግላውያን ኣካረይቲ-ገዛውቲ ወይ ደለልቲ-ገዛውቲ ውን ክትራኸብ ትኽእል ኢኻ።
ናይ ገዛእ ርእስኻ ገዛ ክትሰርሕ እንተ ደሊኻ ድማ፤ ካብቲ ”ኮሙናዊ ምምሕዳር ህንጻታት” (samhällsbyggnadsförvaltning)፤ ሓበሬታ ብዛዕባ መሬትን ሕጋዊ-ጠለባቱን ክትፈልጥ ክሕግዙኻ ይኽእሉ እዮም። ብኤ-ፖስት ጌርካ ናብ:- bygglov@ornskoldsvik.se ጸሓፈሎም። ወይውን ናብቲ ኮሙን ብስልኪ: 0660-880 00 ደዊልካ ሕተት።


text:
ኢኳቶርያል ጊኒን ጋቦንን ብሓባር ዘዳለወኦ ናይ ሎም-ዘበን ግጥማት ፅዋዕ ኣፍሪቃ ትማሊ ብዓወት ጋንታ ኩዕሶ እግሪ ዛምቢያ ተፈፂሙ።
ትማሊ ናብ ፅዋዕ መን ዓተረ ዝበፅሓ ጋንታታት ኣይቮሪኮስትን ዛምብያን እየን ነይረን።ግጥሚ‘ቲ ግጥም ኩሎም ተፃወታ ናይ ኣውሮዻ ተመክሮ ዝፀንሖም ተፃወቲ ጋንታ ኣይቮሪኮስት ብቀሊሉ ክስዕሩ‘ዮም ዝብል ግምት ተዋሂቡ ነይሩ፣ግን ግምት ጥራሕ ኮይኑ ተሪፉ።
ክልቲኤን ጋንታታት ቴስዓ ደቃይቅ ባዶ ንባዶ ነይረን።ሰላሳ ደቃይቅ‘ውን ተወሲኹ ሸቶ ክምዝገብ ኣይካኣለን።እቲ ዘገርም ኣብ ስሩዕ ጊዜ ፀወታ፣ጋንታ ኣይቮሪኮስት ዕድል ፍፁም ቅላዕ መቅፃዕቲ ረኺባ፣ኮኸብ ተፃዋታይ‘ታ ጋንታ ድድየር ድሮግባ ክጥቀመላ ኣይካኣለን።ስሒትዋ።
ድሕሪ 120 ደቃይቅ ናብ ፍፁም ቅላዕ መቅፃዕቲ ተሳጊረን።ሸውዓተ ጊዜ ሸቶ ኣመዝጊበን።ሻምናይ ፈተነ ክልቲኤን ጋንታታት ንኣይቮሪኮስት ካሉ ቱሬ ንዛምብያ ብካላባ ብሌዝስ ስሒተን።ጋንታ ኣይቮሪኮስት እንደገና ብጀርቪኖ ኣቢላ ንሻምናይ ሸቶ ስሒታ፥ዛምቢያ ተጠቂማትላ።ብኡ ኣቢሉ‘ውን እቲ ነዊሕ ትፅቢት ዝተገብረሉ ግጥም ፅዋዕ መን ዓተረ ተዛዚሙ።ዛምቢያ ሸሞንተ ኣይቮሪኮስት ሸውዓተ።
ኣይቮሪኮስት ቅድሚ ዕስራ ዓመት ፅዋዕ ኣፍሪቃ ከምዝተቀበለት ዝዝከር‘ዩ። ዛምብያ ግና ንፈለማ ጊዜ‘ያ ሎም-ዘበን ንፅዋዕ ኣፍሪቃ ተዓዊታ።
እዚ ከምዚ‘ሉ ከሎ፣ሻምፕዮናታት ፅዋዕ ኣፍሪቃ ተፃወቲ ዛምብያ ኣብ ሃገሮም ኣብ ዝኣተውሉ እዋን ኣቀባብላ ሓርበኛታት ተገይሩሎም።ብዘይካ‘ዚ ፕረዚደንት‘ታ ሃገር ሩፕያህ ባንዳን ፕረዚደንት ነበር ኬነዝ ካውንዳን ኣብ ስነ-ስርዓት ኣቀባብላ‘ታ ጋንታ ክፅምበሩ‘ዮም።
ብዝተኣሳሰረ ዜና፣ንሳልሳይ ደረጃ ኣብ ሞንጎ ጋንታ ጋናን ማሊን ቀዳም ተካይዱ።ጋንታ ማሊ ንጋና ክልተ ንባዶ ኣፋንያታ።እዚ ደረጃ‘ዚ ንጋንታ ማሊ ኣብ ታሪኻ ንፈለማ ጊዜ ዝበፅሓቶ‘ዩ።ዓላሚ‘ታ ጋንታን ተሰለፍታን ልዑል ታሕጓስ ተሰሚዕዎም‘ሎ።
ብተቃራኒ ተፃወቲን ዓላሚን ጋና ዘይዕግበቶም ገሊፆም።ብሕልፊ ዓላሚ‘ታ ጋንታ ጎራን ስቲቫኖቪች፣ንስፖርታዊ ፀባይ ኣባላት‘ታ ጋንታ ዘተሓትት‘ዩ ኢሎዎ።ንሱ ኣብ ዝሃቦ ሪኢቶ “ስለምንታይ ኣብ ሕድ-ሕድ ግጥም ሓደ ተፃዋታይ ብቀይሕ ካርዲ ካብ ሜይዳ ከምዝተሰጎገ ክርደአኒ ኣይካኣለን። ንዓይ ከምዝመስለኒ፣ንመንነት ተሰለፍቲ‘ታ ጋንታ ኣይፈለጥኩዎምን ነይረ” በለ።
ቀፃሊ ግጥም ፅዋዕ ኣፍሪቃ ድሕሪ ሓደ ዓመት ኣብ ደቡብ ኣፍሪቃ ክካየድ‘ዩ።ድሕሪ ሓደ ዓመት ንክካየድ ዝወሰነ ፈዴረሽን ኩዕሶ እግሪ ኣፍሪቃ‘ዩ።ምኽንያት እቲ ግጥማት ምስ ግጥማት ፅዋዕ ዓለም ኣብ ሓደ ወቅቲ እናተካየደ ንተፃወቲ፣ሃገራትን ፈደረሽናትን ተወሳኺ ፆርን ውጥረትን ስለዝፈጠረ።ስለዚ ንዓመታ ኣብ ደቡብ ኣፍሪቃ፣ድሕሪኡ ዘሎ ድሕሪ ሰለስተ ዓመት ማለት‘ዩ ኣብ ሞሮኮ ክዳለው‘ዩ።


text:
በስመ አብ ወወልድ ወመንፈስ ቅዱስ አሐዱ አምላክ!
ዘመነ ሊቃውንት
ዘመነ ሊቃውንት፦ ርቱዕ ሃይማኖት ንምጽናዕ፡ ነቶም ኣንጻር ቤተ ክርስቲያን ዝኾኑ ከኣ ንምቅላዕን ንምግሣፅን ጽሑፋት ብግቡእ ዝተዳለውሉ፣ ብቝጽሪ ብዙኃን ዝኾኑ መናፍቓን ዝተንሥኡሉን ዓበይቲ ናይ መላእ ዓለም ሲኖዶሳውያን ኣኼባታት ዝተገብረሉን ዘመን እዩ።
እዚ ዘመን’ዚ ድኅሪ ናይ ነዊኅን መሪርን ዘመነ ሰማዕታት ዘሎ ጊዜ’ዩ። ቅድስት ቤተ ክርስቲያን ብፈቃደ እግዚአብሔር ብዘመነ ንጉሥ ቈስጠንጢኖስ ወልደ እሌኒ ንግሥት ኣብ መጀመርታ 4ይ ክፍለ ዘመን ዕረፍት ረኺባ ብኣዋጅ ዝሰኣነቶ ናጽነትን መሰልን ረኺባ፡ ኣብያተ ክርስቲያን ዝተኸፍተሉ ኣብያተ ጣዖታት ዝተዓጽውሉ፡ ሕዝበ ክርስቲያን ብናጽነት ሃይማኖቶም እናመስከሩ ዝነበርሉ ዘመን እዩ።
እዚ ዘመን’ዚ ናይ ጥንቲ ጸላኢ ሰይጣን፡ ነታ ተገሊጹ ብዘይውዳእ ዓይነት ስቓይን መከራን ሞትን ኣሳቕዩ ካብ ፍቅረ ክርስቶስ ኪፈልያ ዘይተኸእሎ ቤተ ክርስቲያን፡ ብሓዲሽ መናፍቕነትን ዓላማዊ ፍልስፍናን ዝተኸተለ ትምህርቲ ዝተዋግኣሉ ዘመን’ዩ። ኣመንትን ተደናገጽትን መሲሎም ኣብ ቤተ ክርስቲያን ብምእታውን ምስ ገለ መራሕቲ ብምስምማዕን ንትምህርተ ክርስቶስን ስብከተ ሓዋርያትን ዚዘርግ ክርዳድ ዝተራእየሉ እዩ።
ናይ ቤተ ክርስቲያን ናይ ውሽጢ ጸላእቲ ብናይ ጐይታ ትምህርቲ “ፀራዊ”፣ ብናይ ሓዋርያት ትምህርቲ “ቢጸ ሓሳውያን”፣ ብናይ ሊቃውንት ትምህርቲ ድማ “መናፍቓን” ይብሃሉ። እዚኣቶም ካብቲ ምሉእ ናይ ቤተ ክርቲያን ትምህርቲ ፍርቂ ፍርቂ ኂዞም፡ ነቲ ፍርቁ’ውን ኣደላዲሎም ዘይኃዙ መስሓትያን እዮም።
ኣብ ራብዓይን ኃሙሻይን ክፍለ ዘመን ብስሑት ትምህርቲ ኣብ ምሥጢረ ሥላሴን ምሥጢረ ሥጋዌን ዝተንሥኡ ዓበይቲ መናፍቓን፡-
• ኣርዮሳውያን
• መቅዶንዮሳውያን
• ሰባልዮሳውያን
• አቡሊናርዮሳውያን
• ንስጥሮሳውያን
• . . .
ቅድስት ቤተ ክርስቲያን ብርቱዓነ ሃይማኖት ሊቃውንት ተመሪሓ ጉባኤያት ሠሪዓ ነቶም ዝተላዕሉ መናፍቓን ብቃለ እግዚአብሔር ረቲዓ ብንጽል ይኹን ብእኩም ኣወጊዛቶም እያ። እቶም ዓበይቲ ሠለስተ ጉባኤያት ፦
• ጉባኤ ኒቅያ ብ325 ዓ.ም. ምእንቲ ወልድ ናይ ባህርይ ኣምላኽ ምዃኑ።
• ጉባኤ ቍስጥንጥንያ ብ381 ዓ.ም. ምእንቲ መንፈስ ቅዱስ ናይ ባህርይ ኣምላኽ ምዃኑ፡
• ጉባኤ ኤፌሶን ብ431 ዓ.ም. ምእንቲ ምሥጢረ ተዋሕዶ፦ ጐይታና ኢያሱስ ክርስቶስ ሓደ ኣካል ሓደ ባህርይን ከምዘለዎን፡ ቅድስት ድንግል ማርያም ወላዲተ ኣምላክ ምዃናን . . .
ኣብ ቤተ ክርስቲያን ብዓቢይ ክብሪ ዚጽውዑን ዝዝከሩን ሊቃውንት ኣዝዮም ብዙኃት እዮም። ንኣብነት፦
• ቅዱስ ኣትናቴዎስ (ሓዋርያዊ) ሊቀ ጳጳሳት ዘእስክንድርያ
• ቅዱስ ባስልዮስ ዓቢይ ሊቀ ጳጳሳት ዘቂሳርያ (ማኅቶተ ቤተ ክርስቲያን)
• ቅዱስ ዮሓንስ አፈወርቅ ሊቀ ጳጳሳት ዘቍስጥንጥንያ
• ቅዱስ ጎርጎርዮስ ሊቀ ጳጳሳት ዘእንዚናዙ እዮም።
• . . .
ቅድስት ቤተ ክርስቲያን፦ ካብ ፍልስፍናን መናፍቕነትን ርኂቃ ጐይታኣ ኢየሱስ ክርስቶስ ንዝገደፈላ ትምህርቲ ብምኃዝ፡ ንትንቢት ነቢያትን ስብከት ሓዋርያትን ተኸቲላ፡ ርቱዕ ትምህርተ ሊቃውንት ኣጽኒዓ ክሳዕ ዳግማይ ምጽኣት ክርስቶስ ትቕጽል ኣላ።
ቅዱስ እግዚአብሔር ንቅድስት ቤተ ክርስቲያንና ይባርኽ!
ወስብሐት ለእግዚአብሔር ወለወላዲቱ ድንግል ወለመስቀሉ ክቡር!


text:
ቁጠባ በቲ ዝድለ መእንታን ክዓቢ፣ኣብ ማክሮ-ኢኮኖሚ ክተኣታተቶ ዘለዎም ፖሊሲታት ኣመልኪትና ብቀፃልነት ምስ መንግስቲ ኢትዮዽያ ንዘራረብ ኣለና ይብሉ ወካላይ ሃገራት መሻርኽቲ ምዕባለ ኢትዮዽያ (DAG) ኣምባሳደር ገርት ጉት።
መብዛሕተኦም መዐቀኒታት ማክሮ-ኢኮኖሚክስ ቁጠባ ኢትዮዽያ፣ኣብ ክሊ መደብ ምዕባለን ትራንስፎርሜሽንን ኣሎ።ዋላ‘ኳ ናይ ሎም-ዘበን ትሕት እንተተበለ፣ኣብ‘ተን ዝሓለፋ ሸሞንተ ትሻዓተ ዓመታት፣መጠን ዕብየት ኢትዮዽያ ባዓል ድርብ ኣሃዝ ኮይኑ‘ዩ ተመዝጊቡ ኢሎም ኣምባሳደር ገርት ጉት።
እቲ ኣብ ኢትዮዽያ ይትግበር ዘሎ ፖሊስን ግብራውነቱን ኣመልኪቶም ክዛረቡ ከለው ድማ ”ንዓይ ምዕባለ ማለት ብነብሱ ኪኢሉ ሸቶ ኣይኮነን። ምዕባለ ውፅኢት ዝተነፀረ ፖሊሲ‘ዩ።መንግስቲ ዝነፀሮም ፖሊሲታት፣መሰረት ዘደንቁ ምዕባለታት ከምዝኾውን‘ዩ።ግን ርግፀኛታት ምኻን ኣይካኣልን።ንሕናን ምንስትር ፋይናንስ ከምዝበልናዮ፣ግዳማዊ ፀላዊ ረቋሒታት‘ውን ኣለው። ዓለም-ለኸ ቁጠባዊ ቅልውላው‘ሎ።ደርቂ፣ከጋጥም ይኽእል።ጊዚያዊ ሒቅታ ከስዕብ ዝኽእለሉ ኩነታት ክህሉ ይኽእል‘ዩ።ብዝኾነ ነቲ ኢትዮዽያ ዝወሰደቶ ተባዕ ስዳሮታት ግና ካብ ምንኣድ ዓዲ ኣይንውዕልን” ኢሎም።


text:
ዝኸበርኩም ዕዱማት ኣጋይሽናን ተሳተፍቲ ናይዚ ፈስቲቫልን ብሓበራ፡
ዝኸበርኩም ኣቶ መንግስተኣብ ኣስመሮም ,ኣቦ መንበር ሰደህኤ ፡
ዝኸበርኩም ኣቶ ሽተፋን ቫንገንሃይም ልኡኽ ሰልፊ ኤፍደፐ ፡
ዝኸብርክን ወ/ሮ ኣንገላ ሃኒሽ ወኪል ሰልፊ ግሩነን ፍራንክፎርት ፡
ዝኸበርኩም ተወከልቲ ፖለቲካዊ ሰልፍታትን ውድባትን ስቪክ ማሕበራትን ኤርትራ
ዝኸበርኩም ኣባላት ኣሰናዳኢ ሽማግለ ፈስቲቫልን ኣባላት ኤደማን
ዝኸበርክንን ዝኸበርኩምን
ክቡር ግዜኹም ከፊልኩም ፡ ናይ ከባቢኹም ማሕበራዊ ጉድያት ኣጸጊዕኩም ፤ንዝተገበረልኩም ዕድመ ኣኽቢርኩም፡ ኣብዚ ኤርትራዊ ፈስቲቫል እዚ ብኣካል ምስታፍኩም ፡ ዝተሰማዓኒ ሓጎስ ድሕሪ ምግላጽ ፡ ብስመይን ብስም እቲ ልዕሊ 10 ኣዋርሕ ኣብ ምድላው ዝጸንሐ ፡ ኣሰናዳኢ ሽማግለ ፈስቲቫል 2017 ፡ እንኻዕ ብደሓን መጻእኹም እናበልኩ ክብ ዝበለ ምስጋናን ሰላምታን የቕርበልኩም ።
ኤደማ ጀርመን ዓመት ዓመጸ ነዚ ፈስቲቫል እዚ ከአንግድ ከሎ ፡ ኣብ ምትህልላኽን ምፍልላያትን ዝተደኮነ ፡ ናይ ድያብሎስ ጸረ ማሕበራዊ ስኒትን ሰላምን ዘይኮነስ ፡ ጥዑይ መንፍስ ሰረቱ ዝገበረ ፡ ንኹሉ ኤርትራዊ ዜጋ ብዘይ ኣድልዎ ከዋስእ ከም ዕላማ ኣብ ፕሮግራሙ ስለዝሰነደ ጥራሕ እዩ ። እዚ ድማ ካብቲ ዘለዎ ማሕበራዊ እምነትን ሰብኣዊ ሓልዮትን ተበጊሱ ንኤርትራዊ ስደተኛ ከገልግል ቀዳማይ ቦታ ስለ ዘትሓዞ እዩ ። ስለዚ ኩሉ ኤርትራዊ ዜጋ ኣብ መላእ ክፍለ ዓለምና ዝርከብ ብዓል ውራይ ምዃኑ ኣስተውዒሉ ብዛዕባ ሃገሩን ህዝቡን ፡ ናይ ገዝእ ርእሱ ናይ ስደት ሃለዋቱን መሰረት ገይሩ ንኽላዘብ ፡ ዝተኸፈተ ማዕጾ እዩ ።
ውጽኢት ኣብ ሃገረ ኤርትራ ናይ ዘሎ ዘይቅዱይ ምሕደራ ፡ ኤርትራዊ ዜጋ ፡ ንዝፈትዎም ስድራቤቱን መታዓቢቱን ፡ ንትውልዲ ሃገሩን ንድሕሪት ገዲፉ ፡ ስደት ክመርጽ ከሎ ፡ ሰብኣዊ ክብሩ ስለ ዝተገፈ ፡ ናይ ምንባር ሂወቱ ስለ ዝዓጸቐ ፤ ሰላምን ምርግጋእን ስለዝሰኣነ እዩ ። ናይ ስደት ጉዕዝኡ ቀሊል ከም ዘይኮነ ነፍሲ ወከፍና እንፈልጦን እንከታትሎን ስለዝኾነ መግለጺ ዘድልዮ ኣይኮነን ።
ዝኸበርክንን ዝኸበርኩምን፡
ኤደማ ናይዚ ፈስቲቫል 2017 መሪጽዎ ዘሎ መዛረቢ ኣርእስቲ ፤ እቲ ዝበዝሕ ስደተኛ መንእሰይ ኣብ ርእሲ ምዃኑ ትሑት ደረጃ ትምህርቲ ዘለዎ ፤ ሞያዊ ምልመላ ዝጎደሎ ፤ ናይ ትምህርቲ ግዜኡ ኣብቲ ብወታሃደራዊ ኣገልግሎት ዝፍለጥ ደረት ኣልቦ ማሕዩር ተቆሪኑ ንዓመታት ዝጸንሐ ፡ ኣብቲ እግሩ ዝዓለበሉ ሕብረት ሰብ ከመይ ገይሩ እዩ ተወሃሂዱ ዝነብር ?? እንታይከ ክግበረሉ ኣለዎ ??እቶም ንዓመታት ኣብ ዝተፋላለያ ሃገራት ሪዒሞም ዝጸንሑኸ ኣብ ልዕሊ ተቐበልቲ ኣጋይሽ ምዃን ፡ እንታይ ዓይነት ምትሕብባር ከብርክትሉ ይግባእ???
ዝኾነ ስደተኛ መንእሰይ ፡ ንኩሉ ዓይነት ጸጋታት ናይታ ዑቕባ ዝሓተተላ ሃገር ብቑዕ ተቐማጣይ ኮይኑ ምእንቲ ክነብር እዚ ዝስዕብ ብቕደም ተኸተል ክማሃሮን ከማለኦን ይግባእ ፤ ንኣብነት ፤ኣብ ጀርመን ዝኣተወ እንተኾይኑ ???
- ምፍላጥ ቓንቛ ጀርመን- መሰረት ንህልውናኡ ዘረጋግጽ ፡ ሓሳቡ ንምግላጽ ዘብቀዖ፡
- ፈለግ መሰረተ ትምህርቲ ናብ ዝላዓለ ደረጃ ዘብጽሕ ፡
- ናይ ሞያ ምልመላ ኣብ ናይ ስራሕ ዓለም ተዋፊሩ ንምንባር ዘኽእሎ ፡
እዚ ሰለስተ መሰረታዊ ነጥብታት ምስ ዘማልእ ንነብሱ ይናብን ካብ ተጸባዪ ምዃን ይድሕንን ።
ናብዚ ደረጃ እዚ ክበጽሕ ፡ ንሕናኸ ንነብስና ከም ተወሃሂድና ንነብር ዘሎና ከም ኣብነት እንታይ ክንገብር ንኽእል?/
- ድልዋት ንምሕጋዝ፤ ኣብ ምትርጓም ምሕጋዝ ምስ ሓኻይም ኣብ ዝግበር ቆጸራታት፡ኣብ ቛንቛ ምምሃር ምትብባዕ፡ ምስ ዕዳጋታት ናይቲ ከተማ ምልላይን ኣብ ምሽማት ምትሕብባር፡ ኣብ ገዛ ኽራይ ምድላይ ምትሕብባር፡ ኣብ ከባቢና ምስ ዝርከቡ ኣሲል-ክበባት ምልላዮም ወዘተ ርኡይ ዝኾነ፡ ምስ ሃለዋቶም ዘሳኒ ሓገዝ ምፍጻም የድሊ ።
- ምስ መንግስታውያን ድርጅታት ኣብ ዝግበር ቆጸራታት ኣብ ምትርጓም ምትሕብባር። ኣድላይ ምስ ዝኸውን ምስ ጠበቓታት ከም ዝራኸቡ ምግባር።
- ምስ ኣብ ከባቢኦም ዝርከቡ ማሕበረት (ስፖርት) ከም ዝሳተፉ ምግባርን ኣድራሻታት ምሃብን፡ ምስ ሓለፍቲ ናይቲ ክለባት ከም ዝላለዩ ምግባርን።
- ምስ ጎረባብቶም ምሕዝነት ከም ዘጥርዩ ምምዓድ ፡ ወዘተ
እዚ ዝስደድ ዘሎ መንእሰይ ናይ ገዛእ ርእሱ ሕሳባት ዘለዎ ፡ ኩሉ ዓይነት ማሕበረዊ ጸገማት ተሸኪሙ ዝተሰደ ስለዝኾነ ብቐዳምነት ኣብ ናይ ምንባር ሕቶኡ ዘርገኦ ምትሕብባር የድልዮ። ንኣብነት ኣብ ከባቢና ትርሓስ ኣማኒኤል ኮነ ኣነ ከምኡውን ካልኦት ናብዚ ዝተጠቕሰ ዕላማ ዘድሃበ ዝተኸተልናዮ መስርሕ ሞራላዊ ምጽንናዕ ፍሬኡ ንዑስ ኣይኮነን። ስለዚ ምጽእ ምስ በለ ፡ ኣብቲ ዝካየድ ዘሎ ፖለቲካዊ ቁርቁሳት ክሳተፍ ምጽባይን ናብኡ ምድፍፋእን፥ ንሱ መርሕ ግደ ክጻወት ኣለዎ ኢልካ ምምዳርን ብዙሕ ዘድምዕ ኣካይዳ ክኸውን ኣይክእልን እዩ። በቲ ሓደ ሸንኽ ድማ ፖለቲካዊ ስደተኛ ኣይኮነን፡ ንገንዘብ ኢሉ ዝተሰደ እዩ ዝብል፡ ተጻበኦ ዝፈጥረሉ ኣካል፤ ውላዱ ሓቚፉ እናሓደረ፡ ናብ ደረት ኣልቦ ወታሃደራዊ ኣገልግሎት ንውላዱ ክሰድድ ፍቓደኛ ዘይከውን ከም ዘሎ ምልላዩ ኣገዳሲ እዩ ።
እቲ መሰረታዊ ጸገም ኣብ ዝሕለፈ ካብ 35 ክሳብ 40 ዓመት ዝግመት ንአርትራዊ ስደተኛ ዝሓቁፍን ዝሕለቕን ጥርኑፍ ማሕበር ዘይምህላዉን እዩ ዘሪኤና ።
ኤደማ ነዚ መደብ ፈስቲቫል እዚ ከዳሎ ከሎ ፡ ዝኮዖ ገንዘባዊ ዓቕሚ ስለዘለዎ ኣይኮነን። እንታይ ደኣ ኣብ ጻዕርን ተውፋይነትን ኣባላቱ ተኣማሚኑ ዝትግበር ሃገራዊ ውራይ እዩ። ስለዚ ክናኣድን ክምስገንን ዝግበኦ ኣባል ኤደማ ን ኣባላት ሰደህኤ ኣብ መላእ ኤውሮጳን እዮም ። ኩሉ ተጠቃሚ ናይዚ ፈስቲቫል እዚ፡ ካብ ውልቀ ሰብ ክሳብ ሰልፍታትን ማሕበራትን ዝደመረ ፡ እዚ ማሕበር እዚ ንዝህቦ ዘሎ ኣገልግሎት ቆላሕታ ክትገብርሉ ንእግረ መንገደይ እጽውዕ ፤ነዚ ዘሕልፎ ዘለኹ ጸዋዒት ኣብ ግብሪ ናይ ምውዓሉ ሓላፍነት ናይ ነፍሲ ወከፍና እዩሞ። ኣብ ማህደር ልብኹም ኣስፊርኩም ሞራላውን ነገራውን ሓገዝኩም ከተወፍዩ የዘኻኽረኩም።
እዚ ኤርትራዊ ፈስቲቫል እዚ ተግባራዊ ንክኸውን ዘኽእሎ ሰናይ ድልየት ምምሕዳር ከተማ ፍራንክፎርት ስለ ዝተሓወሶ እዩ።ብጠቕላልኡ ሃገረ ጀርመን ሰብኣዊ መሰላት ዘኽብርሉ ሕግታትን ዲሞክራሲያዊ ምሕደራን ስለዝውንን : ተጠቀምቲ ናይዚ መሰላት እዚ ክንከውን ኪኢልና። ኣብ ሃገርና እዚ ስለዝቦኸረ ኢና ውገሐ ጸብሐ ብኽንደይ መሪር ጸገማት ናብ ስደት እንውሕዝ ዘሎና ።
ስለዚ ብክብ ዝበለ ድምጺ ናብ ከንቲባ ፐተር ፈልድማን ክብ ዝበለ ምስጋና ብስም ማሕበርናን ተሳታፋይ ናይዚ ፈስቲቫልን ነሕልፍ።ምስጋናና ዋላውን ብኣካል ምሳና ኣይሃልዉ ደኣምበር ፡ ብድምጽን ብጠቓዒትን ነሰንዮ።
ኤደማ ፡ ነጻነት ማሕበራዊ ልዝብ ኣብ ሃገሩ ንዝተሓሮሞ ህዝቢ፡ ብጉዳዩ ክዛተ ዕድል ምኽፋትና ከም ዓቢ ህያብ ኢና እንቆጽሮ ። ብሓባር ዝተላዘበ ህዝቢ ናይ ሓባር ራኢ ሒዙ፡ ንናይ ሓባር ጸላኢኡ ክምክት ይኽእል እዩ ዝብል ዕግበት ስለ ዘሎና ፤ኤርትራዊ ስደተኛ ኣብ ዝሃለወ ይሃሉ ፤ ብጉዳይ ናይ ሓባር ማሕበራዊ ጸገማቱ ብስኒትን ብምክብባርን ኮፍ ኢሉ ክላዘብን ፍታሕ ከናድየሉን መሰረታዊ ሃንቅውታና ስለዝኾነ መልእኽትና ካባኹም ጀሚሩ ኣብ ኩሉ ክባጻሕ ንጽውዕ ።ኤርትራዊ ስደተኛ ኣብ ዝሃለወ ይሃሉ ንኹሉ ዓይነት ጸገማቱን ፍልልያቱን ሸኒኑ ፡ ማሕበራዊ ሓድነቱ ኣደልዲሉ ንረብሑ ክሰርሕ ግዜ ይጠልቦ ኣሎ ።
ዝተፋላለየ መደባት ተዳልዩ ስለዘሎ ተጠቀምቲ ክትኮኑ እሕብር። ብተውሳኺ ኣሰናዳኢ ሽማግለ ፈስቲቫልና ንዓኻትኩም ንምእንጋድ ዘዳለዎ ሽሻይ ስለ ዘሎ ባዕልኹም ንነብስኹም ክትዕንገሉ የዘኻኽር ። ብሩኽ ምጅማርን ምውዳእን ፈስቲቫል ይግበረልና ። ጽን ኢልኩም ብምስማዕኹም የቐንየለይ ።
ተስፋማርያም ክብራኣብ
ኣቦ መንበር ኣሰናዳኢ ሽማግለ ፈስቲቫል 05.08.2017


text:
ሓጺር ታሪክ ቤት ትምህርቲ ዲያእ
- Details
- Created: Friday, 03 November 2017 00:52
- Last Updated: Friday, 03 November 2017 00:52
ቅድሚ ምልኪ ጭፍራ ህግደፍ ኣብ ዝባን ህዝቢ ኤርትራ ምውጥሑ፡ ኣብ ልዕሊ ህዝቢ ኤርትራ ዝወረድ ዝነበረን ዘሕለፎን ጸገማት ምግላጽ ንካልእ ግዜ ገዲፍና፣ እዚ ካብ መዓንጣ ህዝቢ ኤርትራ ዝወጽአ ገባቲ ስርዓት ጭፍራ ህግደፍ ብኢደ-ወነንኡ ኣብ ልዕሊ ህዝቢ ተወጢሑ ዛጊት ካብ ርብዒ ክፍለ-ዘመን ንላዕሊ ዝኣክል ንኽትገልጾ ኣስካሕካሒ ዝዀነ በደላት ክፍጽም ጸኒሑን ይፍጽምን ኣሎ። ስነ-ስርዓት ይኹን ኣገባብ ከምኡ’ውን ንህዝቢ ሕጊ ከይሃበ ቃሕ ብዝበሎ ኣገባብ ብሕግን ሕጋውነትን ዘይኰነስ ብኣዋጃት ጥራሕ ሃገር ክመርሕ ይርአ ኣሎ። ብርግጽ ከኣ ንኽትቈሮ ይኹን ንኽትግምግሞ ዘሸግር ክሳብ ብኣህጉራዊ ደረጃ ከይተረፈ ብብሩህ ዝተገልጸ ኣህጉራዊ ገበናት ኣብ ልዕሊ ህዝቢ ኤርትራ ክፍጽም ርይአ ኣሎ። እዚ ኩሉ ገበናት እንዳተፈጸመ ከሎ ህዝቢ ይርድኦዶ? ይፈልጦዶ ኣይ


text:
"ስዑዲ ዓረብ ምስ ኤርትራ ሓድሽ ምዕራፍ ክንከፍት ሓጊዛትና ኣላ፣" ፕረዚደንት ጅቡቲ
Radio Erena: 27 September 2018
ስዑዲ ዓረብ ምስ ኤርትራ ሓድሽ ምዕራፍ ክንከፍት ሓጊዛትና ኣላ ክብል ፕረዚደንት ጅቡቲ እስማዒል ዑመር ገለ ገሊጹ።
ንሱ ምስ ሻርቕ ኣል ኣውሰጥ ኣብ ዝገበሮ ቃለ መጠይቕ፣ ዝምድና ምስ ኤርትራ ናብ ንቡር ንምምላስን፣ ነቶም ዝጸንሑ ጉዳያት ንምፍታሕ ዕቱብ ተበግሶ ንምውሳድን ስዑዲ ዓረብ ኣገዳሲ ኣበርክቶ ከምዝገበረት ሓቢሩ።
ኣውሓሲ ስምምዕ ሰላም ኤርትራን ኢትዮጵያን ዝኾነ ንጉስ ሳልማን ቢን ዓብደልዓዚዝ ኣል ስዑድ፣ እቲ ኣውራ መሰረት ናይቲ ኣብ መንጎ ክልትኤን ሃገራት ተበጺሑ ዘሎ ምርድዳእ ምዃኑ'ውን ፕረዚደንት ገለ ኣስሚርሉ።
ነቲ ብስዑዲ ዓረብ ዝቐረበ ጻውዒት፣ ንነባሪ ሰላምን ምውጋድ ግርጭታትን ዝደፍእ ስለዝኾነ፣ ብዘይዝኾነ ተቓውሞ ከምዝተቐበሎ ዝገለጸ ፕረዚደንት ገለ፣ ክሳብ መወዳእታ ክዕወት ዘለዎ ድሌት ገሊጹ።
ኤርትራን ጅቡትን ኣብ ግንቦት 2008 ድሕሪ ዘካየደኦ ግጭት፣ ብመንጎኝነት ኣሚር ቀጠር ንምፍታሑ ንሸውዓተ ዓመታት ዝተኻየደ ጻዕሪ ክዕወት ከምዘይክኣለ ይዝክር።
ኣብ መንጎ ቀጠርን ስዑዲ ዓረብን ድሕሪ ዝተፈጥረ ምትፍናን፣ ኤርትራን ጅቡትን ምስ ስዑዲ ዓረብ ክውግና ብምውሳነን፣ ቀጠር ነቲ ብመንጎኝነት ከተሳልዮ ዝጸንሐት መስርሕ ሰላምን ዕርቅን ክልትኤን ሃገራት ዝሓለፈ ዓመት ከምዘቛረጸቶ ኣይርሳዕን።
====================


text:
ብኽለት ኣየር፣ማይን ሓመድን፣ንኬሚካል ምቅላዕ፣ለውጢ ኩነታት ኣየርን ካብ መጠን ንዝለዓለ ጨረር ምቕላሕን ጠንቂ ልዕሊ 100 ሕማማትን መቑሰልትን እዮም።
ቅድሚ ዓሰርተ ዓመታት ብበዝሒ ይቐትሉ ዝነበሩ ሕማማት ምስ ትሑት ኣተሓሕዛ ጽሩይ ዝስተ ማይ፣ጽሬትን ምስ ኣተሓሕዛ ጉሓፍን ተኣሳሲሩ ዝልዓል ከም ተቕማጥን ዓሶን ዝበሉ ተመሓላለፍቲ ሕማማት ነይሮም።
ሰባት ዝሓሸ ጽሩይ ዝስተ ማይ ናይ ምርካብ ዕድሎም እናወሰኽ ስለዝኸደ ግን ኣብቶም ዝሓለፉ 10 ዓመታት ብሰንኪ ተላገብቲ ሕማማት ዝጠፍእ ህይወት ሰብ እናነከየ እዩ መጺኡ።
ኣብ ውድብ ጥዕና ዓለም ሓላፊት ጥዕና ህዝቢን ከባቢያዊ ሓለዋን ዝኾና ማሪያ ነይራ ሞት 8.2 ሚሊዮን ሰባት ምስ ብኽለት ከባቢያዊ ኣየር ዝተኣሳሰረ እዩ ይብላ።
‘የጋጥመና ዘሎ ዝዓበየ ጸገም ጥዕና ህዝቢ እዩ ተላገብቲ ሕማማት እዮም።ነዞም ሓደጋታት ከባቢያዊ ኩነታት እንተ ኣወጊድናዮም ሓደገኛ ሕማማት ይጎድሉ ኣለዉ ማለት እዩ።’
ዳርጋ ክልተ ሲሶ ዝኾኑ ብሕማማት ልቢ፣ብመንሽሮን ከቢድ ምስ ምትንፋስ ዝተአሳሰር ጸገማትን ህይወቶም ዝስእኑ ብሰንኪ ጸገም ከባቢያዊ ሓለዋ እዩ።ሃገራት ድማ ንሕክምና ካብ ዘውጽእኦ ገንዘብ ንምክልኻል ዘውጽእኦ ገንዘብ ኣዚዩ ውሑድ እዩ ይብላ ነይራ።
ንጥዕና ካብ ዝወጽእ ብትሪሊዮናት ዝቁጸር ዶላር እቲ 97 ሚእታዊት ንምሕካምን ክንክንን ሕማማት ይውዕል፡ ንምክልኻል ዝውዕል ድማ ሰለስተ ሚእታዊት ጥራሕ እዩ።
ውድብ ጥዕና ዓለም /WHO/ መግቢ ንምብሳል፣ማይ ንምውዓይን ንመብራህትን ኣብ ረብሓ ዝውዕሉ ኣገባባት ብምምሕያሽ፣ጽሩይ ዝስተ ማይ ብምጥቃምን ጽሬት ብምሕላውን፣ኩነታት መጎዓዚያ ከተማታት ብምምሕያሽን ኣባይቲ ዝሓሸ ኣገባብ ኣጠቓቕማ ሓይሊ ኤልክትሪክ ክህልወን ብምግባርን ከባቢያዊ ሓለዋ ንክመሓየሽን ንሕማማት ንምክልኻልን ከምዝክኣል ይምዕድ።
ምሉእ ትሕዝቶ ኣብዚ ምስማዕ ይክኣል።


text:
ቤት ፍርዲ ስጳኛ ንትሸዓተ መራሕቲ ካታላንያ ነበር ሎሚ ሓሙስ ንማእሰርቲ ፈሪዱ። እቶም መራሕቲ ንምንጻል ካታላንያ ካብ ስፔን ዝደፋፍኡ ምልዕዓል ተቓውሞን ናዕቢን ምጥፍፋእ ብዝብል ዝቐረበሎም ክሲ ናብ ቤት ፍርዲ ከተማ ማድሪድ ምቅራቦም ይፍለጥ።
ድሒሩ እቲ ቤት ፍርዲ ንሓደ ካብ ተኸሰስቲ ብዋሕስ 58,300 ዶላር ክወጽእ ምውሳኑ’ውን ተገሊጹ።
ኣብ ስደት ዝርከብ መራሒ ካታላንያ ቻርለስ ፒዩጅደሞንት ካብቶም ኣብ ቤት ፍርዲ ከተማ ማድሪድ ዝቐረቡ ኣይነበሩን። ዓቓብ ሕጊ ንዓለምለኸ ማእሰርቲ ፒዩጅደሞንት ዝእዝዝ ውሳነ ክሓልፍ እንተጸወዓ ፒዩጅደሞንት ምስ ኣርባዕተ ኣባላት ካቢነ ኣብ ብራስለስ ይርከቡ።
ፒዩጅደሞንት ብፖለቲካ ዝተለዓለ እዩ ክብሉ ነቲ ክስታት ነጺጎሞ፡ ናብ ስፔን ዝምለሱ ድማ እቲ ሕጋዊ መስርሕ ዘይሻራዊን ፍትሃዊን ከምዝኸውን መረጋገጺ ምስ ዝረኽቡ ምኳኑ ሓቢሮም ኣለው።
ዓቐብቲ ሕጊ ስፔን ፒዩጅደሞንትን ምክትሎምን ዝርኸብዎም ኣብ ልዕሊ 14 መራሕቲ ካታላንያ ነበር ክሲ ምምስራቶም ይፍለጥ።
ማእከላይ መንግስቲ ካታላንያ ነቲ ኣብ ጥቕምቲ 1,2017 ዝተኻየደን ነጻነት እታ ክፍለ ግዝኣት ዝአወጀ ረፈረንደም ዝነጸገ ክኸውን ከሎ ካታሎንያዊያን ብወገኖም ኣብ መንጎ ነቲ ረፈረንደም ዝድግፉን ተቓወምቲ ወገናትን ኣብ ክልተ ተመቂላ ኣላ።


text:
ማሕበር ልምዓት ትግራይ መደባት ማልት ብዕውት መንገዲ ንዝፈፀማ ወረዳታት ኣፍልጦ ሂባ
Category : News
ማሕበር ልምዓት ትግራይ ብሉፃት ስራሕቲ ንምስፋሕ ሕፅረታት ንምእራምን ዝዓለመ ሓበራዊ ዘተ ኣሳሊጣ። እቲ ዘተ ማልት ምስ ምምሕዳር ዞባ ደቡብ ምብራቕ ትግራይ ብምትሕብባር 5 ጰጉሜን 2009 ዓ/ም ኣብ ከተማ ዓዲጉደም ዝተሳለጠ ኮይኑ፤ ኣብ 2009 ዓ/ም ዝነበረ ኣፈፃፅማ ብምግጋም መደብ ኦሬንቴሽን 2010 ብምሃብ ፣ ኣብ ምድንፋዕ እቶትን ምጥንኻር ውዳበ ማልት ዘሎ ምንቅስቓስ ምስ ኣባላት ቦርድ ማልት እተን ወረዳታት ብዕምቆት ተዘትይሉ እዩ።
ኣብቲ ዕለት ኣብ 2009 ዓ/ም ብሉፅ ኣፈፃፅማ መደባት ማልት ዝነበረን ወረዳታት ሕንጣሎ ወጀራት፣ ደጉዓ ተምቤንን ላፕቶፕን እንትሽለማ ምምሕዳር ዞባ ደቡብ ምብራቕ ትግራይ ብዘርኣዮ ፀብለልታ ፍሉይ ተሸላሚ ኮይኑ እዩ።
ንብሉፃት ወረዳታት ማልት ዘዳለዎቶ ሽልማት ዝሃቡ ምክትል ኣማሓዳሪን ኣካቢ ቦርድ ማልት ዞባ ደቡብ ምብራቕ ትግራይን ኣይተ ሃፍቱ ወላሞ ኣብ ዘስምዑዎ ዘረባ፤ ወረዳታት ዞባ ደቡብ ብምራቕ ትግራይ ስራሕቲ ማልት ህዝቢ ዝያዳ ዝርብሐሎምን ንልምዓትና ወሰንቲ ዝኾኑ ተግባራት ዝፍፀመሎምን ብምዃኖም መደባት ማልት ብኣግባቡ ክምርሑ ሰፋሕቲ ፃዕርታት ክገብሩ ዝሓገዩ ኮይኖም ብፍላይ ወረዳ ሕንጣሎ ወጀራት ሰራሕተኛ መንግስትን ትካላዊ ኣባልነት ኣብያተ ፅሕፈትን 100 ሚኢታዊ ከምኡ’ውን ኣባል ዝኾነ ሓረስታይናን ተምሃራይን 92 ሚኢታዊ ግቡእ ክፍሊት ኣባልነት ብምፍፃም ንማልት ዝንኣድ ኣበርክቶ ብምግባር ኣብቲ ወረዳ ዘሎ ክፍተት ናውቲ ኣብያተ ትምህርትን ትካላት ጥዕናን ክማላእ ዝገበረ እዩ። ብምዃኑ ድማ ኣብታ ወረዳ ዘሎ ብሉፅ ስራሕ ካልኦት ወረዳታት ንክወርሰኦ ፃዕሪ ክገብራ ይግባእ ክብሉ ኣተሓሳሲቦም።
ዳይሬክተር ዳይሬክቶሬት ውዳበ ኣባላትን ምትእኽኻብ ሃፍትን ማሕበር ልምዓት ትግራይ ኣይተ ሃይለማርያም ሃፍቱ ብወገኖም፤ ማሕበር ልምዓት ትግራይ ኣብዚ ዓመት ኣብ መላእ ትግራይ ዝርከቡ ኣባላታን ደገፍታን ብምልዕዓል ኣብ ህንፀት መሰረተ ልምዓት ትምህርትን ጥዕናን ክትነጥፍ ፀኒሓ እያ። ኣብዚ ዓመት ንጡፍ ምንቅስቓስ ኣባላት ማሕበር ልምዓት ትግራይ ካብ ዝነበረን ዞባታት ክልልና ድማ ምምሕዳር ዞባ ደቡብ ምብራቕ ትግራይ ኣብ ቅድሚት ዘስርዕ ስራሕ ብምስርሓ እዚ ብሉፅ ስራሕ ተዓቂቡ ክኸይድ ፃምእ ልምዓት ህዝብና ንምርዋይ ኣብ ዝግበር ምንቅስቓስ ከም መርኣያ ኮይኑ ክስርሐሉ እዩ ኢሎም።


text:
በስመ አብ ወወልድ ወመንፈስ ቅዱስ አሐዱ አምላክ!
“እቶም ሕጂ መከራ መስቀሉ እናዘከሩ ዝኃዝኑ ኺሕጐሱ እዮም”
ካብ ሠለስተ ኣካል ሓደ ኣካል ወልደ እግዚአብሔር ካብ ሰማየ ሰማያት ናብ ምድሪ ወሪዱ ሥጋና ዝተዋሓደ ንድኅነተ ዓለም እዩ። ንዝሞተ ከድኅን ንዝኃዘነ ከጸናንዕ እዩ። ነዚ ግብረ ምድኃን’ዚ ብቓሉ ኽፍጽሞ ዝኽእል እኳ እንተኾነ ፍጹም ሰብ ብምዃን ኵሉ ጸዋትወ መከራ ተቐበለልና። ንሕና ደቂ ኣዳም ኽንቅበሎ ዝግብኣና መከራ ተቐበለ፣ ሰላም ምእንቲ ኽንረክብ ንስቓይና ኣብ ርእሱ ጸዓኖ፣ ብሰሪ ገበንና ቈሰለ፡ ብሰሪ ኣበሳና ተኸትከተ፡ መስቀል ተሰኪሙ ወደቐ፡ ምስ በደለኛታት ተቘጺሩ ኣብ መንጎ ክልተ ሸፋቱ ኣብ ቀራንዮ ኣብ መስቀል ተሰቕለ። (ኢሳ. 53፡5፣ ኤፌ. 2፡13-18)) በዚ ኸኣ ካብ ኃጢኣት ናብ ጽድቂ፡ ካብ ሞት ናብ ሕይወት ተሰጋገርና። ርስቲ መንግሥተ ሰማያት ኪንወርስ ፍጹም መሰል ተዋህበና። (1ይ ጴጥ. 1፡4)
ስለዚ ነቲ ዝተቐበሎ መከራን ኣባና ዘለዎ ፍቕርን እናዘከርና ክንኃዝን ይግባእ። “ስለምንታይ መከራ መስቀል ተቐበልካልና፧” እናበልና ዘይኮነስ “ንዓና ኽትብል መከራ መስቀል ተቐበልካ፣ ካብ ኃጢኣትን ሞትን ኣውፂእካኒ ከሎኻ ኣነ ግና ገና ኣብ ኃጢኣት ኣሎኹ እሞ ይቕረ በለለይ” ብምባል እዩ።
ፍቁረ እግዚእ ሓዋርያ ዮሓንስ ንልዕሊ ሰብዓ ዓመት ነቲ መድኃኔ ዓለም ክርስቶስ ዝበጽሖ መከራ እናዘከረ ይኃዝን ነበረ። ከምኡ’ውን ኣቡነ መበዓጽዮን ብፍላይ ብዕለተ ዓርብ መከራ ጐይታ እናዘከረ ይበክን ንሰብነቱ ይገርፍን ከም ዝነበረ ኣብ መጽሐፈ ገደሉ ተዘጊቡ ኣሎ።
ኣሰረ ፍኖቶም ዝሰዓቡ ካልኦት’ውን ከምኡ ክሳዕ ፍጻሜ ዓለም ይገብሩ ኣለዉ። ምኽንያቱ እቲ ዘይሕሶ ቃሉ “ ብፁዓን እለ ይላህዉ ይእዜ እስመ እሙንቱ ይትፌሥሑ/ እቶም ሕጂ ዝኃዝኑ ኽሕጐሱ እዮም እሞ ብፁዓን እዮም” ስለዝብል። (ማቴ. 5፡4)
ነዚ መሠረት ብምግባር ቅድስት ቤተ ክርስቲያንና፡ ኣብ ሰማያዊ ዓለም መንግሥተ ሰማያት ምእንቲ ኺንሕጐስ ሕጂ ኣብዚ ምድራዊ ዓለም ኵሉ ጊዜ መከራ መስቀሉ እናዘከርና ኽንኃዝን ትምህረና። ብፍላይ ግና ኣብ ዓቢይ ጾም ኣብ ሰሙነ ሕማማት ብብዝኂ ጸሎት፡ ጾምን ስግደትን ኣሰኒና መከራ መስቀሉ ንኽንዝክር ሠሪዓትልና ኣላ።
በተን ኵለን ዝተቐበልካየን ጸዋትወ መከራ፣ ኵሉ ኃጢኣተይ ይቕረ ኽትብለለይን ካብ ኵሉ ዕዳ ኃጢኣት’ውን ከተድኅነንን ኦ ጐይታና ኢየሱስ ክርስቶስ ንዘለዓለም እምኅፀነካ ኣለኹ!
ወስብሐት ለእግዚአብሔር!!!


text:
ማሕበር ምትሕግጋዝ ኣቡነ ዮሃንስ ኣብ ከተማ መቐለ ሆስፒታል ይሃንፅ’ሎ፡፡እቲ ሆስፒታል ብዋናነት ንግዳያት ኤች ኣይቪ ኤይድስን ኣለይቲ ንዘይብሎም ህጻውንትን ዘገልግል እዩ፡፡
እቲ ቤተ ሕክምና ግልጋሎት መጥባሕቲ፣ግልጋሎት ወሊድ፣ ኩለመዳይ ሕክምናን ክንክን ጥዕናን ክህብ ዘኽእል ዝተማለአ ዓቕሚ ንኽህልዎ ተሓሲቡ እዩ ዝህነፅ ዘሎ፡፡
መስራትን ዋና ኣማሓዳርን እቲ ማሕበር ዶክተር ገብረሃወርያት ኣርኣያ ሓደ ካብቶም ኣብ ከተማ መቐለ ብኣቡነ ዮሃንስ ዝዓበዩ 200 ቆልዑ እዮም፡፡
ንህንፀት እቲ ቤተ ሕክምና ኣብ ጀርመን ሀምበርግ ዝርከብ Build ዝተባሃለ ትካል ገባሪ ሰናይ ከምዝሓገዘ ዶክተር ገብረሃወርያት ገሊጾም፡፡ ብተወሳኺ ኣብ ሸራሮን ሑመራን ንመህጠሪ እንስሳ ዝውዕል 13 ሄክታር መሬት እውን መንግስቲ ከምዝሃቦም ተዛሪቦም፡፡
እቲ ቤተ ሕክምና ኣብዚ ሐዚ እዋን 95 ኢድ ካብ ሚኢቲ ስራሕቲ ህንጸቱ ተሳሊጡ’ሎ፤ ይኹን እምበር ግልጋሎት ክህብ ዘኽእሎ ዓቕሚ ንኽህልዎ ኩሉ ግዱስ ወገን ክታሓጋገዝ ከምዝግበኦ ዶክተር ገብረሃወርያት ኣርኣያ ፀዊዖም ኣለዉ፡፡


text:
ምኽንያት ናይቲ ምቕናስ ብሰንኪ ኤል ኒኞ ዝተኸሰተ ድርቂ ምዃኑ ተገሊፁ’ሎ።ሚኒስትር ዴታ ሚኒስትሪ ፋይናንስን ምትሕብባር ቁጠባን ኢትዮጵያ ግን እዋናዊ ፖለቲካዊ ኩነታት እታ ሃገር ተፅዕኖ ኣየሕድርን ኢሎም።
ሎሚ ሓሙስ ዝወፀ ሪፖርት ሃገራት ኣፍሪካ ናይ ዝሓለፉ ክልተ ዓመታት ዕብየትን ናይ ዝመፅእ ክልተ ዓመታት ትንበያን ዝሓዘ እዩ።
ብደረጃ ዓለም ድኹም ቁጠባ፣ኣብ ኣፍሪካ ምትሓት ዋጋ ምህርቲ እንተሃለወን ኣብ ገሊኦም ከባቢታት ድማ ኣፀጋሚ ኩነታት ኣየር እናጋጠመ እንተኾነ እውን ኢኮኖሚ ኣፍሪካ ብፅቡቕ ኩነታት ከምዝቐፀለ ተገሊፁ’ሎ።
ናይዚ መርኣያ ዕብየት ቁጠባ ዓለም 2015 ዓ.ም.ፈ 3.1 ሚእታዊ ኮይኑ ናይ ኣፍሪካ ማእኸላይ ዕብየት ዓመታዊ ምህርቲ ብ3.6 ሚእታዊት ምዕባዩ ዝሓሸ ምዃኑ ተገሊፁ’ሎ።
ናይ ኢትዮጵያ ናይ 2014ን 2015ን ዓ.ም.ፈ ዕብየት ዝለዓለ ምዃኑ ዝተሓበረ እንተኾነ ኣብዚ ሒዝናዮ ዘለና ዓመት ሓዊሱ ኣብቶም ዝቕፅሉ ክልተ ዓመታት ግን ከምዝንኪ ኣብ ፕሮግራም ልምዓት ሕቡራት መንግስታት በዓል ሞያ ቁጠባ ኣቶ ሃይለ ክብረት ኣብ ዘቕረቡዎ ሪፖርት ገሊፆም።
እዚ ትንበያ ኣመለኻኽታ ናይቶም ኣሰናዳእቲ ጥራሕ ዘንፀባርቕ እምበር ናይ መንግስቲ እምነት ኣይኮነን ኢሎም ኣቶ ኣሕመድ።
ልምዓት ባንኪ ኣፍሪካን ፕሮግራም ልምዓት ሕቡራት መንግስታትን ብሓባር ዘውፅኡዎ ትንበያ ዕብየት ብዓለምለኸ ትካል ገንዘብ /IMF/ ይቐርብ ካብ ዘሎ ዝለዓለ ግን በመንግስቲ ኢትዮጵያ ይግለፅ ካብ ዘሎ ድማ ዝተሓተ እዩ።
ምሉእ ትሕዝቶ ኣብዚ ምስማዕ ይኽኣል።


text:
ወለዲ ክምስሉ እንከለዉ:- “ተዛረበለይ ኣይ ከም ኣፍካን: ግበረለይ ኣይ ከም ኢድካን: :” ኢሎም: : መሲልካ እንታይ ኣምጻእካ?
እንዲዩ! ኣፍ እንከለና ክንዛረብ: የእዳው እንከለና ክንንቀሳቐስ ካብ ከኣልናስ: ንምንታይ ናብ ተዛረቡልናን ግበሩልናን ንጽበ: :
ዝመስለና ካብ ደረት ሕግን ስርዓትን ከይወጻና: ሓሳባትናን መጽናዕትናን ዘይንጽሕፍ ካብ ዝብል መሰረት ኢየ ነዚ ምስላ ኣቕሪበዮ: :
ምኽንያቱ:- “ምስ ተወቓዕካ ምንጽርጻር: ዝብኢ ምስ ከደ ሓጹር ምሕጻር:” ፋይዳ ንስለ ዘይብሉ: :
ትማሊ: ሎሚ: ጽባሕ: ካብ ልቢ ዝነቐለ ክትዕ እንተዝጠማጠማ: ኣነ እሕይል: ኣይፋል ኣነ እባ ድኣ እንተዝበሃሃላ: መን ኮን
ምረትዐት? ርግጸኛ ኢየ ኣብ’ቲ ጥምጥም: ሎሚ ዘመና ኮይኑዋ እትዕምጸን ኮይኑ ይስመዓኒ: : ግዳ በብሸነኹ ነናተን ሓይሊ
ከይሃለወን ኣይተርፍን ኢዩ: : ከም ትማሊ ገይሩ ምስ ናይ ሎሚ ዝተጨበጡ ምንባር ዘራኽብ ክህሉ ኣይክእልን: : ከም ጽባሕ
ብተስፋ ንማዕዶ ዘጠምት ‘ውን የለን: : ኣብ ትማሊ ታሪኽ ይስራሕ: : ኣብ ሎሚ ሕሉፍ ይስነድ: : ኣብ ጽባሕ ከኣ ግዜ የርክብ: እቲ
ዝሓለፈ ግዳ ትዝታን ዝኽርን ውርሻን ይገድፍ: : ዓወት ገዚፍ ዓንኬል ኢዩ ዘለዎ: : ብዛዕባ ሰባት እንተኾይኑ: ሓደ ሰብ ኣብ ህይወቱ
ዕዉት ኢዩ ክትብሎ እንተ ድኣ ኮይንካ: ብውሑዱ ኣብ ጉዕዞ ህይወቱ በዳህቲ ተባሂሎም ንዝጥቀሱ ሓይልታት ዝመልኽ ክኸውን
ኣለዎ: : ብቐመር ህዝቢ ዝልካዕ ዓወት እንተኾይኑ ኸኣ: ንትምክሕቲ ዘይኮነ: ብህልው ውሽጣዊ ክውንነቱ ዓለም ፈሊማ ዳግማይ
ከተተግብሮ ዘይከኣ
ለቶ ዘለኣለማዊ ዓወት ዝተጓናጸፈ ህዝቢ እንተሃልዪ: ሓደ ህዝቢ ጥራይ ኢዩ: : ንሱ ኸኣ ህዝቢ ኤርትራ ኢዩ: :
ካብ’ ዚ ቀረባ እዋን ንደሓር: ብሕልፊ – ገለ ማዕከናት ዜና ዓለም: ‘ዜና ሓሶት’ (Fake News) ይንዛሕ ከምዘሎን: ከም ሞያ ተታሒዙ
ኣብ ኣገደስቲ ጉዳያት ናይ ፈጠራ ወረ ዝዝርግሑ: ምንጭታት ተለኣኣኽቲ ዕሱባትን ይበራኸቱ ምህላዎምን ደጋጊመን ይሕብራ
ኣለዋ: : ዜና ሓሶት ከኣ: ኣብ ሓደ እዋን ማሕታ ሂቡ ዝቕህም ኣይኰነን: : ንሓያሎ ዓመታት ብሞያውያን ምንጭታት ክስረሓሉ
ዝጸንሐ ብምዃኑ: ምብዛሕ ምንጭታት ‘ዜና ሓሶት’: ከም ስነ-ኣእምሮኣዊ ውግእ: ወይ ኹናት ገይሮም ዝቘጽርዎ ወገናት ኣለዉ: :
ተለቪጅን ኣልጀዚራ: ንኩነተ-ኩነት ፖለቲካ ኤርትራ ኣመልኪታ እትዝርግሖም ዜናዊ ሓበሬታታት: ምንጫ ኣብ ባይታ ካብ ዘሎ
ክውንነታዊ ሓቂ ዝብገስ ዘይኮነስ: ኣብ ማሕፉዳኣ ካብ ዝኸዘነቶ ፖለቲካዊ ሕሳባት ዝብገስ ምዃኑ: ዝህረም ዘሎ ተርባጹ
ዝማህመነ ከበሮ ዜናዊ ሓሶት ህያው ኣብነት ኢዩ: : ባይቶ ጸጥታ ውድብ ሕቡራት ሃገራት ንባዕሉ: በቲ ብናይ ሓሶት ዜና ዝተፈብረከ:
ኤርትራ 2000 ሰራዊት ናብ ሶማል ሊኢኻ ዝብል ናይ ሓሶት ዜና: ክሳብ ናብ ዘይፍትሓዊ ዝተስገደድ እገዳ ዘብጽሐ ምዃኑ: ገና
ቐለሙ ዘይነቐጸ ናይ ትማሊ ጽዋ ኢዩ: :
FCO: ቤት ጽሕፈት ወጻኢ ጉዳያት ዓባይ ብሪጣንያ ኣብ ዘውጸኦ ናይ ዜናዊ ስትራተጂ ውጥን ስራሕ: ናብ ቢቢሲ ( BBC) ዝቐንዐ ናይ
20 ሚልዮን ወጻኢ ብምግባር: ኤርትራ ንእትርከበን 11 ሃገራት ዜናዊ ሸፈነ ክገብረለን ኣሚሙስ: ድሮ ጀሚሩዎ ኣሎ: : እዚ ዜናዊ
ናብ ኤርትራ ዝቐንዐ ሸፈነ’ ዚ ብቛንቛታት ትግርኛ ዝፍኖ ኾይኑ: ኣብ ራድዮ ትግራይ ኦን ላይንን ዝነጥፉ ዝነበሩ ሓሙሽተ ትግራዎት
ኣቢሉ ነቲ ናይ ቢቢሲ ትግርኛ መደብ ‘ ኳ እንተጀመሮ: ከም ቀዳማይ ዕላማ ናይ’ ቲ መደብ: ናብ ኤርትራ ዝቐንዐ ብምንባሩ: ነቲ
ኤርትራ እትኽተሎ ልምዓታዊ ዜናዊ ስትራተጂ ንምኽላፍን ምዝባዕን: ኤርትራን ኤርትራውያንን ኣብ ግዳም ይኹን ኣብ ውሽጢ:
ብሕጽረት ዜናዊ ሓበሬታ ይሳቐዩ ከም ዘለዉ ኣምሲልካ ብምድዋን: ነቲ ሕቡእ ኣጀንዳ ንምትግባር: ላህጃ ናይ’ ቲ ድሮ በቶም
ትግራዎት መደብ ትግርኛ ቢቢሲ ተባሂሉ ዝፍኖ መደብ: ብኤርትራውያን ተቐባልነት ክህልዎ ከም ዘይክእል ምስ ተፈልጠ: ቢቢሲ
ሓድሽ መደብ ፈነወ ትግርኛ ክምድብ ነይሩዎ: : ስለ ዝኾነ ኸኣ: ብኣላይነት ጋዜጤኛ ቢቢሲ ነበር ማርቲን ፕላውትን: ኣባል ፓርላማ
ዓባይ ብሪጣንያ ነበር ኪኖክ ( Ba r ones s Ki nnoc k of Hol y head) ኤርትራውያን ክነሶም: ኤርትራዊ ሃገራውነቶም
ዘህሰሱ: ብግዝያዊ ጥቕሚ ዝዓወሩ ሰባት ከናደዩ ነይሩዎም: :
ጌና ኣብ ሚኒስትሪ ዜና ኤርትራ: መደብ ፈነወ ትግርኛ ቲቪ ኤረ እንዳ ሰርሐት እንከላ ኢያ: ብሕጋዊ መንገዲ: ብመንግስቲ ኤርትራ:
ብፍላይ ከኣ ብሚኒስትሪ ዜና ሓለፋ ተገይሩላ: ብወግዓዊ መንገዲ ንዓመታዊ ዕረፍቲ ናብ ሃገረ ጀርመን ንኽትበጽሕ: ብደረጃ
መንግስቲ ቪዛ ተሓቲቱላ: ምስ ህጻን ጓላ ሌላስ ኣለም ናብ ጀርመን በጺሓ ክትምለስ ዝተላእከት: :
ኢደን ሃብተሚካኤል ግን: ከም’ ቲ እምነት ዝተነብረላ ኮይና ኣይጸንሐትን: : በቲ ብሕጋዊ መንገዲ ናብ ጀርመን ዝመጸትሉ ቪዛ ናብ
ሃገረ እንግሊዝ ብምምራሕ: ኣብ እንግሊዝ ብመንግስቲ ኤርትራ ግፍዒ ከም ዝወረዳን: ኣብ ሚኒስትሪ ዜና ኣዝዩ ኣሰቃቒ ዝኾነ ናይ
ስራሕ ጸቕጢ ይካየደላ ከም ዝነበረ ብምምሳል: ናይ ሓሶት ዝተፈብረከ ታሪኽ ብምስራሕ ኢያ: ኣብ ዓባይ ብሪጣንያ ፖለቲካዊ
ዑቕባ ብምሕታት: ንቤት ጽሕፈት ስደተኛታት ዓባይ ብሪጣንያ ብምድንጋር: መንበሪ ስደተኛ ወረቐት ክትረክብ ዝኸኣለት: : ኤደን
በዚ ኣየብቀዐትን: ንድኹም ጎንታታ ዘስተብሃሉ ተጻባእቲ ተጓይዮም ክገናዘዉላ ግዜ ኣይወሰደሎምን: : እታ ብግዝያዊ ረብሓን
እዋናዊ ጥቕሚ ዝዓወረት ኤደን: ነቲ ብተጻባእቲ ኤርትራ ዝቐረበላ ጻዊዒት: ዓይና ከይሓሰየት ኢያ ተቐቢላቶ: : ክንዲ ዝኾነ ኸኣ:
ሓንቲ ‘ ‘ ጉዕዞይ ኣብ ስደት’ ‘ እትብል ቅንጥብጣብ መጽሓፍ ብምድላው: ነቶም ዘይውዳእ ዝመስል ጉንዖ ዝመጠዉላ ዓሎቕቲ
ንምሕጓስ: ነቲ ባዕሎም ኣዳልዮም ዝሃቡዋ ዝተሓናጠጠ መጽሓፍ ከም ኣቕራቢትን ጸሓፊትን ኮይና ከም እትስየመሉ: ስማ
ኣስፊሮም ኣብ’ ቲ ስደተኛታት ደቂ ኣንስትዮ ኣብ ጉዕዞ ህይወት ተባሂሉ ዝግበር ጽንብል ስማ ሰፊሩዎ: ንምድዋን ህዝብን መንግስትን
ሃገረ ኤርትራ ንኽጥቀምሉ ዝተሓባበረት: : እዚ ንህዝብን መንግስትን ኤርትራ ስሞም ንምድዋንን ምጥቃንን ክስርሓሉ ዝጸንሐ ዜና
ሓሶት: ብኤደን ሃብተሚካኤል ዝተፈለመ ኣይነበረን: : ኣቐዲሙ ንታሪኽ ሰውራ ኤርትራ ዘይምስሉ ንምትሓዝ: ኣብ ጀርመን ብሓንቲ
ኣብ ተጋድሎ ሓርነት ኤርትራ ጽባሕ ነይረ እትብል ሰናይት መሓሪ ዝተባህለት: ብጀርመናውያን ተደሪሱ: ብስም ሰናይት ተጻሒፉ
ዝተባህለ ፊልም ድራማ ‘ ውን ቀሪቡ ነይሩ ኢዩ: :
ብዘይካ እዚ ‘ ውን: ንሓንቲ ካብተን ናይ ሓሶት ዜናን: መጽሓፍ ሓሶትን ዘቕረበት መስትያት ቤትና እትብል ዘዳሉ ዘካርያስ
ክብረኣብ: ተመሳሳሊ መስርሕ ኣብ ጀርመን ዘካየደ ኢዩ::
ኤደን ሃብተሚካኤል: ምስ ሌላስ ጓላ ናብ ጀመርን ክትወጽእ እንከላ: ሌላስ ጓላ ህጻን ኢያ ነይራ: : ‘ ‘ ስም ይመርሕ: ጥዋፍ
የብርህ’ ‘ እንዲዩ ነገሩ: ንምዃኑ ሌላስ ዝብል ስም ጓላ ትርጉሙ እንታ ኮን ይኸውን? እወ: እቲ ስም ብቛንቛ ኣምሓሪኛ ኢዩ ወጺኡ
ዘሎ: : ትርጉም ሌላስ ብትርግኛ: ካልእከ? ከም ማለት ኢዩ: : ካልእ ድኣ ‘ ሞ:- ብዙሕ! ብዙሕ! ኣሎ: : ኤደን ሃብተሚካኤል ሎሚ
ሓንቲ ካብተን ኣብ ናይ ሓሶት ዜና ተዋፊራ ትሰርሕ ዘላ ምዃና: ሓደ ካብ’ ቲ ሎሚ እንዛረበሉ: ሌላስ! ማለት ካልእከ? ዝብል ዛዕባ
ኢዩ: : ሕሜታ ‘ ኳ ክጸናብር እንተዘይደለኹ: ኣብ ግዜ ህውተታ ተስፋማርያም ወዲ ቫካሮ: እታ ብድሕሪ ወዲ ቫካሮ ኮይና ተውጠጢ
ዝነበረት ኤደን ሃብተሚካኤል ምንባራ: ንዓይኒ ህዝባዊ ግምባር ዝተኸወለ ኣይነበረን: : ሞት ድኣ ቀዲምዎ ‘ ምበር: ወዲ ቫካሮ
ንኤደን ሃብተሚካኤል ምስ ጓላ: መንበሪ ገዛ ክዕድገለን ኣብ መስርሕ ከሎ ኢዩ ሞት ቀዲማቶ: : ሌላስ? ምስ ወዲ ቫካሮ ዘለዋ
ምትእስሳር: ካልእከ? ከይተስዕበልና: :
FCO: ቤት ጽሕፈት ወጻኢ ጉዳያት ዓባይ ብሪጣንያ: ናይ 20 ሚልዮን ወጻኢታት ብምግባር: ዜናዊ ሸፈነ ናብ ኤርትራ
እትርከበን ሃገራት ንቢቢሲ ክምውል !
እንከሎ: ነተን ምስ ኤርትራ ዝጠቐስወን ሃገራት: ናይ በለጽን ናይ ጥቕሚ ሕላገትን ዘሎዎም ተጻባእቲ ህዝብን መንግስትን ኤርትራ
ምዃኖም ዝተመስከረሎም ባእታታት ኢዮም ክቖጽሩ መዲቦም: : ኤደን ሃብተሚካኤልን ሳሙኤል ገብሪሂወትን ኣብ ናይ ቀረባ
ተመዛዚ ሳንዱቕ ተመዝሒቆም ክቐርቡ ዝተገብሩ: ንምዃኑ እቲ ኤደን ሃብተሚካኤል ካብ ሃገር ንኽትወጽእ ዝተዋህባ ሕጋዊ ቪዛስ
ክቐርብ ዶ ይኽእል?
ብዓጀባ ምበር ቅዳሕ ተመልከት: Click to Enlarge
ኣብ’ ዚ ሕጂ እዋን: መንግስቲ ብሩንዲ ብወግዒ ንሽዱሽተ ወርሒ: ንፈነወ ድምጺ ኣሜሪካን ፈነወ ቢቢስን ኣብ ሃገራ ከይስማዕ
ኣጊዳተን ኣላ: : መንጾሮር ኮይኑዋ ዘሎ ወያነ ‘ ውን: ንመደበር ድምጺ ኣሜሪካ: ናብ ሃገራ ከይስማዕ ክንደይ ግዜ ጃም ንምግባር:
ሓይል ፈተነታት ከም እተካይድ: ናይ ኣደባባይ ሚስጢር ኮይኑሉ ኣብ ዘሎ እዋን: ሕቡራት መንግስታት ኣሜሪካ ‘ ውን: ንመደበር
ቴለቪጅን ኣልጀዚራ ክትዕጾ: ወይ ክትርገጥ: ናብ መንግስቲ እታ ሃገር ክንደይ ግዜ ደብዳቤታት ከም ዝተጻሓሓፋን: ናይ ቃላት
ምውርዋር ከም ዘካየዳን: ኣብ ማዕከናት ዜና ክንሰምዖ ዝጸናሕና ሓቂ ኢዩ: :
እቲ ብህዝቡን መንግስቱን ዝሕበን ህዝቢ ኤርትራ ግን: ብዝቐረበ መንገዲ ይቕረብ: ነቲ ናይ ሓሶት ዜናን ወረን ኣቓልቦ ሂቡ
ሓሚሙሉ ኣይፈልጥን: : ሕጂ ‘ ውን ኣነ: ስለ ዝሓመምክሉ ኣይኮንኩን ብጽሑፍ ዝውቅጠሉ ዘለኹ: እንታይ ድኣ: ነቲ ቢቢሲ (BBC)
ኣብ ኤርትራ ሕጽረት ሓበሬታ ኣሎ ኢሉ: ኣድብዮም ንዝጸንሑ ናይ ፖለቲካ ዓሎቕቲ: ስምዒት ህዝቢ ናብ ዕላማኦም ንምቕያር
ክጥቀሙሉ ከም ዝኽእሉ ኣብ ግምት ብምእታው: ንምቅልዑ ዝዓለመ ኢዩ መልእኽቲ ጽሑፈይ: : እንተዘይኮይኑ መንግስቲ ኤርትራ:
ኣብ ልምዓታዊ ዜናዊ ስትራተጂ ዝተሰረተ መትከል ተኸቲሉ መደባቱ ስለ ዘተግብር: ኣብ ኤርትራ ሕጽረት ሓበሬታ ዝብሃል የለን: :
ብዝኾነ ኣካል ዝመሓላለፍ ናይ ሓሶት ዜና ይኹን ካልእ ዝተቐናበረ: ኣብ ውሽጢ ኤርትራ ዘሎ ህዝቢ ኩሉ ኢዩ ዝሰምዖ: :
ንምዃኑ: እዚ ሳክትዚም ዝብሃል ሰብ መን ኢዩ: : መንነቱ ክቃላዕ ዘለዎ ወዲ ሕድርትና ኢዩ: : ሓቀኛ ስም ሳክትዚም: ግርማጼን
ባይራይ ይብሃል: : ትውልዱ ዓዱ ከባቢ ካርነሽም ኮይኑ: ኣብ 1984 ናብ ህዝባዊ ግምባር ሓርነት ኤርትራ ዝተሰለፈ ግርማጽዮን
ባይራይ: ግቡእ ወትሃደራዊ ታዕሊምን ፖለቲካዊ ትምህርትን ድሕሪ ምቕሳሙ: ኣብ እዚ ግምባር ናቕፋ: ቤት ጽሕፈት መስፍን
ሓጎስ: መጀመርያ ከም ማሕዮ: ኣብ ዝቐጸለ ኸኣ: ከም ሓለዋ ኮይኑ ክሳብ ዕለተ ነጻነት ድሕሪ ምግልጋሉ: ኣብ እዋን ነጻነት ድሕሪ
ዝተኻየደ ናይ ሓድሽ ናይ ሰባት ምደባ: ኣባል ሓለዋ ቤት ጽሕፈት ፕረዚደንት ኢሰያስ ኣፈወርቂ ኮይኑ ዝመጸ ኢዩ ግርማጼን
ባይራይ: :
ግርማጼን ባይራይ (ሳክትዚም): ኣብ 2009 ብስራሕ ናብ ቐጠር ምስ ተንቀሳቐሰ ኢዩ: ኣብ ቐጠር ናብ ዝርከብ ኤምባሲ ኢትዮጵያ
ኢዱ ዝሃበ: : ገዚፍ ዓሳ ዝጀለበ ዝመሰሎ ወያነ ኸኣ: ንግርማጼን ባይራይ (ሳክትዚም) ተቐቢሉ ቓለ-መሕትት ኣብ ዝገበረሉ እዋን
ዝሃቦ ሓበሬታ: “ህዝቢ ኤርትራ ብሓለንጊ ጥሜት እንዳተገርፈ እንከሎ: ኣብ ኣስመራ ስጋ ከም መድሃኒት ኣብ ዝቑጸረሉ ዘሎ ግዜ:
ፕረዚደንት: ንሓለዋ ዝኾነኦ 20 ደማሙ ብምፍራይ: መዓልታዊ 40 ኪሎ ጮማ ስጋ ብትእዛዝ ከም ዝቐርበለን ይገብር ኣሎ:” ክብል
ኢዩ ናይ ፈለማ ምህዞኣዊ ሓሶት ዜና ዝዘርገሐ: : ሎሚ ከኣ ግርማጼን ባይራይ (ሳክትዚም): ከም መጸዊዒኡ (ሳክትዚም):- ናይ
ብሓቂ መሬት ተጸለልለይ በሊ: ጽላለ ምሽ ጽባቐ ኢዩ: :
ቢሕቖይ ቢሒቑ: ከይስንክቶ ሓቒቑ:
ባዕለይ ዝሰቐልክዎ: ካን ከይዱ ሪሒቑ:
ፍሩይ ንፋሰይ ከየሟመቐኒ ደቒቑ: : እንዳበለ:- ወያነ ካብ’ ቲ ኣጻጽየ ረኺበዮ እትብሎ ሓበሬታ ብምውስሳብ: ነቲ ከም መነባበሪ
ስራሕ ሒዝዎ ዘሎ ኣማኒኤል ኢያሱ ራድዮ ሓሰና ብምውህሃድ: ወያነ ብዝሃብው ዝነብሩ መምርሒ ብሓባር ዝሰርሑ ኢዩም።
ማርቲን ፕላውት ጋዜጤኛ ቢቢሲ ነበር: ኣባል ፓርላማ ዓባይ ብሪጣንያ ዝነበረት ኪኖክ (Ba r ones s Ki nnoc k ) :
ንሳሙኤል ገብሪሂወትን ኤደን ሃብተሚካኤልን ናብ መደብ ፈነወ ትግርኛ ቢቢሲ BBCከስርሕዎም እንከለዉ: እቲ ዳንኬራ
ነቲ ኣብ ልዕሊ ኤርትራ ዝካየድ ናይ ሓሶት ዜናታት ንምፍብራክን: ንዘየለ ጉዳያት ኣነጺርካ ምድማቕን ኢዩ ነይሩ:: እቲ
ዕላማ ንምዃኑ ነቲ ናይ ቢቢሲ ( BBC) መደባት ጽሑፍ መን ኢዩ ዘዳልዎ ዘሎ? ብሓደ ነጻ ኣካል ዲዩ ዝዳሎ ዘሎ?
ኣይፋሉን: :
እቲ ምድላው: ተጸጽዩ ብሳሙኤል ገብሪሂወት ኢዩ ዝዳሎ ዘሎ: : ነዚ ንምድማቕ ከኣ: ኩሎም እቶም ጫፍ ኣጻብዕቶም ጥራይ
ዘይኮነ: ሕብሪ ደሞም ከይተረፈ: ኣንጻር ህዝብን መንግስትን ኤርትራ: ኩለንትናዊ ተጻብኦታት ዝሰርሑ ዑሱባት: ወትሩ
ብቕድሚት ምስ ተሰርዑ ኢዮም: : እዚ በብሸነኹ ብዝተወሃሃደ መንገዲ: ኣብ ልዕሊ ኤርትራ ዝካየድ ዘሎ ዜና ሓሶት: ኣብ ካናዳ
ብዝመደበራ ጋዜጣ ፍትሒ ብኣሮን ብርሃነ: : ብዶብ ኣልቦ ጋዜጤኛታት እትመሓደር: ኣብ ፈረንሳ ዝመደበራ ብጋዜጤኛ ቲቪ ኤረ
ዝነበረ ብንያም ስምኦን እትካየድ ራድዮ ኤረና: : መለቀብታ ናይ ራድዮ ኤረና ኮይና እትነጥፍ ሾው ቲቪ ካብ ጀርመን: ወይኒ
ሱሌማን: : ካብ ማእከል መደበር ወያነ እትፍኖ: ብወያነ እትምወል ተስፊት ኣብርሃ ዘመሓድራ ኣለና ቲቪ: : ካብ’ ቲ ብዙሕ
ሒደት ዝርዝር: ናብ ኤርትራ ዝቐንዐ ዜና ሓሶትን: ድራማዊ መልክዓትን ቃለ መሕትታትን ዘካይዳ መደበራት ኢየን: :
ንምዃኑ ካብቶም ቢቢሲ ዘስርሖም ዘሎ ሰባት ሳሙኤል ገብሪሂወት መን ኢዩ? ሳሙኤል ገብሪሂወት: ኣብ 1981 ናብ ህዝባዊ
ግምባር ዝተሰለፈ ኮይኑ: ድሕሪ ነጻነት ኣብ ሚኒስትሪ ዜና ምድላው ጋዜጣ ተመዲቡ ዝነበረ ተጋዳላይ ኢዩ: : ሳሙኤል ገብሪሂወት
ክቱር ስስዐ ዘለዎ: ብባህሪኡ ብስስዐ ዝዓወረ: ንጥቕሚ ክብል ድሕር ዘይብል ፍጥረት ኢዩ: : ሳሙኤል ብጽኑዕ ምስ ሓመመ:
ሚኒስትሪ ዜናን ማእከላይ ቤት ጽሕፈት ህግደፍን: ተሓኪሙ ንኽምለስ ብማለት ናብ ወጻኢ ሃገር ናብ ጣልያን: ኣብ 2002 ምስ
ተላእከ: ክሳብ እታ ረብሓ ገንዘብ ዝረኽበላ ኣጀንዳ ዝሰርዕ: ምስ ዘለዎ ባህሪ ንብዙሓት ደቂ ኣንስትዮ ኣብ ሃገረ ጣልያን: ክኾነክን
ኢየ ብማለት ብገንዘበን ዝነብር ዝነበረን: ኣብ ፈቐዱኡ ቅሙጣት ኣንስቲ ዘጻጺ ዝነበረ ኣብ ርእሲ ምዃኑ: ድሕሪ 2009 ምስግዳድ
እገዳ ህዝብን መንግስትን ኤርትራ: ሓንሳብን ንሓዋሩን ዘብቅዑ መሲሉዎ: ናብ ደምበ ወቐርትን ጠቐርትን ዝተጸምበረ: እዱድ ስሰዐ
ዘለዎ: ምእንቲ ርውየት ስሰዐኡ: ህዝብን መንግስትን ሃገርን ኣብ ዋጋ ዕዳጋ ዘእቱ ዘሎ በለጸኛ ኢዩ: : ሳሙኤል ገብሪሂወት
ብጉልባብ ምትእኽኻብ ተጋደልቲ ኣብ ዓባይ ብሪጣንያ: ተጋደልቲ ኣኪቡ: ብስም ተጋደልቲ ካብ መንግስቲ ዓባይ ብሪጣንያ ድጎማ
ገንዘብ ብምሕታት: ጁቡኡ ዘኻዕብት: ኪኖ ጁቡኡ ምምላእ ዝኾነ ቅንጣብ ስቅያት ህዝቢ ኤርትራ ዘየሕሙሞ: ‘ ‘ ክበልዕ ዝደለየ
ገደል ኣፉ’ ‘ ከም ዝብሃል: ብወያነ ንኽምወል ጥራይ ዘይኮነ: ንእከይ ስርሓቱ ብሃይለ መንቆርዮስ ተባሪኹሉ: ኣብ እዋኑ መሳርሒ
ነቶም ዝተኣኻኸቡ ስብርባር መንእሰያት ጉጅለ ኣዋሳ መጸገኒ ክኾኖም ብማለት: ካብ ደሞዞይ ኢሉ ሃይለ መንቀርዮ 250, 000
ዶላር ዝወፈየሎም እዋን: ካብ ዝተማቐሉን ዝተኻፈሉን ናይ ኣዋሳ መሰልቱ ድርቂምቃም ገንዘብ ዝሃይማኖቶም ኢዩ ሳሙኤል
ገብሪሂወት: :
ሳሙኤል ገብሪሂወት: ኣቐዲሙ ምስ ራድዮ መድርኽ ክነጥፍ ዝጸንሐ ኮይኑ: ናብ ራድዮ ቢቢሲ (BBC): ብሕርያ ፖለቲካዊ
ዝናብለኡ ተመዚኑ: ልክዕ ከም ኤደን ሃብተሚካኤል ብሕርያ: ብመንገዲ ማርቲን ፕላውትን ኪኖክ: ነቲ ዝድለ ዘሎ ዕላማ
ንምውቃዕ ተባሂሎም ዝተቖጽሩ: : ኣብዚ ሕጂ እዋን ኣብ ከንያ (Nai robi ) ኮይኖም ነቲ ናይ ቢቢሲ (B B C) መደባት ዘመሓላልፉ
ዘለዉ ኢዮም: : መደባት ፈነወ ቢቢሲ ናብ ኤርትራ: ኪኖ ዓሎቕን ሓሶት ዜናን ካብ ምዃን ሓሊፉ: ካልእ ዝፍይዶ ፋይዳ ኣይክህልዎን
ኢዩ: : ህዝቢ ከኣ ነዚ ብዝግባእ ክግንዘቦ ኣለዎ ይብል: :
ሎሚ ሳሙኤል ገብሪሂወትን ኤደን ሃብተሚካኤልን: ያኢ ንጽምኢ ሓበሬታ ህዝቢ ኤርትራ ከርውዩ ተባሂሎም: ኣብ ቢቢሲ ፈነወ
መደብ ትግርኛ ክሰርሑ እንከለዉ: ካብ ዝመሓላልፉዎ ዘሎ ጽሑፋት: ነቲ ወያነ ባዕሉ ዓው ኢሉ ከድምጾ ዘይከኣለ: ንስምምዕ
ኣልጀርስ ዝቕይር ሕቡእ ኣጀዳ ወያነ: ብጉልባብ ህዝቢ ምስ ህዝቢ: ነቲ ወያነ ብበዓል ፕሮፌሰር በረኸት ሃብተስላሴን: ፕሮፌሰር
ተስፋጼን መድሃኔን ዘጓውሕዎ ዘለዉ: : ሕቶ ኣንድነት: ምልሓቕ ኤርትራ ናብ መግዛእቲ: ድራማዊ መልክዕ ብዘለዎ ጽሑፋት
ዘጋውሑ ዘለዉ ኢዮም: :
ገለ ዝተገርሁ ኤርትራውያን: በቲ ቢቢሲ (BBC) ዝብል ዕብየትን ስም ተደናጊሮም: ከም በዓል ህቡብ ድምጻዊ ኢሰያስ ደበሳይ ቃለ
መሕትት ገይሮም ኢዮም: : ኢሰያስ ደበሳይ ግን: ነቲ ውዲት ናይ ቢቢሲ መደብ ትግርኛ ኣይተገራሃሉን: : ኣገናዕ ዘብል መልሲ ሂቡ
ኢዩ ቀቲልዎ: : እቶም ሃገራውያን ኤርትራውያን ኣብ ምንታይ ንቐርብ: ምስ መን ቃለ መሕትት ንገብር ምፍላጥ ከድልየና ኢዩ: : ኣብ
ቱርኪ ተመዲቡ ዝነበረ ብኣስራር ቶቲል ዝተሓስበ ፌስቲቫል: ዕላማኡ እንታይ ምንባሩን: ንኽንደይ ግሩሃት ናይ ምግጋይ መስርሕ
ከም ዝነበሮን: ናይ ትማሊ ተዘክሮ ኢዩ: : ፈነወ ትግርኛ ቢቢሲ ‘ ውን ብጉልባብ ህዝቢ ምስ ህዝቢ: ብመዝሙር ሰላም ዝብል
መደብ: ገርሀኛታት ንምግጋይ እዱድ ዘመተ ተተሓሒዝዎ: ናይ ሓሶት ዜና ንምዝርጋሕ: ኣብ መደብ ከም ዘሎ ምፍላጥ ኣገዳሲ ኢዩ
ይብል: :
ኣብዚ ናይ ሓሶት ዜና: ናይ ሓበሬታ ሓቅነት ዘረጋግጻ መርበባት ሓበሬታ: ነቲ ኰነ ተባሂሉ ዝተዘርገሐ ዜና ሓሶት ኣብ ምቅላዕ ግደ
እኳ እንተነበረን: ምስ’ ቲ ዋሕዚ ሓበሬታታት: ናብ ህዝቢ ከይበጽሐ ኣብ ምብርዓኑ ከበርክተኦ ዝኽእላ ዕድላት ጸቢብ እዩ ነይሩ: :
ዜና ሓሶት ካብ ናይ ዳእላን ጭርቃንን ዜናታት ዝተፈልየ: ናብ ፖለቲካዊ ወይ ቁጠባዊ መኽሰብ ዝጠመተ: ሓቂ ዝመስል: ገለ
ወገናት ንምግጋይ ተባሂሉ ፍሉጥ ሸቶ ካብ ዘለዎም ምንጭታት ዝፍኖ እዩ: : እተን ናብ ኤርትራ ዝቐንዐ ናይ ሓሶት ዜና ማእከላት
ከኣ: መኸስበን ኣብ መርበባተን ካብ ዝበጽሑ ሰማዕተንን: ተኸታተልተንን ኢዩ: : እዚ ኸኣ ላይክ ብምግባር ዝረኽበኦ ናይ እትዋት
መስርሕ ኢዩ ዝካየድ: : ነዘን ናይ ሓሶት ዜና ማእከላት ከኣ: ህዝቢ ኤርትራ ካብ ምስዓበንን ምክትታለንን ኢዱ ከሕጽር ጥራይ ኢዩ
ዘለዎ: :
ህዝቢ ንምልዕዓል፡ ኣብ ህዝቢ ጸላዊ ስምዒት ንምሕዳር፡ ጌጋ ሓበሬታ ብምሃብ ጌጋ ውሳነን ድልየትን ከምዝፍጠር ንምግባር:
ማዕከናት ዜና ሓሶት ቈይመን ንሓያሎ ዓመታት ክሰርሓ ምጽንሐን ፍሉጥ ኢዩ: : እቲ ምንጪ: ናይ ዝዀነ ሻራ ዘይብሉ ንጹህ ማዕከን
ሓበሬታ መሲሉ ስለ ዝቐርብ: ቀልጢፍካ ከተለለዮ ኣጸጋሚ እዩ ኣብ መንጎ ስጳኛን ኣመሪካን ኣብ 1889ዝተወለዐ ውግእ: ዘይጭቡጥ
ሓበሬታ ብዝዝርግሑ ጋዜጣታት ካብ ዝተጻሕፈ ዜና ዝተበገሰ ምዃኑ መዛግብቲ የረድኡ: : ኣብ ዘመንና እውን: ከም ምንጪ ናይ
ሓሶት ዜና ዝርቍሑ ዓበይቲ ማዕከናት ዜና ምዕራብ ኣይተሳእኑን: : ብፈይስቡክ ዝተዘርገሐ ናይ ሓሶት ሓበሬታ: ኣብ ውሽጢ ቍሩብ
ሰዓታት ብኻልኦት እናተቐድሐ: ናብ ዓበይቲ ማዕከናት ዜና ክበጽሕ ይኽእል: : ካብ ጋዜጣዊ ስነ-ምግባር ወጻኢ ዝዀነ ልምድታት:
ዘበናውያን መራኸቢ ብዙሓን ቅድሚ ምምሃዞም: ንኣማኢት ዓመታት ክረኣዩ ጸኒሖም እዮም: : ናይ ፈጠራ ዜናታትን ልብ-ወለዳዊ
ቃለ-መሕትታትን: ከም’ ቲ ኣማኑኤል ኢያሱ ኣብ ራድዩኡ ራድዮ ሓሰና: ኣብ 2009 ካብ ውሽጢ ኣስመራ ኢሉ ዘመሓላለፎ ናይ
ፈጠራ ቃለ-መሕትት: ከም ናይ ሓቂ ኣምሲልካ ምቕራብ: ኣብ ዙርያ ውልቀ-ሰባት ዝተጋነነ ብቕዓትን: ፍሉይ መንነትን ፈጢርካ
ምዝርጋሕ ካብ ቀደም ኣትሒዙ ክረአ ዝጸንሐ እዩ: :
ኣብ’ ታ ልምዓታዊ ዜናዊ ስትራተጂ እትኽተል ኤርትራ ግን: እዚ ልዕል ክብል ዝተጠቕሰ ዜናዊ ሓሶት ኣይሰርሕን ኢዩ: : ህይወት
እናቖረጽካ: ህይወት ኣይጥጥዕን ኢዩ: : ነዛ ኤርትራ: ኤርትራ! ኤርትራ! ንኽትሽትት ኣብ ዝካየድ ዝነበረ ቓልሲ ንዓወት ዘብጽሐ:
ዓለም ሃኒጻ ዘይሰርሓቶ ብረት እንተነይሩ: ሓድነትን ጥምረትን ህዝቢ ኤርትራ ኢዩ: : በቲ ዘይብልና ዲና ንሓስብ ዘለና: ዋላስ በቲ
ዘሎና ኢና ንመዝን ዘለና: ወይ ‘ውን ብኽልቲኡ: ነስተብህል’ሞ ለይትን መዓልትን በቲ ዘይብልና ነገር ስለ ዘማረርና እንታይ
ከነተግብር ንኽእል?
ብዛዕባ ዘይብልና ነገር ቅድሚ ምሕሳብና ብዛዕባ ዘለና ነገር ምስትንታን ግን ኣዝዩ ጠቓሚ ይመስለኒ: : እንሓንሳብ ምሉእ ግዜና
ብዛዕባ ዘይብልና ነገር ጥራይ ክንሓስብ ነሕልፎ’ሞ: ነብስና ኸኣ ዋል ሓንቲ’ኳ ዘይብላ ባዶ ፍጥረት ኮይና ትስመዓና: : ቅድም
ቀዳድም ብዛዕባ ዘለና’ሞ ንሕሰብ: : ነቲ ዘለና ‘ውን በቲ ህልው ክውንነቱ መዚንና ንወግኖ: : ምኽንያቱ ሓሳብ ቀንዲ ምንጪ ሓይሊ
መጻኢና ስለ ዝኾነ: : ቅድም ብዛዕባ ዘለና’ሞ ንሓስብ: ደሓር ዘገም ኢልና ናብ’ቲ ዝተረፈና ንሰግር: : ንወዲ ሰብ ንድሕሪት ዝመልሶ
ረቛሒታት እንተሃልዩ: ኣቐዲሙ ኣብ ክንዲ ብዘለዎ ጸጋታት ኣስፊሑ ዝሓስብ: ወትሩ ብዛዕባ ዘይብሉ ጸቢብ ሕልማዊ ኩነታት
ዝሓስብ ምዃኑ ኢዩ: :
ትማሊ ነዚ ሓድነትን ጥምረትን ህዝቢ ኤርትራ ንምፍራስ: ከም ዘይንደል እምኒ ዓረ ተሪር እንተነይሩ: ሎሚ ፈርከሽከሽ ንኸተብሎ
ምሕላን ጥራይ ዘይኮነ: ምሕሳቡ ‘ውን ከንቱ ናይ ከንቱነት ፈተነ ኢዩ: :
ምኽንያቱ: ህዝቢ ኤርትራ ኣብ ናይ ግዜ ትሕዝቶ ኢዩ ተፈጢሩ: ግዜ ባዕሉ ከም ፈለግ ተሰኪምዎ ኢዩ ተጓዒዙ: እቲ ፈለግ ግን
ህዝቢ ኤርትራ ባዕሉ ኢዩ ነይሩ: : ግዜ ዝውሕጦ ዝነበረ ነብሪ ኢዩ ነይሩ: እንተኾነ ግን እቲ ነብሪ ባዕሉ ህዝቢ ኤርትራ ኢዩ ነይሩ: :
ግዜ ዘህልኾ ባርዕ ሓዊ ኢዩ: እቲ ባርዕ ሓዊ ግን ባዕሉ ህዝቢ ኤርትራ ኢዩ ነይሩ: :
ኩሉ ነገር ግዜ ኢዩ ዝጠልብ: : ንሱ ኸኣ እቲ እንኮን ሓቀኛን ኩነት ኢዩ: : ኩሉ ስራሕ ኣብ ስርዓተ ግዜ ይፍጸም: : ግዜ ድማ
ይጥቀም: : እንተኾነ ሰባት: ነዚ ኣገዳሲ ዘይትካእን ብርቅን ዝኾነ ሃብቲ: ኣብ ቁጽሪኳ ኣየእትዉዎን: : እቶም ዕውታት ኣካየድቲ
ስራሕ ግን: ብዘይካ ኣብ ግዜ ዘለዎም ፍቕርን ኣተኣላልያኡን: ካልእ መፍለዩ ረቛሒታት የብሎምን: :
ነቲ ናይ ትማሊ ዝነበረ ግዜ: ብትማሊኡ ኣቐሚጡ ዝተማህረሉ ህዝቢ እንተሃልዩ: ሓደን እንኮን ህዝቢ ኤርትራ ኢዩ: : ዓለም ብዓለማ
ብዘይ ዙርያ ምላሽ እናተበራረየት ክትድህኮ እንከላ ኣጆካ ዝበሎ ሓይሊ እንተነይሩ: ንያቱ! ጽንዓቱ! ተወፋይነቱ! ጅግንነቱ! መኸተኡ!
ኩለንትናኡ! ኣብ ልዕሊ በሪኽ ናይ ዝበረኸ ተኾይጡ ዝተረባረበሉ እንተነይሩ: ዘይክማህን! ዘይንቕነቕን! እንኮ ሓድነቱ ኢዩ ነይሩ: :
ሓድነቱ ኣብ ብዙሕነቱ ወሪቑ: ግርማኡ ዘጸበቐን: ሉኡላውነቱ ኣብ ማሕበረ-ሰብ ዓለም ዘረጋገጸን ህዝቢ ኢዩ! ህዝቢ ኤርትራ! ! !: :
ግጉይ ሓበሬታ ብስዉራት መደበራት ጥራይ ኣይኰነን ዝዝርጋሕ: : ብዓበይቲ ናይ ዝማዕበላ ሃገራት ትካላት እውን ብግሁድ ይፍኖ
እዩ: : ገለ ኣብ ምትህልላኽ ዝርከባ ዓበይቲ ሃገራት እውን: ናይ ሓበሬታን ጸረ-ሓበሬታን መደበራት ኣለወን: እቶም ብመደብ ኣንፈትካ
ዘስሕት መጋገዪ ሓበሬታ ዝዝርግሑ ጉጅለታት: ወይ ውልቀ-ሰባት: ኣድራሻኦም ብቐሊሉ ስለ ዘይርከብ: ትሮልስ (ኣጋንንቲ)
እናተባህሉ ይጽውዑ: : መብዛሕትኡ ግዜ ትሮልስ ዝዝርግሕዎ ሓበሬታ: ናብ ነድርን ቁጠዐን ዝድርኽ ጸርፍን ምንሻውን ዝሓዘለ
እዩ: :
ኣብ መደምደምታ: እቲ ልምዓታዊ ዜናዊ ስትራተጂ ዝኽተል መንግስትን ህዝብን ኤርትራ: በዚ ከይፈለመ ዝበርዓነን ዝተሳዕረን ናይ
ሓሶት ዜና: ዝርዕዱን ዝሻቐሉን: ኣድህቦ ሂቦም ላዕልን ታሕትን: ተኣንጎት ተሸብሸብ ዝብሉሉ ጉዳይ ዘይምዃኑ ከነጽር እንከለኹ:
እቲ ብመትከል ዜናዊ ልምዓታዊ ስትራተጂ ተመሪሑ ዝሰላሰል ዘሎ ኩለንትናዊ መዳያት ልምዓትን ህንጸትን ብልጽግናን ኤርትራ:
ሕመረቱ ካብ ህዝቢ! ንህዝቢ! ብህዝቢ! ክሳብ ዝኾነ: ዘሻቕል ጉዳይ የብሉን: : ንህዝቢ ግዳሴ ከሕድረሉ ምግባር ከኣ: መሰረት
ዜናዊ ልምዓታዊ ስትራተጂ ዝኽተሎ: ናይ ንቓሕ!!! ተወደብ!!! ዕጠቕ!!! መሰረት ሕመረት ቃልሲ ህዝቢ ኤርትራ ህዝባዊ
ግምባር ኢዩ: :


text:
በስመ አብ ወወልድ ወመንፈስ ቅዱስ አሐዱ አምላክ።
ቃለ መሕትት ምስ ተሓጋጋዚ ዲን ኮሌጅ ደብረ ሲና ቅድስት ሥላሴ ኣባ ሲላስ (ቀዳማይ ክፋል)
ቅዱሳት መጻሕፍቲ ዝምስክርዎ መንፈሳዊን ሥጋዊን ዕብየት ኣብ ትምህርቲ ዝምርኮስ እዩ። ኣገዳስነቱ ርዱእ ብምዃኑ ከኣ ቅድስት ቤተ ክርስቲያንና ንዕብየታን ሓዋርያዊ ተልእኾኣ ንምፍጻምን መሠረት ንዝኾና ትምህርትን ሥልጠናን ቀዳምነት ብምሃብ ክትሰርሕ ጸኒሓ እያ።
ስልታዊ ውጥናታ ንምትግባር ካብ ዘኽእላ ሓደ ንዝኾነ ዘመናዊ መንፈሳዊ ኮሌጅ ሃኒጻ፣ ንኵሉ ንኮሌጅ ዘድልዮ ትሕተ ቅርጽን መሳለጥያታትን ከምኡ’ውን ንምምሃር ምስትምሃር ንዝሕግዙ መሠረታዊያን ነገራት ኣማሊኣ መደባት ትምህርቲ ብወግዒ ከምዝጀመረት ኣብ ዝሓለፈ ዜና መርበብ ሓበሬታና ተገሊጹ ኣሎ።
እንሆ ሎሚ ድማ ብዓቢይ ሓንቀውታ ክጽበ ንዝጸንሐ ሕዝብና ዝያዳ ሓበሬታ ክህቡና ብምባል ምስ ንተሓጋጋዚ ዲን እዚ ኮሌጅ ኣባ ሲላስ ብዛዕባ እዚ ኮሌጅ ድሕረ ባይታን ህልዊ ትምህርታዊ ኮነ ካልእ ንጥፈታቱን ኣመልኪትና ሓጺር ቃለ መሕትት ኣካይድና ኣሎና። ሰናይ ንባብ፦
ልሳን ተዋሕዶ፦ መጀመርታ ስምኩምን ድሕረ ባይታኹምን ዘሎኩም ሓላፍነትን ከተላልዩና፣
ኣባ ሲላስ እበሃል፣ ምንኵስናይ ኣብ ካርቱም ካብ ዝርከብ ናይ ግብጻውያን ገዳም ኣቡነ እንጦንስ ኣቡነ ሙሴ ጸሊም እዩ። ቴኦሎጂ ድማ ኣብ ቅድስት ሥላሴ መንፈሳዊ ኮሌጅ ኣብ ኣዲስ ኣበባ ኢትዮጲያ ተማሂረን ቀዳማይ ዲግሪ ሒዘን። ካልኣይ ዲግሪ’ውን ጀሚረ ብሓደ ሓደ ምኽንያት ኣይፈጸምክዎን። ብኣቡነ ዮሓንስ ናይ ዝተመሥረተ መንፈሳዊ ኮሌጅ ኣቡነ ሰላማ ከሳቴ ብርሃን (መቐለ) ን5ተ ዓመታት ዲን፣ ን3ተ ዓመታት ድማ ፕሮጀክት ኦፊሰር ኮይነ ሰሪሐ። ፍቓድ እግዚአብሔር ኮይኑ ብረድኤት ወለዲተ ኣምላክ ቅድስት ድንግል ማርያም ድማ ናብ ሃገረይ ተመሊሰ፣ ኣባል ቤት ጽሕፈት መንበረ ፓትርያርክ ኮይነ ኣብ ምእራም ጽሑፋት ቤት ማሕተም ኮከበ ጽባሕ ኮይነ ድኅሪ ምስራሕ ድማ ተሓጋጋዚ ዲን ደብረ ሲና ቅድስት ሥላሴ መንፈሳዊ ኮሌጅ ኮይኑ ይዓዪይ ኣሎኹ።
ልሳን ተዋሕዶ፦ ድሕረ ባይታ ኣቃውማ እዚ መንፈሳዊ ኮሌጅ ብሓጺሩ ግለጹልና፣
ኣባ ሲላስ፦ እዚ ኮሌጅ ከም ዝኾነ መንፈሳዊ ኮሌጅ ዝተፈላለየ ዓውደ ትምህርትታት ቤተ ክርስቲያን ብሓደ ጠርኒፉ፣ ንተምሃሮ ዝምግብ ማዕዲ መንፈሳዊ ፍልጠትን ሕይወትን እዩ። ከምቲ ዝፍለጥ መንፈሳዊ ኮሌጅ ኣብ ኵሉ መንፈሳዊ ዕዮታትን ሓዋርያዊ ተልእኾን ቤተ ክርስቲያን ብቍዓት ዝኾኑ ኣገልገልቲ ብምፍራይን ብምስልጣንን ኣብ ዕብየትን ጉዕዞን ቤተ ክርስቲያን ልዑል ታራ ኣለዎ። ነዚ ከኣ ተሞክሮ ኣኃት ኣርየንታል ኣብያተ ክርስቲያናት ምጥቃስ ይከኣል። ኣብ ታሪኽ ቤተ ክርስቲያን ምልስ ኢልና እንተፈቲሽና ኣብ ቀዳማይ ክፍለ ዘመን ዝተመሥረተ ጥንታዊ ቤት ትምህርቲ እስክንድርያ (school) ዝነበሮ ግደ ምጥቃስ ይከኣል። ቤተ ክርስቲያን ወትሩ እናዘከረቶም እትነብርን ከም መወከሲ እትጥቀመሎምን ብዙኃን ዝቐደሙ ቅዱሳን ሊቃውንት በዚ መንገዲ’ዚ ዝሓለፉን እዮም። ብዙኅ ዘበርከቱን ዘይሃስስ ታሪኽ ዝገደፉን መራሕቲ ከም ግብጻዊት ኦርቶዶክስ ቤተ ክርስቲያን ዝኣመሰላ ኣኃት ኣብያተ ክርስቲያናት፣ ፍረን መምህራንን መንፈሳዊ ኮሌጅ ምንባሮም ይፍለጥ። መንፈሳዊ ኮሌጅ ንመንፈሳዊ ጥራይ ዘይኮነስ ንሥጋዊ ሥልጣነን ምርምርን ዘበርከቶ ግደ’ውን ቀሊል ኣይኮነን። ሎሚ ኣብ ምዕራባዊ ዓለም ዝርከባ ዓበይትን ስሙያትን መካናት ፍልስፍናን ምርምርን ዝኾና ኮሌጃት መሠረተን መንፈሳዊ ኮሌጅ እዩ።
እምበኣር ኣብ ሃገርና’ውን ምልስ ኢልና ክንርኢ ከሎና ኣብ ገዳማትና፣ ኣበይቲ ኣድባራትና፣ ኣብያተ ክርስቲያናትና ኣብ ጽላል ገረብ፣ ኣብ መናድቕን በዓትታት ኣኻውሕን ኳራትን፣ ክወሃብ ዝጸንሐ ጥንታዊ ትምህርቲ መንበር (ጉባኤ) ወይ’ውን ናይ ኣብነት ትምህርቲ ርቱዕ ኦርቶዶክሳዊ ትምህርተ ሃይማኖትን ሥርዓተ ቤተ ክርስቲያንን ታሪኽን ኣብ ምዕቃብ፣ ኵሉ ሃብትን ጸጋን ቤተ ክርስቲያን ንዘመናት ኣብ ምምሕልላፍ፣ ኣገልግሎት ቤተ ክርስቲያን ዝተማለአ ኣብ ምግባር፣ ብሠናይ ምግባርን ባህልን ዝተሃንጸ ወለዶ ኣብ ምፍራይ፣ ኣብ ኣምልኮተ እግዚአብሔር ዝጸንዐ ወለዶታት ኣብ ምህናጽ፣ ኮታ …. ንህላዌን ቀጻልነትን እዛ ቤተ ክርስቲያን ዘበርክቶ ግደ እምብዛ ብዙኅ እዩ። ከምዚ ናይ ሎሚ ‘ሚኒስትሪ ትምህርቲ’ ዝብሃል እዘን ጥንታውያን ኣብያተ ትምህርቲ ማእከን ፍልጠት ኮይነን ንኣገልገልቲ ቤተ ክርስቲያን ጥራይ ዘይኮነስ ንኵሉ ሕዝብን ሃገርን ‘ብርሃን’ ብምዃን ንመዋዕል ዝነበረን ኣበርክቶ መተካእታ ዘይብሉ ክቡር ሃብቲ ምዃነን ይፍለጥ። ስፍሓትን ዕምቈትን እዚ ጥንታዊ ትምህርቲ ከኣ ምስ ኵሉ ፍልስፍናኡን ባህሉን ሓዋርያዊ ኣገልግሎት እዛ ቤተ ክርስቲያን ኣብ ምኵላዕ ዝነበሮን ዘለዎን ግደ ልዕሊ ቃላት ክገልጽዎ ዝኽእል ረዚን እዩ። ሳላ እዚ ጥንታዊ ትምህርቲ ድማ ቤተ ክርስቲያንና ኣብ ኵሉ ዓውድታት ኣገልግሎት ምልእትን ጽግውትን ኮይና ክትርከብ ኣኽኢልዋ እዩ። ንሱ እዩ ድማ መሠረት ኮሌጅና።
እዚ ኮሌጅ ኣብቲ ፖሊሲታቱ ተነጺሩ ከምዘሎ መቀጸልታ ዝጸንሐ ጥንታዊ ትምህርቲ እምበር ሓድሽ ጫሌዳ ኣይኮነን። ቅዱስ ጳውሎስ ሓዋርያ “ሑሩ በልቡና” ከምዝበለ ነዚ ክፉእ ዘመን፣ ከም ለባማት እምበር ከም ዓያሱ ከይንመላለስን ነዚ ዘመንን ወለዶን ብጥንቃቐ ክንርእዮን ክንሕዞን ስለዝግባእ፣ እቲ ጥንታዊ ትምህርትና ተዓቂቡ ብዘመናዊ ኣገባብ ነዚ ዘመናዊ ትውልዲ ዝመሓላለፈሉ ኣገባብ ምፍጣርን ምምሃርን መገዲ እዚ ኮሌጅ እዩ። (ኤፌ 5፡16 ቈሎ 4፡5)። ኣዕጽምቶም ይጥለል ዕረፍቲ መንግሥተ ሰማያት ይሃቦም፣ ነዚ ዘመን ኣርሒቖም ዝጠመቱ ቀዳሞት ኣቦታትና ከኣ ነዚ መሬትን መደብን ኣጽኒሖምልና። ናጽነትና ምስ ረኸብናን ሓዋርያዊ መንበርና ምስ ተኸልናን ብመግዛእቲ ዝተዳህኸት ቤተ ክርስቲያን ንዕብየታን ትንሣኤን ተባሂሉ ካብ ዝተሃንጸጸ ሓደ መደብ እዚ መንፈሳዊ ኮሌጅ እዩ ነይሩ። ምስ ግብጻዊት ቤተ ክርስቲያን ምዝርራብ ክግበረሉ ድኅሪ ምጽናሕ ከኣ ፓፕ ኣቡነ ሲኖዳ ሣልሳይን፣ ሣልሳይ ፓትርያርክ ኣቡነ እንጦንዮስን ክቡር ፕረዚደንት ሃገረ ኤርትራ ኣቶ ኢሳይያስ ኣፈወርቂ ኣብ ዝተረኽቡሉ 11 መስከረም 1997 ዓ.ም. (21/09/2004) ተባሪኹ እብነ መሠረት ተነብረሉ። ከምቲ ዝተሓስበ ብግብጻዊት ቤተ ክርስቲያን ዘይኮነ ድማ ብውሽጣዊ ዓቕሚ ቤተ ክርስቲያንን ምትሕብባር መንግስትናን ክህነጽ ክኢሉ። እቲ ራእይን ትንቢትን ኣቦታትና ከኣ ተፈጸመን እግዚአብሔር ከኣ ነዚ ክንርኢ ኣብቂዑናን እዩ እሞ ነመስግኖ ኣሎና።
ልሳነ ተዋሕዶ፦ ነዚ ኮሌጅ ንምምስራት ወይውን ንምጅማር እንታይ ምድላዋት ክግበር ጸኒሑ፣ ኣብርሁልና፣
ኣባ ሲላስ፦ ቅዱስ ሲኖዶስ ነቲ ተጀሚሩ ከይተፈጸመ ጠልጠል ኢሉ ንዝጸንሐ ህንጻ መንፈሳዊ ኮሌጅ ንምፍጻሙን ኣብ ኣገልግሎት ንምውዓሉን፣ ከምኡ’ውን ንዝመሓደረሉ ሕግታት ኮነ ሥርዓተ ትምህርቲ ኣጽኒዖምን ኣርቂቖምን ዘቕርቡ ካብ ሊቃውንት፣ ካብ ምሁራት ሥነ መለኮት (Theologian)፣ ኣብ ሞያ ምሕደራ መምህራን ኮሌጃት ሃገርና ዝኾኑ ምሁራን ደቂ ቤተ ክርስቲያን ዝርከብዎ ሓደ ኮሚቴ ቅድሚ ክልተ ዓመት ብዕለት 28/05/2015 ኣቍሙ።
እቲ ኮሚቴ ድማ ኣብ ኣርባዕተ መደብ ስራሕ ምክፍፋል ብምግባር፣ ሰሙናዊ እናተኣከበን ገምጋም እናካየደን፣ ስርሑ ንቅዱስ ሲኖዶስ ድኅሪ ዓመት ጸብጻባት ስርሑ ኣቕሪቡ። እዚ ኮሚቴ ብሓፈሻ መበገሲን መብጽሒን ህንጻጻቱ ድኅሪ ምንጻር፣ ቅድሚ ዝኣገረ መንፈሳዊ ኮሌጅ ብውሽጣዊ ዓቕሚ ንምጅማር ኵሉ መደያዊ ተኽእሎታት ኣሎ ድዩ የሎን ዝብል መጽናዕቲ (feasibility study) እዩ ኣካይዱ። ተኽእሎ ምህላዉ ድኅሪ ምርግጋጽን ንዘለዉ ገለ ውሑዳት ሓጓፋት ኣብ መስርሕ ክማላእ ከምዝኽእል ብምእማንን ቅድም ቀዳድም ተልእኾን (mission) ዕላማን (objective)፣ ራእይን (vision) እሴታትን (values) … ወዘተ ምስ ዝምልከቶም ብፁኣን ኣበው ብምምክኻር ከምዝንደፍ ገይሩ። ድኅሪ’ዚ ፖሊሲን መምርሒን (መመሓደሪ ሕጊ) መንፈሳዊ ትምህርቲ፣ ቅርጺ ምሕደራን ብጽሒት ስራሕን፣ መርሓ ግብርታት ብምንዳፍ ድማ ሥርዓተ ትምህርቲ ከምዝዳሎ ገይሩ። ነዚ ስራሕ ድማ መበገሲ ዝኸውን ብፍላይ ከኣ ተሞክሮን ታሪኽን ካልኦት ኣኃት ኦሪየንታል ኣብያተ ክርስቲያናትን ምብራቕ ኦርቶዶክሳውያንን ብደቂቑ ኣጽኒዑ። ምስ ታሪኽናን ተሞክሮ ጥንታዊ ትምህርትናን ድማ ብምግንዛብ፣ ምስ ዓቕምናን መንነት ቤተ ክርስቲያናን ብዝኸይድ ኣገባብ ድማ እቲ ኵሉ ልዕል ኢለ ዝጠቐስክዎም መርኆ ሰነዳት ከምዝቕረብ ገይሩ። ኣብ ቅዱስ ሲኖዶስ ድማ ክልተ ጊዜ ቀሪቡ፣ ዝውሰኽ ተወሲኹ ዝመሓየሽ ተመሓይሹ ድማ ጸዲቑ።
ጐኒ ጐኒ ምድላው ፓሊሲታት፣ መምርሒታት፣ ሥርዓተ ትምህርቲ ድማ መምህራን ናይ ምኅራይን ምድላውን መስርሕ ክካየድ ጸኒሑ። በብዓውደ ትምህርቱ ድማ መምህራን ድኅሪ ምህጻይ ከኣ ሓባራዊ ርድኢት ንምምዕባል ብሰብ ሞያ ሥነ ምምህርና (pedagogy) ከምዝወሃብ ተገይሩ። መወከሲ ዝኾኑ መጻሕፍት’ውን ካብ ውሽጥን ወጻእን ናይ ምእካብ መስርሕ ክካየድ ጸኒሑ። ምስ’ዚውን ኣብዚ ኮሌጅ ተመዲቦም ክሰርሑ ዝኽእሉ ብቝዓት ሰራሕተኛታት ካብ ውሽጢ ቤት ጽሕፈት መንበረ ፓትርያርክ ኮነ ካብ ካልእ ብምቍጻር ኣድለይቲ ዝብሃሉ ሰራሕተኛታት ከምዝህልዎ ተገይሩ። ካልእ ድማ ንዋያተ ትምህርቲ ኣብ ምምላእ ካልእ ኮሚቴ ብምቛምን ምስ ዝምልከቶም ኣካላት ብምዝርራብን ንመስርሕ ምምሃር ምስትምሃር ከምኡ’ውን ንመነባብሮ ተምሃሮ ዘገልግሉ ብሉጻት ንብረት ኣብ ምእካብ ገዚፍ ስራሕ ተሰሪሑ። ሕጂ እቲ ንብረት ተማሊኡ ክረአ ከሎ ቀሊል ይመስል። ምስ ዘሎ ገለ ሕጽረታት ግና ኃይሊ እግዚአብሔርን ምትሕብባር ዝምልከቶም ኣካላትን ስለዘይተጋደፈና ግና ኵሉ ንዘድሊ ብሚሊዮናት ዝዋጋኡ ንብረት በብቍሩብ ክማላእ ክኢሉ።
እዝን ካልእን ምድላው ምስ ተገብረ ቅዱስ ሲኖዶስ ብዕለት 19/05/2017 ኣብ ዝገበሮ ጉባኤ ትምህርቲ ክጅምር ብዝሃቦ ስሙርን ታሪኻዊን ውሳነ መሠረት፣ 6 ጥቅምቲ 2010 ዓ.ም (16/10/2017) ነቲ ነዊሕ ጉዕዞ ‘ሀ’ ኢሉ ጀሚሩ ይርከብ። ምጅማር ጥራይ ኣኻሊ ስለዘይኮነስ መንፈሳዊ ዕላማኡ ንምፍጻም እቲ ዝዓበየ ተጋድሎን ስራሕን ብሕጂ ዝጽበዮ ብምዃኑ ድማ ንሎሚ ይኹን ንጽባሕ ኣብዚ ዝመሃሩን ዝምህሩን፣ ዝፈርዩ ኮነ ዘፍርዩ እግዚአብሔር ጸጋኡ ከብዝኃሎምን ኣገልግሎቶም ክባርኾን ቅዱስ ፍቓዱ ይኹነልና ኢልና ክንጽሊ ይግባእ ኢለ ንኵሉ ከዘካኽር ይፈቱ።
ልሳን ተዋሕዶ፦ ቅርጺ ምሕደራን ኣቃውማን እዚ ኮሌጅ እንታይ ይመስል?
ኣባ ሲላስ፦ እዚ ኮሌጅ ኣብ ናይ መመሓደሪ መምርሒኡ ተቐሚጡ ከምዘሎ ተጸዋዕነቱ ንቅዱስ ሲኖዶስ ብዝኾነ ዲን ኮሌጅ ዝምራሕ፣ ኣርባዕተ ዓበይቲ ክፍልታት ስራሕ ኣለዎ። ንሳቶም ድማ ኣካዳሚያዊ ጉዳያት (Academic Affairs)፣ ጉዳያት ተምሃሮ (Students Affairs)፣ ምምሕዳርን ፋይናንስን (Finance and Administration)፣ ምርምርን ኅትመትን (Research and Publications) እዮም። ኣብ ትሕቴኦም ከኣ ልዕሊ ብሓፈሻ 15ተ ንኡሳን ክፍልታት ስራሕ ኣለዉ። ከም ቤተ መጻሕፍት፣ ክሊኒክ፣ ቤተ ሲሳይ፣ ዝኣመሰለ ዝተፈላለየ ኣገልግሎት ዝህብ ብርክት ዝበለ ክፍልታት ድማ ኣለዎ። ንመጀመሪ ከኣ ኣስታት ብጠቕላላ 20 ሰራሕተኛታት ተቆጺሮም ይሰርሑ ኣለዉ። ወከልቲ ቅዱስ ሲኖዶስን ቤት ጽሕፈት መንበረ ፓትርያርክን ዝርከብዎ ሓደ ትምህርታዊ ጉባኤ (Academic Commission) ድማ ኣለዎ።
ይቅጽል . . .


text:
ኣብዚ ኣብ ዋሽንግተን ዲሲ ኣብ ዝርከብ ኤምባሲ ኢትዮጵያ ትማሊ ሰኒ 19 መስከረም 2007 ዓ/ም ጠበንጃ ዝሓወሰ ንዝተፈጥረ ኣጋጣሚ ብቐሊሉ ከምዘይሪኦ ምንስቴር ጉዳያት ወፃኢ ዩናይትድ ስቴትስ ገሊፁ።ምስ ኤምባሲ ኢትዮጵያን ናይ ዩናይትድ ስቴትስ ደሕንነትን ይሰርሕ ከምዘሎ እውን ሓቢሩ’ሎ።ኣብ ኢትዮጵያ ይፍፀም ኣሎ ንዝበልዎ በደል ንምሕታት ናብ ኤምባሲ ስለዝኸድና እዩ ቶኽሲ ተኸፊቱና ይብሉ ካብ ኣተሓባበርቲ ሓደ።
ናይ ዩናይትድ ስቴትስ ምንስቴር ጉዳያት ወፃኢ ንወሃቢት ቃል እቲ ምንስቴር ጀን ሳኪ ብምጥቓስ ኣብዝለኣኾ መግለፂ ምንስቴር ጉዳያት ወፃኢ ምስ ኤምባሲ ኢትዮጵያን ናይ ዩናይትድ ስቴትስ ቤት ፅሕፈት ደሕንነትን ይራኸብ ከምዘሎ ይገልፅ።ቀፃሊ ምፅራይ ግን ብናይ ዩናይትድ ስቴትስ ደሕንነት ከምዝካየድ ገሊፀን ኣለዋ።
እዚ ከምዚ ኢሉ እናሃለወ ኣብዚ ሰሙን ኣብ ኦጋዴንን ክልል ጋምቤላን ኢትዮጵያዊያን ስለዝተቐተሉ ሕቶታትና ንምቕራብ ናብ ኤምባሲ ኢትዮጵያ ኣብ ዝኸድናሉ እዋን ቶኽሲ ተኸፊቱና ክብሉ ካብቶም ኣተሓባበርቲ ሓደ ዝኾኑ ኣቶ መኮነን ጌታቸው ገሊፆም። ብፍላይ ኣብ ኦጋዴን ናይ ዝተቐተሉ ሰባት ሬሳታት ምርኣዮም ዕረፍቲ ከምዝኸልኦም ይዛረቡ።
ኢትዮጵያዊያን ኣብ ጋምቤላ ይቕተሉ ምህላዎም ሓበሬታ ካበይ ከምዝረኸቡ ተሓቲኦም ኣቶ ጌታቸው መኢኢኣድ ዝተብሃለ ውድብ ብኣካል ኣብቲ ቦታ ከይዱ ዘረጋገፆ ኣብ ማሕበራዊ መራኸቢ ወይ ፌስቡክ ዝወፀ ከምዘንበቡን ኣብ ዋሽንግተን ዲሲ ዝርከብ ኢሳት ዝተብሃለ መራኸቢ ማዕኸን እውን ዕላዊ ከምዝገበሮን ሓቢሮም።
ነዚ ተፈፂሙ ዝበልዎ በደል ጥርዓን ንምቕራብ ናብ ኤምባሲ ከይድና ምስ በሉ ኣስዒቦም ‘’ናብ ኤምባሲ ከይድና እንታይ እዩ ዝፍፀም ዘሎ ኢልና ሕቶና ንኣምባሳደር ንምቕራብ ኣብዝኸድናሉ እዋን ቶኽሲ እዩ ተኸፊቱልና’’ኢሎም።
ናይቲ ኤምባሲ ይኹን ናይቶም ኣምባሳደር ክብሪ ብዘይትንክፍ ሕቶታትኹም ኣይቕረብኩምን፣ኣብቲ ኤምባሲ ዝነበረ ሕጋዊ ባንዴራ ኢትዮጵያ ኣውሪድኩም ነቲ ናይ ቀደም ባንዴራ ሰቒልኩም ንዝብል ሕቶ እውን ኣቶ መኮነን ኢትዮጵያዊያን ዝሰማምዐሉ ባንዴራ እዩ ክብሉ መሊሶም።
ሕዚ ብዝበፅሐና ሓበሬታ ድማ ኣብ እምባሲ ኢትዮጵያ ጥይት ዝተኮሰ ሰብ ተኣሲሩ ንዝብል ፀብፃብ ‘’ኣይተኣሰረን፣ኣይተትሓዘን እውን’’ ክብል ቤት ፅሕፈት ደሕንነት ዩናይትድ ስቴትስ/ሰክሪት ሰርቪስ/ ገሊፁ።መሰኻኽር ናይቲ ኤምባሲ ሓላዊ ዝበልዎ ሰብ ተኣሲሩ ምስ ዝብል ፀብፃብ ዝጋጨ እዩ።ሰራሕተኛ እቲ ቤት ፅሕፈት ዝኾና ኒኮል ማይኖር ተወሳኺ ሓበሬታ ካብ ምንስቴር ጉዳያት ወፃኢ ክመፅእ ኣለዎ ኢለን።
ብዛዕባ እዚ ካብ ኤምባሲ ኢትዮጵያ ሓበሬታ ንምርካብ ካብ ትማሊ ሰኒ ጀሚሩ ዝተገብረ ተደጋጋሚ ፃዕሪ ኣይሰለጠን።


text:
ካብ ዕለት 5 ሰነ ክሳብ ዕለት 8 ሰነ 2018 ዓ.ም. ኣብ ኣተንስ ናብ ዝካየድ ዘሎ ጉባኤ ዛዕባ ምህዳር ዝዝትይ ካብ ናይ መንግስትን ናይ ዝተፈላለያ ሃይማኖት መራሕትን ናይ ስነ ምህዳር ሊቃውንትን ሓለይትን ብጠቕላላ 250 ተጋባእያን ናብ ዘሳተፈ ዓለም ሓቆፍ ዓውደ ጉባኤ ቅዱስ ኣቦና ናብ ናይ ቁስጥንጥንያ ናይ ውህደት ኦርቶዶክሳዊት ቤተ ክርስቲያን ፓትሪያርክ ብፁዕ ወቅዱ በርጠለመዎስ ቀዳማውን ንመላእ ተጋባእያንን ዘፍጥረት ጸጋ እምበር እጂ ኣይኰነን ዝብል ሓሳብ ዘማእከለ ኣብ ክንክን ዘፍጥረትን ንድኻታትን ዝተናዕቁን ፍሉይ ቆላሕታ ኣብ ምግባር ዘተባብዕ ዘመሓላለፍዎ መልእኽቲ ኣብቲ ጉባኤ ዝሳተፉ ብዘለዉ ናይ ኵለንተናዊ ሰብኣዊ ዕብየት ዘነቓቕሕ ጳጳሳዊ ቤት ጽሕፈት ህየንተ ብፁዕ ካርዲናል ፒተር ቱርክሰን ከምእተነበ ልእኽቲ ጋዜጠይና ክፍሊ ዜና ቫቲካን ረዲዮ ጋብሪኤላ ቸራዞ ሓቢረን።
ቅዱስ ኣቦና ኣብ ዘመሓላለፍዎ መልእኽቲ እቲ ዘደንቕ ግሩም ተፈጥሮ ባሕሪ ማይ ንመዲትራኒያን እናሓሰቡ፡ ንናይ ብዙሓት ዜጋታት፡ ሕጻናትን ደቀንስትዮን ናይ መቓብር ስፍራ ኰይኑ ናብ መቓብር ስፍራ ተለዊጡ ምርኣይ ብሓቂ ዘሕዝን እዩ ከምዝበሉን፡ ኣብቲ ናብ ሓምላይ ዋልድቢት፡ ዕቃበ መሬትን ሓለዋ ንሕዝባን ብዝብል ኣርእስቲ ተመሪሑ ኣብ ዝካየድ ዘሎ ዓለም ለኻዊ ዛዕባ ምህዳር ዝመክር ዓውደ ጉባኤ ናይ ኣቡጃ ሊቀ ጳጳሳት ብፁዕ ካርዲናል ጆን ኦሎሩንፈርሚ ኦናየካን እውን ይሳተፉ ከምዘለዉ ዝሓበራ ልእኽቲ ጋዜጠይና ክፍሊ ዜና ቫቲካን ራዲዮ ቸራዞ ኣስዒበን፡
ዘተሓሳስብ ክስተት ጸኣት ስደተይናታትን ተመዛበልትን
ቅዱስ ኣቦና ኣብ ደሴት ለስቦ ብሓባር ምስ ፓትሪያክ ብፁዕ ወቅዱስ በርጠለመዎስ ቀዳማውን ብፁዕነቶም ሃይሮንይሞስ ዳግማውን ዘካየድዎ ሓዋርያዊ ምብጻሕ ሎሚ እውን ኣብ ልቦም ህያው ምዃኑ እናሓሰቡ፡ እቲ ምብጻሕ ከኣ ብዛዕባ ስደተይናታትን ተመዛበልትን ኩነት ንዘሎ ናይ ሓባር ስክፍታ ንምግላጽ ዝብል ከምዝነበረ ጠቒሶም፡ ኣብቲ ዘካየድዎ ምብጻሕ እቲ ግሩም ሃብቲ ማይ ባሕሪ ናብ መቓብር ስፍራ ተቐይሩ ናይቶም ብዝተፈላለየ ጸገም ተደሪኾም ብንኣሽቱ ጀላቡ ተሳፊሮም ንኽስደዱ ንዝፍትኑ ናይ ብዙሓት ደቀተባዕትዮን ደቀንስትዮን ሕጻናትን መቓብር ተለዊጡ ዝብል ሓሳብ ኣብ ኣእምሮኦም ከምዝወለደ እውን ዘኪሮም፡ ኣብቲ እዋን ከኣ ዋላ’ኳ ብቅልውላው ኤኮኖምን ብተምሳል ቁሳዊ ቅልውላው እውን ዝተጠቕዔ እንተዀነ እዚ ኵሉ ከም መሰናኽል ከይረአየ ሕዝቢ ግሪክ ናይቲ ሰብኣውን ክርስቲያናውን እውን ዝዀነ ዕሴት ለጋስነት ብምንባር ዘርእዮ ዝነበረን ዘርእዮ ዘሎን ሰናይ ተግባር ከምዘስተውዓሉ ኣጽኒዖም ከምዝገለጹ ኣፍሊጠን።
ዘፍጥረት ጸጋ እምበር ተወናኒ ንብረት ኣይኰነን
ኣብቲ ኣብ ለስቦ ኣብ ዘካየድክዎ ሓዋርያዊ ምብጻሕ ብቐረባ ዝተመከርዎ ናይ ብዙሓት ዘሕዝንን ከቢድን ሰብኣዊ ኩነት እቲ ኣብ ኣተንስ ዝካየድ ዘሎ ዓውደ ጉባኤን መርሕ ቃሉን ዘለዎ ልዑል ኣገዳስነት የመላኽት ስለዚህ፡ ስንኩፍነት ናይ ጉኡዛውያን ነገራትን ተነቀፍትን ጥራሕ ዘይኰነስ እቲ ብምዝባዕ ናይ ከባቢ ኣየር ምኽንያት ክብ እናበለ ዝኸይድ ዘሎ ጸኣት ስደተይናታትን ተመዛበልትን ብጭቡጥነት ፈልዩ ዝምልከት ከምዘይኰነ ይሴባሕ ዘርእስታ ዓዋዲት መልእኽቶም ጠቒሶም፥ መጻኢ ትውልዲ ኣብ ዝዓነወት መሬት ንኽነብር ንዀንኖ እውን ከምዘሎና የመላኽት ከምዝበሉ ልእኽቲ ጋዜጠና ክፍሊ ዜና ራዲዮ ቫቲካን ቸራዞ ሓቢረን፥ ቅዱስነቶም ነዚ ብምስትውዓል፡ ኣብ ቅድሚ እቲ ዝኽሰት ዘሎ ቅልውላው ምህዳር ዕቱብ ሓቀይናን ናይ ሕልና መርመራ ኣገዳሲ ምዃኑ ንርዳእ፡ ነቶም ድሕሬና ንዝመጹ ወለዶን ነቶም ዝዓብዩ ዘለዉ ሕጻናትን መንእሰያትን እንታይ ዓይነት ዓለም ኢና ሓዲግና ክንሓልፍ እንደልይ? ዝብል ሕቶ ኣልዒሎም፡ ክንክን ዘፍጥረት፡ ዘፍጥረት ጸጋ እምበር እትውንኖ ጥሪት ከምዘይኰነ ዝብል እማኔ የመላኽት፡ እዚ ኸኣ ናይ ኩሉን ንኹሉን ሰብኣዊ ፍጥረት ጸጋ እዩ ከምዝበሉ ኣፍሊጠን።
ካቶሊካውያንን ኦርቶዶክሳውያን ብሓባር ኣብ ክንክን ዘፍጥረት
ቅዱስነቶም ቀጺሎም ኣብ ዘመሓላለፍዎ መልእኽቲ ዕለት 1 መስከረም ብምኽንያት ዓለም ሓቆፍ መዓልቲ ዘፍጥረት ብሓባር ምስ ብፁዕ ወቅዱስ በርጠለመዎስ ቀዳማዊ ኣብ ዘመሓላለፍዎ መልእኽቲ፥ ዘፍጥረት ናይ ምክንኻን ሓላፍነት ንኹሉ ሰብ ጽቡቕ ድላይ ዓቢይ ድብሆ ምዃኑን፡ ንክርስቲያን እቲ ኣብ ልዕሊ ምህዳር ዝወርድ ዘሎ ሓደጋ መበቆል ኣብ ቅልውላው መንፈሳውነት ምዃኑ ተኣሚኖም፡ ብጽኑዕ ምትሕብባር ብቑዕ መልሲ ምሃብ ዘየወላውል ምርጫ እዩ ዝብል ሓሳብ ጠቒሶም፡ ናይ ለምዘበን ዓለም ሓቆፍ መዓልቲ ዘፍጥረት ኣብዚ መዳይ ኣንፈት እዩ፡ ምኽንያቱ ብዛዕባ ዘፍጥረት ኣብ ዝምልከት ጉዳይ ናይ ሓባር ሻቕሎትናን ብሓባር ነዚ ስንኩፍ ጸገም ንምግጣምን ብሓባር ምዕያይን ዘለዎ ኣገዳስነት ስለ ዘነጽር። ካቶሊካዊት ቤተ ክርስቲያን ምሳኹም ብፁዕ ወቅዱስ ፓትሪያርክ ናይ ሓባር ቤትና ኣብ ምክንኻን ሓቢራ ክትዓይን ክትጓዓዝን ምዃና አረጋግጽ፡ ብተመሳሳሊ መገዲ እውን፡ ካቶሊካውያንን ኦርቶዶክሳውያን ምእመናን ብሓባር ምስ ናይ ካልኦት ኣቢያተ ክርስቲያን ምእመናንን ሰብ ጽቡቕ ድላይን ብሓባር ኣብ ከባቢያዊ ድዩ ብብሔራዊ ሓቆፍን ዓለም ሓቆፍን ደረጃ ዘፍጥረት ኣብ ምክንኻንን ተቐባልነት ንዘለዎን ንኵለንተናዊ ምዕባለ ሓቢሮም ክነጥፉ ሓደራ እንክብሉ ዘመሓላለፍዎ መልእኽቲ ከምዘጠቓለሉ ልእኽቲ ጋዜጠይና ክፍሊ ዜና ቫቲካን ረዲዮ ጋብረኤላ ቸራዞ ሓቢረን።


text:
— ሽግሪ ሓደ መጠግጠግ ዝብል ፈሳሲ እዩ።
— እቲ ፈሳሲ ካብ ብልዕቲ ሰብኣይ ዝወጽእ እዩ።
— እዚ ሽግሪ ኣብ ዝፈሰሉ እዋን እዩ።
— ብዛዕባ ምፍሳስ ሽግሪ ኣብ‘ዚ ከተንብቢ ትኽእሊ ኢኺ፣
https://refu-tips.de/en/my-friend-told-me-that-he-ejaculated-what-does-that-mean/
— ሽግሪ ብምውሓጥ ነፍሰ ጾርነት ከጋጥመኪ ኣይክእል እዩ።
— ሽግሪ ግን ሕማማት ከመሓላልፍ ይኽእል እዩ።
— ሽግሪ ክውሓጥ እንከሎ እውን።
— ዓርክኺ ጥዕንኡ ምሉእ ምዃኑ ርግጸኛ እንተደኣ ዘይኮይንኪ፣
— ሽግሪ እንተዘይወሓጥኪ ዝሓሸ እዩ።
— ጣዕሙ ዝተፈላለየ እዩ።
— ገሊኦም ሰባት ጣዕሙ ይፈትውዎ እዮም።
— ገሊኦም ድማ የፈንፍኖም።
— ክልቲኡ ዘሎ እዩ።
— ሽግሪ ናይ ግድን ምውሓጥ የብልክን።
— ዝኾነ ይኹን ሰብ እውን ንኽትውሕጢ ከገድደኪ ኣይፍቀደሉን እዩ።
— ዓርክኺ እውን ከይተረፈ።
— ኣይፋሉን፣ እዚ ልክዕ ኣይኮነን።
— ናይ „ብሓቂ“ ሰብኣይ ዝበሃል የለን።
— ደቂ ሰብ በበይኖም ኣዮም – ሰብኡትን ኣወዳትን እውን።
— ሰብኣይ ጉልቡት ወይ ደቂቕ ክኸውን ይኽእል እዩ።
— ሰብኣይ ሰብኡት ወይ ድማ ኣንስቲ ከፍቅር ይኽእል እዩ።
— ሰብኣይ ዓረብያ ስንኩላን ክህልዎ ይኽእል ኣዩ።
— ንፍሲወከፍ ሰብኣይ ዝተፈለየ እዩ።
— ዓረብያ ስንኩላን ስለ ዘለካ ጸገም የብሉን።
— ኣብ ጾታዊ ርክብ እውን፣
— ዝተፈላለየ ዓይነት ጾታዊ ርክብ እዩ ዘሎ።
— ስጋዊ ርክብ ሓደ ዓይነት ጾታዊ ርክብ እዩ።
— ስጋዊ ርክብ፣ ብልዕቲ ሰብኣይ ኣብ ውሽጢ ርሕሚ ወይ ኣብ መቀመጫ ኣሎ ማለት እዩ።
— ካልኣት ዓይነታት ጾታዊ ርክባት እውን ኣለዉ።
— ንኽልቲኦም ደስ ዘበሎም ዘበለ ቅኑዕ እዩ።
— መጀመርያ ክትፈልጦ ዘሎካ፣ ኣበይ ክትንከፍ እዩ ደስ ዝብለካ?
— ንጓል ኣንስተይቲ ወይ ወዲ ተባዕታይ ዓርክኻ ብቕንዕና እንታይ ደስ ከም ዝብለካ ንገሮም።
— ንሱ ወይ ንሳ ኣንታይ ደስ ከም ዝብሎም እውን ሕተቶም።
— ክልቴኹም ነንሕድሕድኩም ደስ ዘብል ስምዒታት ክትወሃሃቡ ትኽእሉ ኢኹም።
— ኣይፋሉን፣ ኣይከኣልን ኣዩ።
— ኮንዶም ካልኣይ ግዜ ኣብ ብልዕትኻ ኣንድሕር ኣእቲኻዮ፣
— ሽግሪ ብጌጋ ኣብ ላዕሊ ናይ‘ቲ ኮንዶም ክነጥብ ይኽእል እዩ።
— በዚ ድማ ሽግሪ ኣብ ርሕሚ ናይ‘ታ ጓል ኣንስተይቲ ክኣቱ ይኽእል እዩ።
— እታ ጓል ኣንስተይቲ ድማ ነፈስ ጾርነት ከጋጥማ ይኽእል እዩ።
— ሓድ ሓደ ምዕዶታት ክንህበካ፣
— ተዓሺጉ ዝነበረ ኮንዶም ጥራይ ተጠቐም።
ከም‘ዚ ዝስዕብ እንተኾይኑ ድማ ኮንዶም ኣይትጠቐመሉ፣
— እቲ መዐሸጊ ዝተበላሸወ እነተኾይኑ።
— ወይ እቲ ኮንዶም ዝተበላሸወ እንተኾይኑ።
— ወይ ድማ ዕለቱ ዝወደቐ እንተኾይኑ።
— እንተደኣ ሽግሪ ኣፍሲስካ።
— ወይ ነቲ ኮንዶም ካብ ብልዕትኻ እንተደኣ ኣውጺእካዮ።
— እቲ ኮንዶም ብትኽክል ብልዕትኻ እንተዘይሸፊንዎ።
— ሽዑ ነቲ ኮንዶም ደርብዮ።
— ሓያለ ኮንዶማት ክትገዝእ ትኽእል ኢኻ።
— ኣብ ድሮገሪ ዋግኡ መጠነኛ ዝኾነ ኮንዶም ኣሎ።
— ኮንዶም ምግዛእ ንቡር ኣዩ።
— ከምኡ ብምግባርካ ሓላፍነት ከም ዝስመዓካ ተርኢ።
ከሕፍረካ ኣይግባእን እዩ!
— ናይ ጽሬት ሕጊ ፣ ከም‘ቲ እቲ ሃይማኖት ዝእዝዞ ጽሩይ ምዃን ማለት እዩ።
— ምስልምና ከም ዝብሎ፣ ሓደ ኣስላማይ ወይ ሓንቲ ኣስላመይቲ ክጽልዩ ከለዉ ጽሩያት ክኾኑ ኣለዎም።
— ዓርክኻ/ኺ ስንኩል እዩ።
— ምናልባት ክጽሊ ኣይክእልን ይኸውን።
— ክጽሊ ዝኽእል እንተኾይኑ፣
— ምናልባት እውን ባዕሉ ክላጸ ይክእል ይኸውን።
— ሃይማኖተኛ እንተደኣ ከይኑ፣ ሕግታት ከኽብር ይኽእል እዩ።
— እዚ ባዕሉ ክውስኖ ይኽእል እዩ።
— ድለይት ምልጻይ እውን ባዕሉ ክውስኖ ይኽእል እዩ።
— ስለ ዘይተላጸየ ግን ሕማቕ ኣስላማይ እዩ ማለት ኣይኮነን።
— ኣዲኡ ስለ እትላጽዮ እውን ሕማቕ ይስምዖ ይኸውን።
— ክውስን ይኽእል እዩ፣ መን ክላጽዮ ከም ዝፍቀደሉ?
— ኣገዳሲ ነገር፣ ዓርክኻ/ኺ ውልቃዊ መሰላት ኣለዎ።
— ውልቃዊ መሰል ዝበሃል ንኣብነት፣
— ንሰውነቱ ብዝምልከት ባዕሉ ክውስን ይኽእል እዩ።
— ሕማቕ ስምዒት ዝፈጥረሉ ነገራት ክገብር ዘገድዶ ሰብ የለን።
— ብስንክልነኡ ምኽንያት እውን ኣይከኣልን እዩ።
እዚ መከላኸሊ ቀለቤት ልክዕ ከም ከኒና መከላኸሊ ጥንሲ እዩ።
እታ ቀለቤት ንኣካላትኪ ሆርሞን ትወስደሉ።
በዚ ኣገባብ ድማ ጥንሲ ንኸይመጽእ ይዕገት።
ሓኪም ማህጸንኪ ክትጽሕፈልኪ ትኽእል እያ።
በቲ ናይ ሓኪምኪ ወረቐት ጌርኪ ድማ ኣብ ፋርማሲ እቲ ቀለቤት ትገዝእዮ።
እታ መከላኸሊ ቀለቤት ኣብ ብልዕትኺ ተእትውያ።
ኣብ ብልዕትኺ ድማ ሰለስተ ሰሙን ዝኣክል ክትጸንሕ ኣለዋ።
ብድሕሪ እዚ ነታ ቀለቤት ካብ ብልዕትኺ ተውጽእያ።
ብድሕሪ እዚ ሸውዓተ መዓልቲ ተጸቢኺ ሓዲሽ መከላኸሊ ቀለቤት እንደገና ተእትዊ።
ብዝበለጸ ኣብ ካላንደርኪ መዘከሪ ግበርሉ።
ኣስተውዕሊ: እቶም ሆርሞን ዘይምቹእ ጎናዊ ሳዕቤናት ክህልዎም ይኽእል እዩ።
ኣብ ሓኪም ማህጸንኪ ኬድኪ ሓበሬታ ብዛዕብኡ ቅሰሚ።
እቲ መከላኸሊ ቀለቤት ብኸመይ ከተእትውዮ ትኽእሊ?
መጀመርያ ምጹእ ቦታ ድለዪ።
ብድሕሪኡ ኣብ ከተብሩኺ ትኽእሊ ኢኺ።
ወይ ድማ ሓንቲ እግርኺ ኣብቲ ናይ ባጮ ጫፍ ክትሰቕልዮ ትኽእሊ ኢኺ።
ብመጠዋጢት ኣጻብዕትኽን ዓባይ ዓባይቶኽን ጌርኪ ነታ ቀለቤት ጽቐጥያ።
ሕጂ ነታ መከላኸሊ ቀለቤት ኣብ ብልዕትኺ ክትደፍእያ ትኽእሊ።
እታ መከላኸሊ ቀለበት ኣብ ውሽጢ እንተ ዘይትስማዓኪ ኣላ ኣብ ቦትኣ ኣትያ ኣላ ማለት እዩ።
ስጋዊ ርክብ ኣብ እዋን ጽግያት ሃሳዪ ኣይኮነን።
ክልቴኹም እንተ ደሊኹሞ ከኣ ጸገም የብሉን።
ገለ ደቀንስትዮ ኣብ እዋን ጽግያተን ስጋዊ ርክብ ክገብራ ይደልያ ገለ ድማ ኣይፈትዋን።
ደቂ-ተባዕትዮ እውን ኣብዚ ዝፈላለ ስምዒት እዩ ዘለዎም።
ኣብ ገለ ሃይማኖታት ስጋዊ ርክብ ኣብ እዋን ጽግያት ፍቑድ ኣይኮነን።
እዚ ግን ናይ እምነት ጉዳይ ጥራይ እዩ።
ትኣምንሉ እንተ ኮይንኪ ከተኽብርዮ ትኽእሊ ኢኺ።
ብሕክምና ዓይኒ ክረአይ እንከሎ ግና ስጋዊ ርክብ ኣብ እዋን ጽግያት ዋላሓንቲ ጸገም የብሉን።
እቲ ዋና ነገር ክልቴኹም ፈቲኹም ክኸውን ኣለዎ።
ኣብ እዋን ጽግያት ስጋዊ ርክብ ምፍጻም ብዝተፈላለዩ ኣገባባት ይከኣል።
ክልቴኹም ኣብ ብልዕትኹም ብጥዑም ስምዒት ክትተናኸፉ ትኽእሉ ኢኹም።
እቲ መትሎ ኣብ ብልዕቲ ክኣቱው እንተ ደሊኹም?
ነዞም ዝስዕቡ ኣገባባት ተኸተሉ:
ዋላ እውን ኣብ እዋን ጽግያት መከላኸሊ ተጠቐሙ።
ብዝበለጸ ኮንዶም ተጠቐሙ።
ምኽንያቱ ኣብዚ እዋን እውን ጥንሲ ክሕዘኪ ይኽእል እዩ።
ጾታዊ ሕማማት እውን ኣብዚ እዋን ብዝቐለለን ብዝያዳን ክመሓላለፉ ይኽእሉ።
ኣብ ውሽጢ ዝውተፍ ሞዴስ ወይ ታምፖን እንተለኪ ቅድሚ መትሎ ኣብ ብልዕትኺ ምእታው ናይ ግድን ከተውጽእዮ ኣለኪ።
እወ፡ ኣብ እዋን ጽግያት እውን ጥንሲ ክሕዘኪ ይኽእል እዩ።
ኣዝዩ ሳሕቲ እኳ እንተኾነ
ጥንሲ ክመጽእ ይኽእል እዩ።
እቲ ኣብ ውሽጥኺ ዝርከብ እንቋቕሖ ኣብ ውሱን እዋን ጥራይ እዩ ክጫጭሕ ዝኽእል።
ክጫጭሕ ክንብል እንከለና:
ብዘይ መከላኸሊ ስጋዊ ርክብ ምስ ትፍጽሚ ጥንሲ ክሕዘኪ ይኽእል እዩ።
እቲ እንቋቕሖ ቀቅድሚ ምውዳቑ ጥንሲ ክትሕዚ ትኽእሊ።
እቲ እንቃቕሖ ኣብ ዝወድቀሉ ድማ ኣዚኺ ጥንሲ ክትሕዚ ትኽእሊ።
ዋላ እውን ድሕሪ እቲ እንቋቕሖ ምውዳቑ እውን ጥንሲ ክትሕዚ ትኽእሊ።
መዓስ እዩ እቲ እንቋቕሖ ዝወድቕ ከኣ ብንጹር ክትፈልጥዮ ኣይትኽእልን ኢኺ።
እቲ ናይ እንቋቕሖ ምውዳቕ ንውሓት ግዜ ጽግያትኪ እዩ ዝቕይዶ።
ኣብ ሓጺር እዋን ድዩ ጽግያትኪ ዝመጸኪ?
ኣብ እዋን ስጋዊ ርክብ ዘርኢ ተባዕታይ ኣብ ብልዕቲ ክኣቱው ይኽእል እዩ።
ክሳብ 5 መዓልቲ እታ እንቋቕሖ ኣብ ውሽጥኺ ክትጫጭሕ ትኽእል።
ብድሕሪኡ ድማ እታ እንቃቕሖ ክትወድቕ ትኽእል።
ናብ ናይ ማህጸን ሓኪምኪ ተትኸዲ ዝበለጸ እዩ።
ዋላ እውን ትማሊ ጥንሲ እንተ ሓዝኪ ሓኪምኪ ክትሕግዘኪ ትኽእል እያ።
መርሚራ ሓበሬታን ምኽርን ትህበኪ።
ትኽክል፡ ዓርክኻ ክትጠንስ ትኽእል እያ።
እቲ ከኒና ኣብ ሰዓቱን ብተኸታታልን ክውሰድ ዓቢ ኣገዳስነት ኣለዎ!
እቲ ክበሃል እንከሎ ግና ካብ ከኒና ናብ ከኒና እውን ይፈላለ እዩ።
ዓርክኻ እቲ ደቂቕ ከኒና ድያ ትወስድ?
እሱ እንተኾይኑ መዓልታዊ ኣብ ሓደ ሰዓት ክውሰድ ኣለዎ።
ብዝበለጸ መዘከሪ ኣብ ሞባይላ እንተ ትገብር ዝበለጸ ይኸውን።
እታ ሞባይል ጭር ምስ በለት ድማ ከኒናኣ ትውሕጥ።
እንተደኣ እቲ ደቂቕ ከኒና ዶንጊያ ወሲዳቶ ወይ ድማ ጠቕላላ ረሲዓቶ ግና:
ውሕስነት ናይ ምክልኻል ጥንሲ ይቕንስ።
ብዝተኻእለ መጠን ኮንዶም ብምውሳኽ ክሳብ ናይ ኣዴታታ ዝመጻ ክትከላኸሉ ዝምረጽ እዩ።
ምናልባእ ዓርክኻ ከኒና ትወስድ ትኸውን?
ዓርክኻ ከኒና መዓልታዊ ክትወስዶ ኣለዎ።
ኣብ ተመሳሳሊ ሰዓት ድማ ክኸውን ኣለዎ።
ከኒና ከይወሓጠት እንተ ረሲዓቶ:
ብዝተኻእለ መጠን ኮንዶም ብምውሳኽ ክሳብ ናይ ኣዴታታ ዝመጻ ክትከላኸሉ ዝምረጽ እዩ።
ከኒና ምውሓጥ ብዙሕ እዋን ትርስዕ እንተኮይና ግና:
ሓቢርኩም ናብ ሓኪም ማህጸን ብምኻድ ሓበሬታ ቅሰሙ።
ካልኦት ዝተፈላለዩ ዓይነት መከላኸሊ ጥንሲ ኣለኩም።
እወ ሓኪም ኣሎ።
እቲ ሓኪም „ኣንድሮሎጂስት“ ይበሃል።
መብዝሕትኡ ግዜ ዩሮሎጂስት እውን እዩ።
ብብዙሕ ጉዳይ ናብዚ ሓኪም ክትከይድ ትኽእል ኢኻ።
ብዛዕባ ስጋዊ ርክብ ወይ ብዛዕባ ኣካላትካ ሕቶታት እንተለካ ክትከይድ ትኽእል።
ኣብ መትሎኻ ዝኾነ ዘይንቡር ነገር እንተ ወጺኡካ።
ኣካላትካ ስለ ዝቀያየር ዘሎ ርግጸኛ እንተ ዘይኮንካ።
ኣገዳሲ ነገር ድማ:
በይንኻ እውን ኩሉ ግዜ ክትከይድ ትኽእል ኢኻ።
እቲ ሓኪም ክምርምረካ ይኽእል እዩ።
እንተደሊኻ ማለት እዩ።
ኣካላትካ ምፍላጥ ጽቡቕ እዩ።
ለውጥታት ከጋጥም እንከሎ እውን ይርደኣካ።
ገለ ለውጥታት ምስ ዘጋጥም ናብ „ዩሮሎጂስት“ ምኻድ የድሊ።
ንኣብነት ተሪር እሳር ኣብ ፍረነብስኻ ምስ ዝስማዓካ።
ሓኪም ክርእየካ ኣለዎ ከምዚ ምስ ዘጋጥም።
ኣብዚ ምስ ትጥውቕ ሓኪም ኣብ ከባቢኻ ክትረክብ ትኽል:
http://www.urologenportal.de/patienten/urologensuche.html?_ga=2.176741090.657452144.1525423126-2097382778.1524050206
እዝስ እታ ዓረብያኺ ተሰክፈኪ ክትከውን ኣለዋ።
ምናልባሽ ካብተን ካልኦት መሓዙትኪ „ፍልይቲ“ ኮይኑ ይስመዓኪ ይኸውን።
እዚ ብዙሓት ሰባት ሻቕሎት ይገብሮሎም እዩ:
እንተደኣ „ፍሉያት“ ኮይኑ ዝስምዖም ኮይኑ።
ምናልባሽ ዘይከውን ዘረባታት እውን ሰሚዕኪ ትኾኒ ኢኺ።
ዘይከውን ዘረባታት ክርብሸኪ ይኽእል ይኸውን።
ነፍስወከፍ ሰብ ግን ፍሉይ ሰብ እዩ።
ናትኪ ፍሉይነት ከኣ ሰብ ብቕልጡፍ ክርእዮ ይኽእል።
ምናልባሽ ብኸምዚ ይኾኑ ሰባት ዝዛረቡኺ።
ምናልባሽ ብሰንኪ እዚ ብዙሕ ትሓስቢ ትኾኒ።
„ጽባቐ ሰብ“ ክበሃል ከሎ ግና ንኩሉ ሰብ ካልእ ትርጉም ኣለዎ።
ጽብቕቲ ዘግብረኪ እቲ ንስኺ ንስኺ ዘብለኪ ነገራት እዩ።
ምኽንያቱ ንስኺ ሓንሳብ ጥራይ ኢኺ ኣብዛ ዓለም ዘለኺ!
ብዙሓት ኣዋልድን ኣወዳትን ነዊሕን ሓጺርን ዝምድና ይገብሩ።
ግን: ብዙሓት ብዓረብያ ዝኸዱ ኣወዳትን ኣዋልድን እውን ዝምድና ይገብሩ እዮም።
ሓንቲ መዓልቲ ንዓኺ እውን ከጋጥመኪ እዩ።
ስለዚ ስጋብ ሕጂ ዓርኪ እንተ ዘይሓዝኪ ብዙሕ ዘሻቕል ኣይኮነን።


text:
ኣቦወንበር እቲ ውድብ ኣይተ ጥላሁን ዳሻው ኣብ ኢትዮጵያ መላኺ ስርዓት ጠፊኡ’ሎ ኢልና ኣይንኣምንን ምኽንያቱ ህንፀት ሕብረ ፓርትያዊ ስርዓት ተኾሊፉ እዩ ኢሎም፡፡
ምክትል ኣቦወንበር መድረኽ ኣይተ ገብሩ ኣስራት ብወገኖም ኣብ መትከላት ማሕበረ ቁጠባ ብፍላይ ድማ ኣብ ኣዋጅ ክራይ መሬት ጠመተ ሂቦም ተዛሪቦም፡፡ “መንግስቲ መሬት ናተይ እዩ እቲ ኣብ ልዕሊ መሬት ዝስራሕ ገዛ እዩ ናትኩም ይብለና ‘ሎ፤ እዚ ኻዓ ኣንፃር ሕገ መንግስቲ ሃገርናን ኢትዮጵያ ዝተቐበለቶም ዓለምለኸ ስምምዓት ሰብኣዊ መሰልን እዩ” ኢሎም፡፡
ምክትል ኣቦወንበር ውድብ ዓረና ትግራይ ኣይተ ብርሃኑ በርሀ ብመሰረት ዓንቀጽ 42 ሕገ መንግስቲ ኢትዮጵያ መሬትካን ንሰብ ሃፍቲ ወፃኢ ሊዝ ወይድማ ብኽራይ ኣይወሃብን፤ ህዝቢ መሬት ብዘይ ክራይ እዩ ክረክብ ዘለዎ፡፡
ኣብቲ ኣኼባ ዝተረኸቡ ብርክት ዝበሉ ኣባላትን ደገፍትን እቲ ውድብ ኣብ ልዕሊ እቲ ዝቐረበ መትከል ተወሳኺ ርኢቶ ሂቦምሉ፡፡ዝበዝሑ ተሳተፍቲ እቲ ኣብ ከተማ መቐለ ኣዳራሽ ማዘጋጃ ቤት ዝተኻየደ ኣኼባ መናእሰይ እዮም ነይሮም፡፡


text:
ምስ መሰጋገሪ መንግስቲ ሱማሊያ ናይ ዝተሓባበር ሚሊሽያ ሓደ ወሃቢ ቃል ወታደራት ናብ ናይ መወዳእታ ፅንዕቲ ትሕዝቶ ኣል-ሸባብ ዝኾነት ከተማ ኪስማዮ እናገስገሱ ምዃኖም ኣፍሊጦም።ደጋፊ መንግስቲ ዝኾነ ምልሻ ራስ ካምቦኒ ከምዝበሎ እቲ ኣኽራሪ ጉጅለ ዝፍነዎ መጥቓዕቲ ንምምካት ኣብታ ወደባዊት ከተማ ንዝርከቡ ስቪላት የተሓባብር ከምዘሎ ሓቢሮም።
ወሃቢ ቃል ምልሽያ ራስ ካምቦኒ ዝኾኑ ኣብዲናስር ሴራር እቲ ንኪስማዮ ንምሓዝ ዝግበር ናይ መወዳእታ መጥቓዕቲ ኣብዝቕፅል ሰሙን ክጅመር ትፅቢት ይግበር ኢሎም።እቲ መጥቓዕቲ ብብዙሓት ግንባራት ከምዝፍኖ’ውን ገሊፆም።
ሓይልታቶም ካብ ኪስማዮ 75 ኪሎሜትራ ሪሒቖም ከምዝርከቡን ንኪስማዮ ብዝተፈላልየዩ ኣንፈታት ማለት’ውን ብባሕሪን ብብርክት ዝበላ ከተማታትን ኣጥቒዖም ከምዝሕዙዋን ሴራር ሓቢሮም።
ሓይልታት ሕብረት ኣፍሪካ‘ውን 75 ኪሎሜትር ካብ ከተማ ኪስማዮ 45 ኪሎሜትር ድማ ካብ ከተማ ኣፍማዶው ርሒቓ ንእትርከብ ከተማ ቢቢ ምሓዞም ገሊፆም ኣለው።
ሴራር ከምዝበልዎ ራስ ካምቦኒ ኣብ ኪስማዮ ዘሎ ሃዋህው ይከታተሎ ከምዘሎን ዓበይቲ ዓዲ እቲ ከባቢ ኣል-ሸባብ ኣንፃር ዘይኣመንቲ ንዝብሎም ሓይልታት ኣትሪሮም ንኽዋግኡ ንምትብባዕ ምስቶም ዓበይቲ ዓዲ ምርኻቡን ፀብፃብ ስልያ ከምዘለዎም ሓቢሮም።እንተኾነ ኢሎም ሴራር ኣል-ሸባብ ሓይልታቱ ካብታ ከተማ ክስሕብ ይኽእል እዩ ኢሎም።
እንተኾነ ግን ኣል-ሸባብ ኣብ መንጎ ኣፍማዶውን ኪስማዮን ኣብዝርከብ ቢርታ ዲር ኣብ ዝተብሃለ ቦታ ሓድሽ ናይ መከላኸሊ ዕርዲ ከምሰርሐ ካልኦት ምንጭታት ንቪኦኤ ሓቢሮም ኣለው።
ቢርታ ዲር ንቶም ኣኽረርቲ ስትራተጂያዊት ቦታ ስለዝኾነት እታ ቦታ እንድሕር ተመንዚዖም ኣል-ሸባብ ንከተማ ኪስማዮ ንምክልኻል ከፀግመሎም እዩ።


text:
ደቡብ ሱዳን ኣብዝርከብን ልዕሊ 20 ሽሕ ስደተኛታት ዝተዓቖቡሉን መፅለሊ ስደተኛታት ዶሮ ተስፋ ምቑራፅን ጥምየትን እናዓበየ ይኸይድ ኣሎ።እቶም ስደተኛታት ኣብ ቀረባ ሰሙናት ኣብ ክፍለ ግዝኣት ብሉ ናይል ብዝተፈፀመ ደብዳብ ነፈቲ ሃዲሞም ዝመፁ እዮም።
ኣብ ደቡብ ሱዳን ክፍለ ግዝኣት UPPER NILE ኣማእቲ ሰባት ትካላት ረድኤት ናብዝምዝገብሉ ንምምዝጋብ ተኣኪቦም ይርአዩ።ኣብ ክፍለ ግዝኣት ብሉ ናይል ካብዝተፈፀመ ናይ ነፈርቲ ደባብ ብምስጋእ ከምዝሃደሙ ይዛረቡ።
ቅድሚ ሓደ ሰሙን ኣብቲ መዕቖቢ ስደተኛታት ዝበፅሑ ካልኦት ብዙሓት ሰባት ሕዚ’ውም ጠምየኦም ይርከቡ።ፕሮግራም ምግቢ ዓለም ሕቡራት መንግስታት ኣብዚ ርሑቕ መዕቖቢ ስደተኛታት ሎጂስቲካውን ናይ ቀረብን ሽግራት ንምፍታሕ እናፈተነ እዩ።
ኣብ ብሉ ናይል ኣብ መንጎ ወታደራት ሱዳንን ቅድሚ ነፃ ምውፅኣ ምስ ደቡብ ሱዳን ብምዃን ሓቢሮም ይዋግኡ ዝነበሩ ሓይልታትን ግጭት እናተጎሃሀረ ይርከብ።


text:
እዋናዊ ዜናታት
- ኣብ ማእከላይ ባሕሪ ኣስታት 100 ስደተኛታት ጥሒሎም።
- ናይ ሓዘን መግለጺ
- ሰማእታትና ዝቐስኑን ህዝብታት ኤርትራ ዝድበሱን፡ ዝወደቕሉ ህዝባዊ ሓርነታዊ ዕላማ መሊኡ ሽትኡ ምስ ዝወቅዕ ጥራሕ እዩ፡
- ወዲ 48 ዓመት እስራኤላዊ ኣብ ልዕሊ ጓል 6 ዓመት ኤርትራዊት ጾታዊ ዓመጽ ፈጺሙ
- ጋዜጣዊ መግለጺ ንሕቶ ዶብ ብሰላም ንምፍታሕ ዝምልከት
- ጉጅለ ህግደፍ ንደገፍቱ ብመደብ ኣባኢሱ ተመሊሱ ብምሽምጋል ንመናዊሕ ስልጣኑ ይጥቀመሎም ኣሎ።
- ኣብ ሊብያ ካብ ኢድ ነጋዶ ሰብ ከምልጡ ካብ ዝፈተኑ ስደተኛታት 15 መይቶም ልዕሊ 20 ከም ዝቖሰሉ ተፈሊጡ
- መግለጺ ንዝኽሪ በዓል ናጽነት ኤርትራ
- ህግደፍ ብኣስገዳድ ህዝቢ የፈናቕል ኣሎ።
- ሓደ ወተሃደር ህግደፍ ሕነ ሓዉ 6 ኣብ ሓለዋ እሱራት ዝነበሩ ወተሃደራት ቀቲሉ ነብሰ ቅትለት ከም ዝፈጸመ ኣሰና ሓቢራ።
- ልዕሊ 11 ዓመት ኣብ ቤት ማእሰርቲ ክሳቐዩ ዝጸንሑ፡ ፓስተር ዕቑባ ሚካኤል ተኽለ ሃይማኖት ዝተባህሉ መራሒ ሃይማኖት ተፈቲሖም
- ኣብ ፖለቲካ ኤርትራ ካብ ስነ-ሓሳባዊ ፖለቲካዊ ፍሕፍሕ፡ ድሑር ስምዒታት ዝፈጥሮ ምፍልላይ ይዓቢ
- ነጻነት መራኸቢ ብዙሓን ካብ ግዜ ናብ ግዜ ኣብ ሓደጋ ይወድቕ
- ሰብ ክጨውዩ ናብ ሱዳን ዝተላእኩ ኣባላት ጸጥታ ህግደፍ፡ ብኣባላት ጸጥታ ሱዳን ኣብ ቀይዲ ኣትዮም።
- መንግስቲ ኣሜሪካ፡ ኣብ ኤርትራ ሰባት ብናይ መንግስቲ ተኲስካ ቅተል ፖሊሲ ከም ዝቕተሉ ገሊጹ
ኣብ መርበብ ዘለዉ
We have 118 guests and no members online
- Details
- Written by ድምጺ ሰላምን ደሞክራስን ኤርትራ
- Published: 13 March 2018
ወዲ 94 ዓመት ክቡር ሓርበኛ ኣቦና ሓጂ ሙሳ መሓመድ ኑር ኣብ ቤት ማእሰርቲ ህግደፍ ዓሪፎም
ልዑል ሃይማኖታዊ እምነትን ኣኽብሮት ህዝብን ፍቕሪ ሃገርን ከም ዝነበሮም ዝዝረበሎም ወዲ 94 ዓመት ክቡር ሓርበኛ ሓጂ ሙሳ መሓመድ ኑር፡ ልጓም ኣልቦ ሃላሊ ጉጅለ ህግደፍ ኣብ ስርዓተ ሃይማኖቶም ንዝገበሮ ቅሉዕ ኢድ ምትእትታው ፊት ንፊት ብምቅዋሞም፡ ኣብ ደገፍን ክብርን ክረኽብሉ ዝግባእ ዕድመ ኣብ ቤት ማእሰርቲ ተዳጒኖም ክሳቐዩ ድሕሪ ምጽናሕ ብ2 መጋቢት 2018 ከም ዝዓረፉ ክፍሊ ዜና ሰልፊ ናህዳ ኤርትራ ብ3 መጋቢት 2018 ኣፍሊጡ።
በዓል ጸጋ ዕድመ ሓጂ ሙሳ መሓመድ ኑር ኣስታት ድሕሪ ናይ 5 ኣዋርሕ ማእሰርቲ ከም ዝዓረፉ፡ ንስለ ክብሪ ስርዓተ ሃይማኖቶምን ፍትሕን ኣንጻር ጨፍላቒ ስርዓት ህግደፍ ብዘርኣይዎ ጽንዓትን እንምቢታን ሓደ ካብ’ቶም ኣብ ታሪኽ ህዝባዊ ሓርነታዊ ቃልሲ ህዝብታት ኤርትራ ብኽብሪ እናተዘከሩ ዝነብሩ ኣብነታውያን ሓርበኛታት’ዮም።
በዚ ኣጋጣሚ ድምጺ ሰላምን ደሞክራስን ኤርትራ ንመዋቲ መንግስተ ሰማያት፡ ንቀረባ ቤተ ሰቦምን ፈተውቶምን ከኣ ጽንዓት ይሃብኩም ትብል።
ማሕበር ረድኤትን ምዕባለን ኤርትራ ኣብ ዝተፈላለዩ መዓስከር ስደተኛታት ንዝርከቡ ጽጉማት ወገናትና ዝውዕል ሓገዝ ንምርካብ ትነጥፍ ኣላ።
ብወለንታኡ ንማሕበር ረድኤትን ምዕባለን ኤርትራ ኣብ ምግልጋል ዝርከብ ክቡር ኣቶ ካሕሳይ ይሕደጎ፡ ኣብ መዓስከር ስደተኛታት ንዝርከቡ ጽጉማት ኤርትራውያን ዝውዕል ገንዘባውን ዓይነታውን ደገፍ፡ ካብ ኤርትራውያንን ፈተውቲ ኤርትራውያንን ንምትእኽኻብ ናብ ሕቡራት መንግስታት ኣመሪካ ክበጽሕ ምዃኑ፡ “ዑደት ንረድኤት ብመንገዲ ማሕበር ረድኤትን ምዕባለን ኤርትራ” ብዝብል ዝተዘርገሐ ዜናዊ መጸዋዕታ ኣፍሊጡ።
ማሕበር ረድኤትን ምዕባለን ኤርትራ ካብ ኣባላቱ፣ ፈተውቱን ሰብኣዊ ተደናጋጽነት ዘለዎም ወገናትን ዝረኽቦ ውሱን ደገፋት፡ ሓጋዚ ዘይብሎም ኣብ ከቢድ ጸገም ንዝወደቑ ኤርትራውያን ብመልክዕ ገንዘብ ዓይነትን ሕክምናዊ ኣገልግሎት ዝደጋገፍ ማሕበር ምዃኑ ብምጥቃስ፡ ኣቶ ካሕሳይ ኣብ ዝገብሮ ዑደት ኣብ ሕቡራት መንግስታት ኣመሪካ ዝርከቡ ግዱሳት ሓበሬታ ንዘይብሎም ብምሕባር፡ ኣድላዪ ምድግጋፍ ክገብርሉ ጸዊዑ።
ንዝገብርዎ ምትሕብባር ናብ ብጸይቲ ህይወት ገብረሚካኤል ብቑጽሪ ስልኪ 317 362 3107 ክድውሉ ድማ ሓቢሩ ኣሎ።
ሰልፊ ደሞክራሲ ህዝቢ ኤርትራ መንግስቲ ሩዋንዳ ምስቲ ኣንጻር መብዛሕቲኦም ኤርትራውያን ንዝኾኑ ኣፍሪቃውያን ስደተኛታት ካብ ሃገሩ ንምብራር ዝነጥፍ ዘሎ መንግስቲ እስራኤል ከይትተሓባበር ጸዊዑ
ሰልፊ ዲሞክራሲ ህዝቢ ኤርትራ (ሰዲህኤ) ኣብ እስራኤል ተዓጊቶም ንዘለዉ ዑቑባ ዝሓቱ ስደተኛታት ኣመልኪቱ ንመንግስቲ ሩዋንዳ ምስቲ ኣንጻር መብዛሕትኦም ኤርትራውያን ዝኾኑ ኣፍሪቃውያን ስደተኛታት ዝሰርሕ ዘሎ የማናዊ መንግስቲ እስራኤል ከይትተሓባበር ከም ዝጸወዐ ቤት ጽሕፈት ዜና እቲ ሰልፊ ብ1 መጋቢት 2018 ሓቢሩ።
ሰዲህኤ፡ ነቲ መጸዋዕታ ብ28 ለካቲት 2018 ከም ዝለኣኸ፡ ኣብ መልእኽቱ መንግስቲ ሩዋንዳ ስደተኛታት ኣገዲድካ ካብ ሓደ ናብ ካልእ ምስግጋር መሰል ምግሃስ ስለዝኾነ፡ ኣብ ምግሃስ መሰል ስደተኛታት ከይተሓባበር ከም ዝጸወዐ ኣፍሊጡ።
ቅዳሕ ናይ’ቲ ናብ መንግስቲ ሩዋንዳ ዝተለኣከ መዘክር፡ ናብ ኣቦ-መንበር ኮሚሽን ሕብረት ኣፍሪቃ ኣቶ ሙሳ ፋቂ ማሃመትን ኮሚሽነር ላዕለዋይ ኮሚሽን ጉዳይ ስደተኛታት ውድብ ሕቡራት ሃገራት ኣቶ ፍሊፖ ግራንዲን ከም ዝለኣኸውን ወሲኹ ኣረዲኡ።
ኣብ ሃገረ ጀርመን ዝርከብ ነጻ ኤርትራዊ ማሕበር ኣካለ ስጉማን ጨንፈራዊ ጉባኤ ከም ዘካየደ ገሊጹ።
ንነገራውን ገንዘባውን መኽሰብ ዘይሰርሕ፡ ነጻ ኤርትራዊ ማሕበር ኣካለ ጽጉማን ብ24 ለካቲት 2018 ኣብ ፍራንክ ፎርት ሃገረ ጀርመን ዓመታዊ ጉባኤ ከም ዘካየደ፡ ጉባኤ ብኣቦ-መንበር ናይ’ቲ ማሕበር ኣቶ ኣፈወርቂ ኣባይ ከም ዝተኸፍተ፡ ኣብ ዓመተ 2017 ዝነበረ ንጥፈታት ሓያልን ድኹምን ጎኒታት፡ ህልዊ ኩነታት ኣብ ከሰላ ሱዳን ዝርከቡ ኣካለ ጽጉማን ኣመልኪቱ ሰፊሕ ጸብጻብ ከም ዘቕረበን ኣረጋጊጹ።
እቲ ጸብጻብ፡ ኣብ’ቲ ማሕበር ኣካለ ጽጉማን ናይ ዝተሓቑፉ፡ ውጉኣት ሓርነት፣ብባህሪያዊ ጸገማት ዝሰንከሉ ዜጋታት፣ ብሕማምን ዕቤትን ዝተሰውኡ፣ ዕቑባ ረኺቦም ናብ ካልእ ሳልሳይ ሃገር ዝተጣየሱ፣ ዝተወሰኹ ሓደሽቲ ኣካለ ጽጉማትን ዘርኢ ዝርዝር ከም ዝነበረ፡ ቀጺሉ ጸብጻብ ገንዘብ ብኣቶ መዓሾ ኣስራት ከም ዝቐረበ፡ ተሳተፍቲ ጉባኤ ምስቲ ኣብ ሱዳን ዘሎ ክብሪ መነባብሮ ኣብ ጸብጻብ ብምእታው ዝገብርዎ ወፋያ ክብል ከብሉ ከም ዝተሰማምዑ፡ ኣብ መወዳእታ፡ ሓሙሽተ ዝኣባላት ኣካያዲት ሽማግለን ክልተ ተቖጻጸርትን ብምምራጽ ጉባኤ ብጽቡቕ ከም ዝተዛዘመ ብስም ሽማግለ ማሕበር ኣብ መርበብ ቶጎሩባ ዝረኸብናዮ ዜናዊ ሓበሬታ ኣረጋጊጹ።
ብሓልዮት ደሞክራስያዊ ግንባር ሓድነት ኤርትራ ዝፍኖ፡ ድምጺ ሰላምን ደሞክራስን ኤርትራ፡ 05-03-2018
ኣገዳሲ ቆጸራታት
- ዝኽሪ ንፈላሚት ባሕቲ መስከረም ሰውራ ኤርትራ ኣብ ሽቱትጋርት
- ጻውዕት ንሰፊሕ ልዝብ ደቂ-ኣንስትዮ ኤርትራ ኤውሮፓ/ኸ ኣብ ጀርመን
- በዓል 8 መጋቢት 2017
- በዓል 8 መጋቢት 2017
- SECOND EASE CONGRESS ANNOUNCEMENT - ምልክታ : ካልኣይ ጉባኤ ዝምልከት
- ኣገዳሲ ሓበሬታ ዝኽሪ መበል 25 እዮብያላዊ ዓመት ናጽነት ኤርትራ Firande av 25 års av Eritreas Självständighet.
- ኣገዳሲ ሕዝባዊ መፍለጢ Important Public Announcement دعوة لإجتماع هام
ሞድ የማን Mod Right sample subtitle goes here
This is the right module position, which is not using any module suffix.
To create a subtitle, separate the title input text in the module manager with an "|" character then enter your subtitle text.


text:
ብብርኪ ዓለም መጠን ዝወሰድ ልቓሕ ወሲኹ…
መቐለ ጥቅምቲ 15/2010(ድወት) ብብርኪ ዓለም ሰብ ሃፍቲ ትካላትን ዝተፈላለያ ሃገራትን ዝወሰዱዎ ልቓሕ ልዕሊ 226 ትሪልዮን ዶላር ከምዝበፅሐ ተሓቢሩ።
ባንክታት ዓለም ዝህብኦ ዝነበራ ልቓሕ ዳግማይ ክክልስኦ ተሊመን ይሰርሓ ከምዘለዋ’ውን ሮይተርስ ገሊፁ።
ቅድም ክብል ባንክታት ዓለም ብዝተሓተ ወለድ ዝህበኦ ዝነበራ ልቓሕ ሚዛን ቑጠባ ዓለም ኣብ ምትሓዝ ዓብይ ግደ ኣበርኪቱ ከምዝፀንሐ እውን ተሓቢሩ።
ኢንስቲትዩት ዓለምለኸ ፋይናንስ ዘካየዶ መፅናዕቲ ከምዝገለፆ ድማ ሐዚ ባንክታት ዓለም ኣለቂሐንኦ ዘለዋ ገንዘብ ካብ ሓፈሻዊ ኣታዊ ዓለምና ብ324ሚኢታዊ ዝዓበየ እዩ።
ኣብ ዓለም ኣብዚ ሐዚ እዋን ልዕሊ 226 ትሪልዮን ዶላር ካብ ባንክታት ዝተረኸበ ልቓሕ ዘሎ ኮይኑ ካብዚ እቲ 59 ትሪልዮን ዶላር ኣብ ምምዕባል ዝርከባ ሃገራት ዝተለቅሐኦ ምዃኑ እውን ንምፍላጥ ተኻኢሉ።


text:
ኣብ ሳዋ፡ ንመማህራንን ኣለይትን ማእከል ሞያዊ ስልጠናታት፡ ኣብ ምክልኻልን ኣገባብ ኣፈዋውሳን ሕማማት ብሓፈሻ፡ ተመሓላለፍቲ ሕማማት ድማ ብፍላይ ዘተኰረ ኣስተምህሮ ተዋሂቡ።
ንህልው ኩነታት ኤች.ኣይ.ቪ/ኤይድስ ኣብ ሃገርናን ኣብ ምግታኡ ዝተመዝገበ ዓወትን ኣመልኪቱ መግለጺ ዘቕረበ፡ ኣብ ሚኒስትሪ ጥዕና ሓላፊ ምቊጽጻር ተመሓላለፍቲ ሕማማት ዶ/ር ኣርኣያ ብርሃነ፡ በብግዜኡ ዝዓቢ ዘሎ ንቕሓት መንእሰያት ነቲ ሕማም ከጒድሎ ከምዝኸኣለ፡ ናብ’ቲ “ዜሮ ንሓድሽ መልከፍቲ ኤች.ኣይ.ቪ/ኤይድስ” ዝብል ሸቶ ንምብጻሕ ድማ፡ ንቑሕ ተሳትፎ ሕብረተሰብ ብሓፈሻ ኣገዳሲ ምዃኑ ኣገንዚቡ።
መማህራን ንባዕሎም መንእሰያት ኣብ ርእሲ ምዃኖም፡ ምስ መንእሰያት ዘራኽብ ባህሪ ስራሕ ስለዘለዎም፡ ሞያዊ ሓላፍነቶም ከይዘንግዑ ኣብ ምብራኽ ንቕሓት ሕብረተሰቦም ተራኦም ከዕዝዙ ዘዘኻኸረ ዶክተር ኣርኣያ፡ “ኣብ 2030 ለበዳ ኤይድስ ከብቅዕ ኣለዎ” ዝብል ኣህጉራዊ ሸቶ ንምዕዋት፡ ውሁድ ተሳትፎ ኩለን ኣካላት ክዓዝዝን ወለንታዊ መርመራ ከም ባህሊ ክሰርጽን ተላብዩ።
ንሕማም ዓሶ ብዝምልከት ኣስተምህሮ ዝሃበ፡ ኣብ ሚኒስትሪ ጥዕና ሓላፊ ሃገራዊ መደብ ምቊጽጻር ዓሶ ኣቶ ሰላም ምሕረትኣብ ድማ፡ 67 ሚእታዊት ካብ ህዝብና ኣብ ዓሳዊ ቦታታት ከምዝነብር ብምምልካት፡ መልከፍቲ ናይ’ቲ ሕማም ናብ ዜሮ ንምውራዱ፡ ህዝቢ ቀጻሊ ከባብያዊ ጽሬት ከካይድ፡ ላምስያ ብግቡእ ክጥቀም፡ ጣንጡ ዝራብሓሉ ዕቋር ማይ ክድፈን፡ ምልክታት ሕማም ዓሶ ዝተሰመዖ ድማ ተቐላጢፉ ናብ ትካል ጥዕና ከይዱ ክሕከም – ብሰፊሑ ዝስራሓሉ ዘሎ ስትራተጂ ምዃኑ ኣረዲኡ።


text:
ፕረዚደንት ሕቡራት መንግስታት ኣመሪካ ዶናልድ ትራምፕ ከምኡ `ውን መራሒ ሰሜን ኮርያ ኪም ጆንግ- ኡን ናብ ሎሚ ኣብ ዘውግሐ ሰዓታት ኣብ ሲንጋፖር ታሪኻዊ ርክብ ብምክያድ ሓባራዊ ስምምዕ ተፈራሪሞም።
ዝርዝር ናይቲ ዝምምዕ ከምዘይተገልጸ፡ ቢቢሲ ዝርከቦም ኣህጉራውያን ማዕከናት ዜና ክሕብሩ ከለዉ፡ ፕረዚደንት ዶናልድ ትራምፕ ድሕሪ `ቲ ርክብ ንጋዜጠኛታት ኣብ ዝሃቦ ጋዜጣዊ መግለጺ፡ እቲ ርክብ፡ ` ክፉት፡ ቅጥታውን ውጽኢታውን` ከምዝነበረ ሓቢሩ። ፕረዚደንት ትራምፕ፡ `ጸወታታት ኲናት` ደው ከምዘብል
ዝርዝር ናይቲ ዝምምዕ ከምዘይተገልጸ፡ ቢቢሲ ዝርከቦም ኣህጉራውያን ማዕከናት ዜና ክሕብሩ ከለዉ፡ ፕረዚደንት ዶናልድ ትራምፕ ድሕሪ `ቲ ርክብ ንጋዜጠኛታት ኣብ ዝሃቦ ጋዜጣዊ መግለጺ፡ እቲ ርክብ፡ ` ክፉት፡ ቅጥታውን ውጽኢታውን` ከምዝነበረ ሓቢሩ።
ፕረዚደንት ትራምፕ፡ `ጸወታታት ኲናት` ደው ከምዘብል ክገልጽ ከሎ፡ መራሒ ሰሜን ኮርያ ኪም ጆንግ ኡን መደበር መፈተኒ ሚሳይላት ከዕኑ መብጽዓ ከምዝኣተወ ቢቢሲ ይጠቅስ።
ክልቲኦም መራሕቲ ቅድሚ ኣብ ቅድሚ ካሜራታት ብሰላምታ ክጨባበጡ ከለዉ፡ ድሕሪ`ቲ ኣኼባ ብኣማኸርቶም ተሰንዮም ኣብ ናይ ምሳሕ እንግዶት ተሳቲፎም።
እቲ ስምምዕ ክልቲአን ሃገራት ሓዱሽ ዝምድና ናብ ምምስራት ገጸን ከምዝሰርሓ፡ ኣመሪካ ድማ ንሰሜን ኮርያ ጸጥታዊ ውሕስነት ከምእትህባ ዝጠቅስ ምዃኑ እቲ ሓበሬታ የረድእ።
ፕረዚደንት ትራምፕ፡ ሚስተር ኪም ምክትታል ዝግበረሉ ካብ ኒኲሊየር ነጻ ናይ ምዃን መስርሕ ንምግባር ከምእተሰማምዐ `ውን ንጋዜጠኛታት ገሊጹሎም።
እዚ ጉዳይ`ዚ ቀንዲ ጠለብ ኣመሪካ ክኸውን ከሎ፡ ናይ ሰሜን ኮርያ ድሌት ከኣ ኣምሳያኡ ንሰሜን ኮርያ ብቁጠባ ምምዕባል እዩ።
ኣብቲ ርክብ፡ ኣመሪካውያን፡ ሰሜን ኮርያ ካብ ኒኲልየር ነጻ ኮይና ዝምድና ክልቲአን ሃገራት እንተተመሓይሹ ፡ ሰሜን ኮርያ ከመይ ዝኣመሰለት ስልጥንቲ ሃገር ክትከውን ከም እትኽእል ዝትንበ ናይ ቢድዮ ትርኢት ን ኪም ጆንግ-ኡን ከምዘቕረብሉሉ `ውን ፕረዚደንት ትራምፕ ብተመስጦ ገሊጹ።
ኣመሪካን ሰሜን ኮርያን ን 70 ዓመታት ከም ተጻባእቲ ሃገራት ተተፋኒነን ድሕሪ ምጽናሕ እየን ከምዚ ዝኣመሰለ ታሪኻዊ ርከብ ዘካይዳ ዘለዋ።


text:
ኣባ ኖርበርት ፕሮቨኸርን ክልተ ብጾቶም እቲ ሎሚ ቅዱስ ቦኒፋዚዮ ተባሂሉ ዝጽዋኦ ርእሰ ሰበኻ ዘቖሙሉ ዝኽሪ መበል 200 ዓመት ስብከተ ወንጌል ኣብ ምዕራባውን ሰሜናውን ካናዳ ልኡክ ቅዱስ ኣቦና ር.ሊ.ጳ. ፍራንቸስኮ ብዝተመርሐ መንፈሳውን ባህላውን ስነ ስርዓት ተባዒሉ።
ስምዖን ተ. ኣርኣያ - ከተማ ቫቲካን
ሓዋርያዊ ቅንኣትን ትብዓትን ጽንዓትን፡ ዝብሉ ሎሚ እውን ቤተ ክርስቲያን ዘድልያ መለለዪ ናቶም ገይሮም ብቓልን ሕይወትን ኣብ ክርስቶስ ጸኒዖም እምነትን ናይ ወንጌል ሓሴትን ዘስፍሑ ኣሕዋትን ኣሓትን ናብቲ ወንጌል ዘይበጽሖ ከባቢ ፍቕሪ ናይ ጐይታ ዘበስሩ የድልዩ እያቶም። ነዚ ዝበሉ ኣብ ዝኽሪ መበል 200 ዓመት ስብከተ ወንጌል ኣብ ምዕራባውን ሰሜናውን ካናዳ ንምብዓል ልኡኽ ቅዱስ ኣቦና ኰይኖም ኣብቲ በዓል ዝተሳተፉን ናይቲ በዓል ስነ ስርዓት ዝመርሑ ናይ ኵይበክ ሊቀ ጳጳሳት ብፁዕ ካርዲናል ገራልድ ሲፕርያን ሎክሮይክ ክዀኑ እንከለዉ፡ ብፁዕነቶም ምስ ቫቲካን ራዲዮ ኣገልግሎት ክፍሊ ዜና ኣብ ዘካየድዎ ቃለ መሕትት፡ ኣብዚ እዋን’ዚ ኣብ ካናዳ ዘሎ ሃዋሁ ንክርስቲያናዊ ዕሴት ዘየተባብዕ እዩ፡ ይዅን ደኣ እምበር መጋብያን ሎሚ እውን ካብ ቀደም ኣበርቲዖም ብቓልን ሕይወት ወንጌል ኣብ መላእ ካናዳ የበስሩ ኣለዉ ኢሎም።
ተባዕን ቆራጽን ልኡካነ ወንጌል ኣባ ፕሮቨንኸር
ምዕራብን ሰሜንን ካናዳ ብፍቕሪ ክርስቶስ ንኽትሓዛ ዝገበሩ ኣብ 1818 ዓ.ም. ምስ ክልተ ብጾቶም ልኡካነ ወንጌል ኰይኖም ወንጌል ዘበሰሩ ኣባ ጆሰፍ ኖርበርት ፕሮቨንኸር ምስጋና ይዅኖም፡ ሳላ ወንጌላውን ሓዋርያውን ቀናእተይናቶም ሎሚ ርእሰ ሰበኻ ዝዀነ ኣብቲ እዋን ሰበኻ ቅዱስ በኒፋዚዮ ዘቖሙ እያቶም። ቀዳማይ ናይታ ሰበኻ ጓሳ ብፁዕ ኣቡነ ፕሮቨንኸር ምንባሮም እውን ሓቢሮም።
ኣብ ክርስቶስ ዘሎና ሱታፌ ዕብየት እቲ እብ ክርስቶስ ምስራትና ኣዚዩ የጸንዕ። ልክዕ ከምቶም ዝሓለፉ ቀዳሞት ልኡካነ ወንጌል፡ ወንጌል ናጻ የውጽእ፡ ኣሕዋትን ኣሓትን ኰይና ንክንፋለጥን ንኽንራኸብን የብቅዓና፡ ምስ ኢየሱስ ብምርኻብ ሕይወቶም ናይ ምልዋጥ ብቕዓት ዘለና ንኸውን፡ እዚ ናይቶም ቀዳሞት ሓዋርያት መንፈስ ወንጌላዊ ልኡክነት መሰረት እዩ ኢሎም።


text:
ሚኒስተር ወጻኢ ጉዳያት ሶማሊላንድ ስዒድ ዓሊ ሸሬ ሎሚ ዓርቢ ዓረብ ኢማራት ኣብ ከተማ በርበራ ንዘሎ መደበር ንዝኾነ ዕላማ ስልጠናን ዳህሳስን ወታሃደራዊ ስርሒትን ሓዊሱ ክጥቐምሉ ይክእል’ዩ ኢሎም ኣለው።
በርበራ ካብ ደቡባዊ የመን 250 ኪ.ሜ ርሒቓ ትርኸብ’ያ፡ ብስዑዲ ዝምራሕን ዓረብ ኢማሬትስ ሓዊሱ ወታሃደራዊ ጥምረት ንደባይ ተዋጋእቲ ሑቱ የጥቕዑ ከምዘለው ይፍለጥ።
እቲ መደበር ገና ይስራሕ’ዩ ዘሎ ግን መራኽብ ሓይሊ ባሕሪ ኢማራትስ ኣብኡ መልሕቐን ተኺለን አለዋ።
ንድምጺ ኣሜሪካ ቃለ መጠይቕ ዝሃቡ’ቶም ሚኒስተር ወጻኢ ሶማሊላንድ ዓረብ ኢማራትስ ድሮ ኣብ ወደብ ዓሰብ ኤርትራ ወታሃደራዊ መደበር አለዋን ትጥቀመሉን ኣላ እዚ ናይ በርበራ’ውን ካልእ ዝውሰኽ ሓድሽ ጎንጺ የለን ክብሉ ገሊጾም።
ዓረብ ኢማራትስ ንበርበራ ክትጥቀመሉ ፓርላማ’ታ ሪፖብሊክ ኣብ ዝሓለፈ የካቲት ዘጽደቆ ክኸውን ኸሎ ግን ንሶማሊላንድ አካል ሶማል ጌራ ትረአይ ስለ ዘላ’ዩ፡ ገና ክትዓት ፈጢሩ ዘሎ ኡሎም። ገለ አባላት ፓርላማ ሶማል ፕረዝደንት ሶማል ብዛዕባ’ቲ ውዕል መርገጺ መንግስቶም ከነጽሩ ሓቲቶም ኣለው።


text:
ኣብ ደብረ ሲና ቅድስት ሥላሴ መንፈሳዊ ኮሌጅ ልዑል ነጥቢ ንዘምጽኡ መተባብዒ ሽልማት፡ ንዅሎም ተማሃሮ ድማ ናውቲ ትምህርቲ ተዋሂቡ!
ብዕለት 29 ግንቦት 2010 ዓ.ም. ኣብ ደብረ ሲና መንፈሳዊ ኮሌጅ ኣብ ቀዳማይ እብረ ልዑል ነጥቢ ዘምጽኡ፡ ሸሞንተ ተማሃሮ ዲግሪን ኣርባዕተ ተመሃሮ ዲፕሎምን ካብ ኢድ ብፁዓን ጳጳሳት መተባብዒ ሽልማት ተዋሂቦም።
ኣብዚ ሥነ ሥርዓት ዕደላ ሽልማት፡ ብተሓጋጋዚ ዲን መንፈሳዊ ኮሌጅ ኣባ ሲላስ ብርሃነ ከምኡ’ውን ብቀሲስ ተኽላይ ኃይለሚካኤል ብዛዕባ ኵነታት ተማሃሮን ምኅደራ መንፈሳዊ ኮሌጅን ሰፊሕ መግለጺ ምስ ተዋህበ ብፁዓን ኣቦታት ኣብ ዘስምዕዎ ቃለ ምዕዳን፥ እዞም ተማሃሮ ኃላፍነት ሕዝቦምን ቤተ ክርስቲያኖምን ኣብ እንግድዖም ምዃኑ ፈለጦም ኣብ ትምህርቶምን መንፈሳውነቶን ግዱሳትን ትጉሃትን ክኾኑ ምዒዶምን ባሪኾምን።
ብምቕጻል ድማ ነቲ ካብ ቅዱስ ሚካኤል ቤተ ክርስቲያን ዋሽንግተን ዲሲ ብሓገዝ ዝተበርከተ ናውቲ ትምህርቲ፡ መጻሕፍቲ፡ ናውቲ ቤትን መመገብን . . . ንዅሎም ተማሃሮ መንፈሳዊ ኮሌጅ ተዓዲሉ።
ኣብ ደብረ ሣህል ቅዱስ ሚካኤል ቤተ ክርስቲያን ከተማ ዶብሓ ቀጠር ዝርከቡ ምእመናንን ምእመናትን ንዕብየት መንፈሳዊ ኮሌጅ ዝውዕል ኣርባዕተ ሽሕ ዶላር ኣሜሪካ ከምዝወፈዩ ተገሊጹ።
ብሓቂ ኣብዚ ሕፁፅን እዋናዊ ኵነታትን ኣብ ጐድኒ ቤተ ክርስቲያን ተሰሊፎም ኣብ ከምዚ ዝበለ መንፈሳዊ ዕዮ ዝተሳተፉን ዝሳተፉ ዘለዉን ዓስቦም ካብ እግዚአብሔር ክረኽብዎ፣ ኣርኣያ ኾይኑ ድማ ኻልኦት ኣሰሮም ክስዕቡ ብብፁዓን ኣቦታትን ብኃለፍትንን መምህራንን መንፈሳዊ ኮሌጅ መዘኻኸሪ ቀሪቡ።


text:
ኤርትራዊ ውሽጣዊ ፖለቲካዊ ኩነታት ምስ ጐረባብትና ብሓፈሻ ምስ ኢትዮጵያ ድማ ብፍልይ፣ ምስ ትግራይ ከኣ ብዝያዳ ብፍላይ ምትእስሳር ከም ዘለዎ ኩልና ዘይንዝገዖ እዩ። እዚ ምትእስሳር ንሓንሳብ ብሰላም ንሓንሳብ ድማ ብህውከት ከም ዝግለጽ ከኣ ተመኩሮና ይምስክሮ። ክንጻላእ እንከለና እቲ ሓደ ነቲ ሓደ ይሰጎ፣ ክንፋቶ እንከለና ከኣ ኣብ ሕድሕድ መገሻ ይጽዕቕ። እቲ ህዝቢ ወትሩ ሰላምን ፍቕርን እዩ ዝመርጽ። እቲ ምቅይያራት ዝመጽእ በቶም ዝመርሑ ኣካላት እዩ።
ኣተሓሕዛኡ፥ ሕቶ ሕጋውነቱ፥ እሞ ድማ ኣብ ቅድሚ እቲ ዝምልከቶ ህዝቢ ግሉጽነት ዘየብሉ ምዃኑ፣ ኣቐሚጥካ ኣብዚ ቀረባ ግዜ ንክንደይ መዓልቲ ምዃኑ ዘይፍለጥ፣ መንግስታት ኣብ ዘጽቀጥሉ ዶብ ኤርትራን ኢትዮጵያን ብወገን ትግራይ ብዘይቪዛ ካብን ናብን ይስገር ኣሎ። ህዝቢ በዚ ኩነታት ተሓጒሱ ብፍላይ ብወገን ኤርትራ ብሰንኪ ጸቢብ ኣተሓሕዛን ቅድመ ኩነታትን መንግስቲ ሓርቢትዎ፣ ብናይ ቀረባ ቤተሰቡ ናፍቖት ክሕመስ ምስ ጸንሐ፣ ከምዚ ንነዊሕ እዋን ኣብ ደንበ ተዘሪዐን ዝጸንሓ እንስሳ ክትከፍተለን እንከለኻ ብሓንሳብ ዝነጉዳ ኤርትራዊ ንትግራይ ኣዕለቕሊቕዋ ኣሎ። ኣብቲ መንግስትኻ እየ ዝብሎ ህግድርፍ እምነት ስለ ዘየብሉን፣ እቲ መንግስቲ ሎሚ ንዝበሎ ጽባሕ ንከይቅይሮ ዝቆጻጸረሉ ሕጊ ስለ ዘየብሉን ዶብ ተመሊሳ ከይትዕጸዎ እሞ ከይቅደም እምበር መዓስ ይገይሽ፥ ክሳብ መዓስከ ይጸንሕ ካብተን ኣብ ወርሒ ዝወሃባ 5 ሺሕ ናቕፋኸ ክንደይ ሒዙ ይገሽ ምውሳን ከም ዝጽገሞ ካብ ኩነታቱ ምርዳእ ይከኣል።
እቲ ኩነታት ህግደፍ ፈትዩ ዝተቐበሎ ዘይኮነ ህዝቢ ዓቕሉ ምስ ጸበቦ ደፊኡ ዝወሰዶ ስጉምቲ ምዃኑ ምርዳእ ይከኣል። ህግደፍ ብመሰረቱ ምቁጽጻር ከም ሕዱር ሕማም ስለ ዝወስዶ ኣይኮነንዶ ናብ ትግራይ ካብ ኣውራጃ ናብ ኣውራጃ እውን ከመይ ከም ዝቆጻጸር ንፈልጦ ኢና። ከምኡ ስለ ዝኾነ ከኣ ንሱ ኣጺቂጡ፣ ኣጋፈርቱ ዝኾኑ ማሕበራዊ ሚድያታት እዮም ነቲ ጉዳያት ከም ድላዮም ዝጻወትሉ ዘለዉ። ህዝቢ ኤርትራ ብኸምዚ ደረጃ ደፊኡ ንህግደፍ ምግዳዱ ጽቡቕ ኮይኑ፣ እቲ ደፊእካ ምግዳድ ግና ናብ ትግራይ ንምፍላስ ዘይኮነስ፣ ካብቲ ኣብ ኤርትራ ተዓጽዩ ዘሎ ናይ ሰላም፣ ዲሞክራስን መሰልን ዕርድታት ንምስባር እንተዝኸውን ከኣ ዝያዳ መምሓረሉን መሰታዊ ፍታሕ መምጸኣሉን። እንተኾነ ሎሚ’ኳ እንተዘይገበሮ ጽባሕ ከም ዝገብሮ ግና እቲ ምልክታት ትስፉው እዩ።
ከምቲ ዝተጠቕሰ ናይቲ ህዝቢ ኣጋይሻ ክቱር ምፍልላይን ናፍቖትን ዝደረኾ ኮይኑ፣ ብዝሑ የሰንብድ፣ ደሓርከ ክምለስ ድዩ ኣይምለስን የስግእ፣ እንተዘይተመሊሱኸ ናበይ እዩ ክኸይድ የሰክፍ፣ በዚ ኣገባብ ናብ ትግራይ ጥራይ ዘይኮነ ናብ ማእከል ኢትዮጵያ ዝበጸሐኸ ደሓር ዜግነታዊ ደረጃኡን መጻኢ ዕድሉን እንታይ እዩ ክኸውን ዝብል ሕቶታት ኣይተመለሰን። ነዚ ከብርህዎ ዝነበሮም ከኣ እቶም ዘፍቅዱ ዘለዉ ወገናት እዮም። ግና ኣይገብርዎን። ኤርትራዊ ብፍላይ እቲ መንእሰይ ንህግደፍ ኣይኮነንዶ ኣብ ኤርትራ ኣብ ትግራይ ኮይኑ እውን ስለ ዘያመኖ፣ ካብኡ ኣርሒቑ ንምህዳም ካብ መቐለን ዓዲ ግራትን ብጻዕቂ ለይትን መዓልትን ናብ ኣዲስ ኣበባ ይጓረት ኣሎ። ከምቲ ናይ ትግራይ ኣብ ኣዲስ ኣበባ’ውን ዝጽበዮ ኣይፈልጥን እዩ። ገለ ኢሳይያስ ምስ ኣዲስ ኣበባ ፈጢርዎ ዘሎ ሓድሽ ዕርክነት ባህ ዘይበሎም ኣዲስ ኣበባ ምብጻሕ እኹል ኮይኑ ዘይተራእዮም፣ ኣብ ቅድሚኦም ዘሎ ሓደጋታት ብዘይምስትብሃል ብመስመር ሞያለ ኬንያን ዩጋንዳን ከም ዝበጽሑ ሓበሬታ ኣሎ። ድሕሪኡ ናብ ደቡብ ኣፍሪቃን ካልኦት ናይቲ ከባቢ ሃገራት ናይ ምቕጻል ትልሚ ክህልዎም እዩ። ብኽንዱ ደርጃ ዝጽበዮም ሓደጋ ከኣ ህያው እዩ።
እቲ ዋሕዚ 10 መዓልታት ገይሩ ቀጻሊ ከኣ ኣሎ። ድሮ ከኣ ኣብ ከተማታት ትግራይ፣ ናይ መግብን መደቀስን ጸገም ገጢምዎም ካብኡ ከይቅጽሉ ገንዘብ ሓጺርዎም ኣብ ገበላታት ቀንፈዘው ዝብሉ ኤርትራውያን ይበዝሑ ከም ዘለዉ ይንገር። ኣብ ከተማታት ትግራይ ሓላፍ መንገዲ “እዚኦምከ ወዮም መገሽ ዝይጓስዮም ኤርትራውያን ድዮም” ክብሎም ጀሚሩ ኣሎ። ገሊኡ ድማ ኮንደኾን ዝቀርቀርዎ ይህልዎም ብዝብል “ናቕፋዶ ኣለኩም?” ኢሉ ይሓቶም። ትግራዋይ ናቕፋ ዝሓቶም ናብ ኣስመራ ከይዱ ኣብ ኤርትራ ሕሱር ዝበሃላ፣ ናይ ወጻኢ ኮበርታ፣ ረሲቨር፣ ተልቪዥንን ጂኤል ሞባይልን ንምግዛእን እዩ፡
ካብን ናብን ጉዕዞ መካይን ጽዑቕ እዩ። ናይ ንግዲ ጥራይ ዘይኮነ ናይ ገዛ መካይን ይመላለሰ እየን። ውሑዳት ናብ ህግደፍ ቅርበት ስለ ዘለዎም ከም ድላዮም ናቕፋ ዝጸዓኑ ኤርትራውያን ዘድልዮም ኣስቤዛ ካብ ትግራይ ይጽዕኑ ኣለዉ። ኣብ ኤርትራ ዝለመድዎ ስኽራን ከኣ ኣብ ትግራይ ብዝሓሰረ ዋጋን ዝሰፈሐ ናይ ኣልኮል ምርጫን የዘውትርዎ ኣለዉ። ገሊኦም ተዓዘብቲ ከም ዝብልዎ፣ ኣብ ሓደ ደቒቕ ካሳብ 20 መካይን ኣብቲ ዶብ ይመሓላለፋ። ከምቲ ዘይንዝንገዖ ንብረት ጥራይ ኣይኮነን ካብን ናብን ዝሰጋገር ዘሎ። ኣንተላይ ትዕዝብትን ኣትሓሳስባን እዩ። ኤርትራውያን ብብዝሒ ዘመናዊ ህንጻታት፣ ጽዑቕ ንግዳዊ ምንቅስቓስ፣ ብዝሒ መንእሰይ ኣብ ጐደናታትን ዘመናውነት መንገድን ይድነቑ፣ ትጋሩ ከኣ ብናይ ኣስመራ ዘይምቕያር፣ ጽምዋ ጐደናታትን ናብ ሓመድ ብዝተቐየረ መንገድታትን ይሕዝኑ። እቲ ዝያዳ ንህግደፍ ኣቃሊዕዎ ዘሎ ከኣ ጉዳይ መካይን እዩ። ኣብ ገለ ከተማታት ትግራይ ካብተን መካይን ዳርጋ ሓደ ሲሶ ናይ ኤርትራ መለልዪ/ታርጋ ዝለጠፋ እየን። ኣብ ከተማ ኣስመራ እውን ብዙሓት ናይ ኢትዮጵያ ታርጋ ዘለወን መካይን ይንቀሳቐሳ። እቲ ዘገርም ካብ ኤርትራ ዝመጻ መካይን መለዋወጢ ስኢነን ለቓቒምካ ክኸዳ ዝጸንሐ ኣዝየን ዝኣረጋ እየን፡ ከምኡ ስለ ዝኾና ከኣ ኣብ መንጎ መቐለን ዓዲ ግራትን ተጸጊዐን ዝደቀሳ ኣለዋ።
ብሳላዚ ኣብ ኤርትራ ዕዳጋ ሃዲኡ ኣሎ። ወዮ 7000 ናቕፋ ዝበል ዝነበረ ጣፍ 2500 በጺሑ ይበሃል። ካልእ ሃላኺ እውን በብደረጃኡ ኣዝዩ ነኪዩ። እንተኾነ ህዝቢ ኤርትራ ናይ ለውጢ ሸውሃቱ ባዶ እንከሎ ብሕሱር ኣስቤዛ ከብዱ እንተመለአ ክጸግብ ኣይኮነን።
እዚ ኩነታት ብመንጽር ኣብ መንጎ ኤርትራን ኢትዮጵያን ዝጸንሐ ብፖለቲካዊ ምውጣጥ እንተርኢናዮ እቲ “ቅድም መሬት ይጠረር” ዝብል ዝነበረ ናይ ህግደፍ ጃጃዊ መርገጽ ተሳዒሩ፣ እቲ በመንገዲ “ርክብ ህዝቢ ምስ ህዝቢ ንስገሮ” ኮይኑ ዝጸንሐ መርገጽ ኢትዮጵያ ከም ዝሰዓረ ብንጹር እዩ ተራእዩ። እሞ ንሕናን ህዝብናንከ እንታይ ንግበር? ከኣ ኣብ ቅድሜና ተገቲሩ ዘሎ ግዜ ዘይህብ ሕቶ እዩ።


text:
ካኒየ ዌስት፡ ናይ ትራምፕ ቆቢዕ ብምውዳዩ ፍሉይ ሰብ ዝኾነ ተሰሚዕዎ
ውሩይ ኣሜሪካዊ ደራፋይ ካኒ ዌስት ኣብ ኦቫል ኦፊስ [ቤት ጽሕፈት ትራምፕ] ኣብዝነበረ ኣጋጣሚ ንፕሬዚደንት ዶናልድ ትራምፕ ዘገርም ናእዳ ኣቕሪብሉ።
ኣብቲ ኣጋጣሚ፡ ንኣሜሪካ ዳግም ዓባይ ምግባር ዝተጻሕፎ ቆቡዕ ብምውዳየይ "ልክዕ ከም ሱፐርማን ተሰሚዑኒ" ኢሉ ካኒየ ዌስት።
ካኒየ ዌስት ብዛዕባ ኣብ ኣብያተ ማእሰርቲ ኪግበር ብዛዕባ ዝግብኦ ጽጋናን ካልእ ጉዳያትን ንምዝርራብ ኢዩ ናብ ዋይት ሃውስ [ቤተ መንግስቲ ኣሜሪካ] ዝተዓደመ።
ድሕሪ'ቲ 10 ደቓይቅ ዝወሰደ መደርኡ፡ ፕሬዚደንት ትራምፕ ርእሱ ብምንቕናቕ ደገፉ ድሕሪ ምግላጽ ድማ "ብሓቂ ፍሉይ ነገር'ዩ" ኢሉ።
ካኒየ ዌስት ነቲ ፕሬዚደንት ትራምፕ ዝሃቦ ደገፍ ክምልስ ከሎ ድማ "ካብ ውሽጠይ ኢዩ" ኢሉ።
ብምቕጻል፡ ነዚ ሰብ'ዚ ብሓቂ ኢየ ዝፈትዎ ድሕሪ ምባል ንፕሬዚደንት ትራምፕ ሓቚፍዎ።
ድሕሪ'ቲ ካኒየ ኣብ ጉዳይ ጽገና ኣብያተ ማእሰርቲ፡ ስነዓን ፖለቲካን ካብኡ ድማ ኣብ ዓለምለኻዊ ጉዳያት ዝገበሮ ነዊሕ መደርኡ "የዕሩኽተይ ነዛ ቆቢዕ ከይወድይ የፍራርሑኒ ነይሮም፡ እንተኾነ እዛ ቆቢዕ ሓይሊ ብርትዐ ሂባትኒ" ኢሉ።
ካኒየ ዌስት ነቲ ሰባት ናይ ሓደ ፍሉይ ሰልፊ ኣባላት ጥራይ ክኾኑ ኣለዎም ዝብል ኣረጊት ኣተሓሳስባ ናይ ገለ ሰብ ዝና ሰባት ነጺግዎ።
እቲ ኩሎም ጸለምቲ ኣባላት ስልፊ ዴሞክራት ኢዮም ዝብል ብሂል'ውን ነጺግዎ።
ፕሬዚደንት ትራምፕ ኣብቲ ኣብ 2016 ዝተኻየደ መረጻ ካብ ጸለምቲ ኣሜሪካውያን 8 ሚኢታዊ ድምጺ ኢዩ ረኺብ።
ካኒ ዌስት ፕሬዚደንት ትራምፕ ነቲ ኣብ ቺካጎ ዝነብር ዕሉል ወረበላ ምሕረት ኪገብረሉ ድሕሪ ምሕታት፡ ፕሬዚደንት ትራምፕ ኣብ ቺካጎ ፋብሪካ ክተክል ድማ ሓቲትዎ።


text:
ብራዚል፣ህንዲ፣ቻይናን ደቡብ ኣፍሪቃ፣ንዓለም-ለኸ ትካል ገንዘብን ባንኪ ዓለምን ዝወዳደር ኣማራፂ ትካል ገንዘብ መስሪተን።
መራሕቲ‘ተን ብሪክስ እናተባሃላ ብኣሕፅሮተ-ቃል ዝፍለጣ ሓሙሽተ ማዕበልቲ ሃገራት ምምስራት‘ቲ ባንኪ ዘፍለጡ ድሕሪ‘ቲ ኣብ ፎርታሌዛ ብራዚል ዘካየድዎ ዋዕላ‘ዩ።
ኣብ ክንዲ ባንኪ ዓለም ዝብልዎን ሓድሽ ባንኪ ልምዓት ኢሎም ዝፅውዕዎን እቲ ባንኪ፣ሓምሳ ቢልዮን ዶላር ኣብ ውግእ ፀረ ድኽነት ዝውዕል ከዚኑ‘ሎ።እቲ ባንኪ ፈላማይ ልቃሕ ድሕሪ ክልተ ዓመት ከምዝጅምር‘ውን ተሓቢሩ‘ሎ።
ብዘይካ‘ዚ ብሪክስ፣ተወሳኺ ሚእቲ ቢልዮን ዶላር ናይ ሓፂር ጊዜ ልቃሕ ኣብ ክንዲ ዓለም-ለኸ ትካል ገንዘብ ኢሉ ኣዳልዩ‘ሎ።
እዘን ዝተጠቅሳ ሓሙሽተ ሃገራት ዝውንነኦ ቁጠባ፣ነቲ ብምዕራባውያን ዝዕብለሉ ባንኪ ዓለምን ዓለም-ለኸ ትካል ገንዘብን ከምመማረፂ ቀሪቡ‘ሎ።
ዋና ቤት ፅሕፈት ባንኪ ብሪክስ ኣብ ሻንጋይ ቻይና፣ቀዳማይ ፕረዚደንት‘ቲ ባንኪ ህንዳዊ፣ኣቦ-መንበር‘ቲ ባንኪ ብራዚላዊ ክኾኑ‘ዮም።
ኣባል ሃገራት ዘዋፅአኦ መጠን ገንዘብ ዝፈላለ‘ዩ።ቻይና 41 ቢልዮን ዶላር፣ብራዚል፣ህንድን ሩስያን ማዕረ ዓዓሰርተ ሸሞንተ ቢልዮን ዶላር፣ደቡብ ኣፍሪቃ ሓሙሽተ ቢልዮን ከዋፃኣ‘የን።
ዓለም-ለኸ ትካል ገንዘብ፣ብሕልፊ ንማዕበልቲ ሃገራት ከቢድ ውሽጣዊ ምትዕርራይ ኣቀዲሙ ይሓትት‘ዩ እናተባሃለ ይንቀፍ።ብዘይካ‘ዚ፣ቤት ምኽሪ ኣሜሪካ፣ዓለም-ለኸ ትካል ገንዘብ ንድኻ ሃገራት ንከሐግዝ ዘኽእሎ ገንዘብ ካብ ምልቃሕ ተቆጢቡ‘ዩ ዝብል ወቀሳ ካብ ገለ ወገናት ይስማዕ።


text:
ኣስታት 371 ካብ ማእከላይ ዝደሓኑ ስደተኛታት ቀዳም መስከረም 16,2017 ዓ.ም. ናብ ከተማ ትራፓኒ ሲሲሊ ምእታዎም ዝሓበረ ሰብኣዊ ሓገዝ ወሃቢ ትካል ኤስኦኤስ ሚዲተራኒ ዋሕዚ ስደተኛታት ጎዲል’ዩ ምባል ቅኑዕ ኣይኮነን ኢሉ።
መብዛሕትኦም ኣፍሪቃዊያን ዝኾኑ እዞም ስደተኛታት ካብ ዓለምለኸ ማያት ሊብያ ዝደሓኑ ምኳኖም እቲ ትካል ወሲኹ ሓቢሩ።
ኤስኦኤስ ሜዲተራኒ ሓሙስ መስከረም 14, 2017 ዓ.ም. ብክልተ ናይ ህይወት ኣድሕን ስርሒት 262 ስደተኛታት ካብ ተጻዒኖምለን ዝነበሩ ክልተ ነአሽቱ ጀላቡ ከምዘድሓንን እቶም ዝተረፉ 109 ድማ ብሴቭዘችልድረን ትውነን መርከብ ምድሓኖምን ድሒሮም ብሓንሳብ ተሓዊሶም ኢጣልያ ምእታዎም ገሊጹ’ሎ።
ካብቶም ኣብ ከተማ ትራፓኒ ዝኣተው ስደተኛታት 65 ደቂ ኣንስትዮ፡ ሸውዓተ ትሕቲ ዕድመ ቆልዑ፡ 48 አላይ ዘይብሎም ትሕቲ ዕድመን ሓደ ካብ ዝውለድ ሓደ ሰሙን ዘቑጸረ ዕሸል ከምዝርከብዎም ተሓቢሩ’ሎ።
ቁጽሪ ካብ ሰሜን ኣፍሪቃ ተበጊሶም ማእከላይ ባሕሪ ዝኣትው ስደተኛታት ካብ ወርሓት ሓምለ,2017 ዓ.ም. ጀሚሩ ብ50 ሚእታዊት ምጉዳሉ ክግለጽ ጸኒሑ’ዩ። ቀንዲ ምክንያታት ምጉዳል እቲ ቁጽሪ ድማ ዕጡቓት ጉጅለታት ሊብያ እቶም ስደተኛታት ማእከላይ ባሕሪ ንምቁራጽ ካብ ዝኻየድ ጉዕዞ ደው ከብልዎም ብምጽንሖም ምኳኑ ይፍለጥ።
ሰበ ስልጣን ኢጣልያ ስደተኛታት ዓለምለኸ ማያት ከይበጽሑ ንምኽልካል ስልጠና ንሓለዋ ባሕሪ ሊብያ ምሃቦም ይፍለጥ።
እዚ ከምዚ ኢሉ ከሎ ብሰንኪ ስጉምታት ሰበ ስልጣን ሊብያ ገለ ኣብ ማእከላይ ባሕሪ ስርሒት ህይወት ኣድሕን ዘካይዶ ዝነበሩ ዘይመንግስታዊ ትካላት ስርሓቶም ደው ከብሉ ምግዳዶም ከገልጹ ጸኒሖም’ዮም።


text:
ህወሓት ምስ ሻዕብያ ብጠንቂ ዝመስረቶ ርክብ ንዝወረደ ጥፍኣት ህዝቢ ትግራይ ኣይሕተተሉን ይብል ኣቶ ባላይ ገሰሰ
ኣቶ ኣስገደ ኣብ'ታ ጋህዲ ዘርእስታ መፅሓፍ ንህዝብን ተገዳላይን ትግራይ ሓሽከር ሻዕብያ ኢሉ ገሊፅዎም'ዩ ዝብል ናይ ገለ ወገናት ኣተናትና ሙሉእ ንሙሉእ ጌጋ'ዩ።ንምንታይ - ህዝቢ ትግራይን ህወሓትን ዓፅምን ስጋን ባሕርን ዓሳን ናይ ሓደ ታዕሪፋ ክልተ ገፅ'ዮም ኢልካ ህወሓት ምስ ሻዕብያ ንዝገበሮ ጥቅሚ ህዝብን ረብሓን ህልውናን ሃገርን ኣሕሊፉ ዝህብ ናይ ክሕደት ስራሕቲ ህዝቢ ትግራይ ተሓታታይ ክኽውን ኣይኽእልን'ዩ ይብል ኣቶ በላይ ገሰሰ።
ንሱ ወሲኹ - ኣቶ ኣስገደ'ውን ነዚ ፈልዩ እዩ ኣቕሚጡዎ።ተኸላኻላይ ረብሓ ህዝቢ ትግራይ፡ ጥብቅና ሒዙ'ውን'ዩ ተላዒሉ።ኣቶ ኣስገደ ጀግንነት ሓፋሽ ተጋዳላይ፡ ተጋድሎ ህዝቢ ትግራይ፡ ኣብ ሃገርን ህዝብን ዝወረደ ጉድኣት፡ ሚዛናዊ ብዝኾነ መንገዲ ኣቕሚጥዎ'ዩ ይብል።
ካልኣይ ክፍሊ ቃለ-መጠይቅ ምስ ኣቶ በላይ ገሰሰ ኣብ ናይ ሶኒ መደብና ወይ ካኣ ኣብ የማናይ ላዕለዋይ ፀግዒ ኣዳምፁ


text:
ኣባላት ባይቶ ትማሊ ሰንበት መብዝሕትኦም ኣትዮም ገለ ዓሰርተ ዝኾኑ ከኣ ሰኑይ ንግሆ ክኣትዉ ምዃኖም ተረጋጊጹ ኣሎ። እቲ ኣኼባ ካብ ኣዲስ ኣበባ ውጽእ ኣብ ዝበለ ከተማ እዩ ተጋቢኡ ዘሎ። እዚ ድማ ጉዳዩ ብጽሞና ክርኢ ክሕግዞ ኢዩ ተባሂሉ ይእመን። ኣባላት ባይቶ ኣብ መዕረፊኦም ምስ ኣተዉ፣ ኣብ ዝተፈላለየ ምኽረማእከላት (ኮካስስ) (ዞባ፣ ሲቪክን፣ ውድባትን፣ ወከልቲ ህዝብን፣ ንባይቶ ኣብ ደውታ ዘብጽሖ ምኽንያታትን ኣብ ኣመራርሕኡ ዝተረኽበ ሕጽረታትን ፡ ነዚ ብሓላፍነት ድማ ክስከሞ ዘለዎ ኣካላት ይኹን ቤትጽሕፈታት ናይ ባይቶ ኣብ ምልላይ (identify) ኣብ ምግባርን ውዒሉ ኣሎ። ስለዚ ቅድሚ ንግሆ ሰኑይ ምእታዉ ወይ ካብ ሓላፍነት ምውራድ (Resignation) ወይ ከኣ ብሓላፍነት ምሕዳግ (Demotion) ወዲኡ ክኣቱ ምዃኑ ዘርኣየ ኣቕጣጫ ሒዙ ሓዲሩ ኣሎ። ኩሉ ኣባል ባይቶ ነዚ ኣኼባ’ዚ ብምዕዋት ጌጋታቱ ኣሪሙ፣ ኣመራርሕኡ ከም ብሓድሽ ኣመዓራርዩ፣ ዕዉት 2ይ ሃገራዊ ጉባኤ ንምግባር ሕኑን መንፈስ ከም ዘለዎ ዘርኢ ሃዋህው ተፈጢሩ ኣሎ።
ሰኑይ ታሕሳስ 15, 2014
9፡40 ንግሆ-ሎሚ ንግሆ ሰኑይ ንመሪሕነት ባይቶ ጠለብ ናይ ባይቶ ኣብ ልዕሊኦም ንምንጋርን ምርጭኦም ክወስዱ ንምግባርን 5 ዝኣባላታ ሽማግለ ተዘራርቦም ኣላ።
ሓበሬታ ቍ 2
1:41 PM ምሸት እታ 5 ዝኣባላታ ሽማግለ ከተዕግቦም ስለ ዘይከኣለት፡ ብኣቶ ሑሴን ከሊፋ ትምራሕ ሴኒዮር ኣባላት ባይቶ ከዘራርብዎም ተላኢኾም ውጽኢት ንጽበ ጸኒሕና በ ዝስዕብ መልሲ መጺኦም፡
3፡00 PM
1. ብመጀመርያ ኣብ መድረኽ ኣባላት መሪሕነት ባይቶ ኣቦመንበርን ምኽትልን ዋና ጸሓፍን ኣብ መድረኽ ደይቦም ይኸፍትዎ፣ ኣኼባ ብሰክረታርያ ክምራሕ ምዃኑ
ንባይቶ ነጊሮም ይወርዱ
2. ድሕሪኡ ሑሴን ከሊፋን፣ ኣቡኸሊልን ኣስገደትን ኣምራጺት ሽማግለ ኮይኖም ድምጽታት ይእክቡ (ኖሚነሽን)
3. ዝወረደ ኣስማት፡
I. ሓጅ ዓብደልኑር
II. ክፍለዮሃንስ ወ/ግዮርጊስ
III. መኮንን ተኽለ
IV. ጀዋህር መሓመድ
V. ኑርያ ሓሰን
VI. ዶር ኣፎወርኪ ጳውሎስ
VII. ይስሓቕ የሕደጎ
VIII. ተኽላይ ኣብርሃ
IX. በሽር ይስሓቕ
X. ዓብዱላሂ ሓምዶይ
XI. ዓብዱራሕማን ጣሃ
XII. መሓመድ እስማዒል ሑመድ
XIII. ዒሳ መሓመድ ሰይድ
XIV. ጀማል ሳልሕ ነይሮም
ካብዚኦም ሓሞሽተ ሰባት ምስ ሰሓቡ
1. ሓጅ ዓብደልኑር
2. ክፍለዮሃንስ ወ/ግዮርጊስ
3. መኮንን ተኽለ
4. ጀዋህር መሓመድ
5. ኑርያ ሓሰን
6. ተኽላይ ኣብርሃ
7. ይስሓቕ የሕደጎ
ኣኼባ ክመርሑ ተመዚዞም ኣለዉ። እዚ ክሳብ ሰዓት ኣርባዕተ ምሸት ኮይኑ ዕረፍቲ ወጺና።
ሓበሬታ ቍ3
ሰዓት 5፡00 ምሸት ተመሊስና……….ሰክረታርያ ነፍሳ ሰሪዓ
1. ሓጅ ዓብደልኑር- ኣቦ መንበር
2. ክፍለዮሃንስ ወ/ግዮርጊስ-ምኽትል ኣ/መ
3. ተኽላይ ኣብርሃ-ሓላፊ ምምሕዳራዊ ጉዳያት
4. ጀዋህር መሓመድ፡ ተሓጋጋዚት ምምሕዳራዊ ጉዳያት
5. ኑርያ ሓሰን-ተሓጋጋዚት ምምሕዳራዊ ጉዳያት
6. መኮንን ተኽለ-ተሓዝ ሰነዳት
7. ይስሓቕ የሕደጎ፡ ዜናን ሓበሬታን ኮይኖም ተመሪጾም።
ሕግታታት ኣኼባታትን፡ መደብ ዕዮን ተነቢቡልና፡ ካብ ዝድለ ናይ ኮረም ቁጽሪ 72 ንላዕሊ 95 ምርካብና ተነቢቡ ኢድና ሓፍ ብምባል ብምሉእ ድምጺ ኣኼባና ሕጋዊ ምዃኑ ተሰኒዱ። ድሕሪኡ ለባዋታት ናይ ስራሕ ጌርና ሰዓት 8 ምሸት ተፈዲስና።
ሰሉስ ታሕሳስ 16, 2014
ሓበሬታ ቍ 4 7:30 ምሸት፡ ድሕሪ ሓደ ሰዓት ኣኼባና ይጅምር ኣሎ።
ሓበሬታ ቍ 5 ካብ ሰዓት 7፡30 ንግሆ ክሳብ 10፡00 ለይቲ ኣኼባ ተኻይዱ። ኣብዚ ፈጻሚት ሽማግለ ዘብጻባ ኣቕሪባ፣ መልሲ ብመሪሕነት ባይቶ ተዋሂቡ። ብደሕሪኡ ብሕቶን መልሲን ሽግርና ብዘይ ሕብእብእ ተመለሰ። መሪሕነታት ጉድለታቶም ብምፍልጥ ንጽባሕ ረቡዕ ርእይቶታትን ሚዛናትን ክግበር ንግሆ ሰዓት 8፡30 ንግሆ ክንመጽእ ኢና።
ረቡዕ ታሕሳስ 17, 2014 ሓበሬታ ቍ 6
ሎሚ መዓልቲ ገምጋም ዝገበርናሉ መዓልቲ ኢዩ ነይሩ። ናይ ንግሆ ክሳብ ሰዓት 12 ፋዱስ ኩሉ ዝነበረ ጸገማት ተዘራሪብናሉ። መሪሕነት ባይቶ ካብ ኣዋሳ ዝጀመረ ጉድልታትን ምጥሓስ ሕገ ህንጻ ባይቶን ምድስካል መራሕን፣ ስርዒት ዘይተኸተለ ምትእትታውን ዘይሕጋዊ ውደባታስትን (ኣብ ኣሜሪን ኣውሮጳን) ዘጠቓለለ ጉድለታት ጠቒሱ ንመርህነት ባይቶ ከቢድ ሓላፍነት ኣሰኪምዎም። ፈጻሚት ሽማግለ እውን ኣብ ነንሕድሕዶም ብምውቓዕ ንባይቶ ብግቡእ ክመርሕዕው ከምዘይከእሉ ገምጊሙ። ብድሕርዚ ክልቲኡ መሪሕነታት ወይ ካብ ሓላፍነት ክስሕቡ ወይ ባይቶ ካብ ሓላፍነቶም ክወርዱ ምዃኖም ዝእምት ገምጋም ጌርና ንምሳሕ ወጻእና።
ኣብ ግዜ ምሳሕ ኩለ ኣብ ምምኽኻር ኣተወ። መሪሕነት ባይቶ ግን ኣይተመልሱን። ብድሕሪኡ እቶም ኣቐዲሞም ዝላዘብዎም ዝነበሩ ዓብይቲ ሰባት ከይዶም ኣዘራሪቦም ምለስዎም። ሰዓት 3 ኣቢሉ ይኸውን ኣቶ ዮሃንስ ኣስመላሽ ተሲኡ ነዚ ባይቶ’ዚ ሓጋዚ ተኾነ ኣነ ሪዛይን ይገብር ኣልኹ ኣብዚ ዘብጸሓና ጸገማት ንባይቶ ክሕግዝ ዝኽእል መጽናዕቲ ጌይረ ከኣ ኣብ ጉባኤ ከቕርብ ክሳብ ጉብኤ ካባይን ካብ ግንባርና ዝጥለብ ኩሉ ክግብር ድሉው እየ ምስ በለ። ጣቕዒት ተገብረሉ። ብድሕርኡ እውን መሪሕነት ባይቶ ኣቦ መንበር ምኽትሉ ዋና ጸሕፍን ሪዝይን ገበሩ። ናይ ምሸት ሰዓት 8 ኩሉ ፈጻሚት ተእኪቦም ከኣ ጃምላዊ ረዚግንሽን ኣቕረቡ። ኣብ ታሪኽ አርትራ ዘይተራእየ ባይቶ መርሕቱ ብህዝባዊ ጸቕጢ ኣውረደ። ብድሕሪኡ መርIህነት ባይቶ ብምልኡ ኣብ ኢድ ሰክረታርያ ወደቐ። ኣብ መወዳእታ እታ ግዜያዊት መሪሕነትን ኣሰናዳዊት ሽማግለን ንምምራጽ ተሰማሚዕና ጽባሕ ሓሙስ ክንራኸብ ወዲእና ሰዓት 11 ምሸት ንድቃስ ከድና።
ሓሙስ ታሕሳስ 18, 2014 ሓበሬታ ቍ 7
ንግሆ ሰዓት 8፡30 ኣኼባ ተጀሚሩ፣ ነዚ ዝስዕብ ውሳኔታት ድማ ባይቶ ብሓባር ኢዱ ኣውጺኡ ብዘይካ ኣብ ናይ ኣሰናዳዊት ሽማግለ 4 ተቓውሞ ካልእ ብምሉእ ቁጽሪ ኣድመጸሉ፣
1. ፈጻሚት ቤት ጽሕፈት ሓላፍነቶም ብሓባር ከውርዱ ዘቕረብዎ ጠለብ ክቕበል
2. መሪሕነት ባይቶ ብኹሎም ካብ ሓላፍነት ክወርዱ ዘቕረብዎ ጠለብ ክቕበል
3. ኣቦ መንበር ኣሰናዳዊት ሽማግለ ሓላፍቱ ከውርድ ዘቕረቦ ጠለብ ክቕበል
4. ዝተረፉ ኣባላት ኣሰናዳዊት ሽማግለ ባይቶ ባዕሉ ሓላፍነቶም ይስሕቦ
5. ናይ ዞና ስርርዕ ናይ ቀደም ፈሪሱ እንደገና ሓድሽ ስርርዕ ይካየድ
6. ናይ ጀነራል ኦዲቶር ሓላፍነት ከይወረደ ከም ቀደሙ ክቕጽል
ድሕሪ ዕረፍቲ ከኣ ሰዓት 11፡00 ንግሆ
ሰክረታርያ ሰለስተ ናይ ስራሕ ኮሚቲታት ክምዝዝ ኣስማት ሒዙ ንከጽድቕ ቐረበ። እተን ሽማግለታት ከኣ ከምዚ ዝስዕብ ኢየን፡
1. ናይ መሪሕነት ባይቶን ፈጻሚት ቤት/ጽሕፈታት ቦታታት ዝምልኣሉ መንገዲ እትርኢ ሽማግለ፣ ኣባላታ ከኣ፡
(I) ዶር ኣፈወርቂ ጳውሎስ
(II) ነጋሽ ዑስማን
(III) ሰላሕ ሰባሕ
(IV) ኢብራሂም ማልክ
(V) ተወልደ ገ/ስላሴ
2. ናይ ኣሰናዳዊት ሽማግለ ዕማማት ኣቃውማን ዝንጽር መምርሒ ተቕርብ ሽማግለ
(I) ዶር ዓብደላ እድሪስ
(II) ነጸረኣብ ኣስመላሽ
(III) ኑር እድሪስ
(IV) ኣሕመድ ሰፈር
(V) ደስበለ መሓሪ
3. ደምዳሚ መግለጽን ፖለቲካዊ ውሳኔታትን እትጽሕፍ ሽማግለ
(I) ዶር ሃብተ ተስፋማርያም
(II) ጀማል ስዒድ
(III) መኮነን ተኽለ
(IV) ዓሊ ዑስማን
(V) ኢብራሂም ፋር
(VI) ዑስማን መ. ኣሕመድ
ሕጂ ክሰርሑ ከይዶም ሰዓት 8፡00 ምሸት ባይቶ ተኣኪቡ ውጽኢት ስርሖም የጽድቕ።
8፡00 ምሸት ሽማግለታት ስርሐን ስለ ዘይወደኣ ንጽባሕ ንግሆ ተቝጺሩ ተፈዲስና።
ዓርቢ ታሕሳስ 19, 2014 ሓበሬታ ቍ 8
እተን ናይ መሪሕነት ባይቶን ፈጻሚት ቤት/ጽሕፈታት ቦታታት ዝምልኣሉ መንገዲ እትርእን እታ ናይ ኣሰናዳዊት ሽማግለ ዕማማት ኣቃውማን ዝንጽር መምርሒ ተቕርብን፣ ደምዳሚ መግለጽን ፖለቲካዊ ውሳኔታትን ሓርፋፍ ስራሕ እትጽሕፍ ሽማግለን፣ ኩለን ስርሐን ጠርኒፈን ኣብ ክትዕ ብምእታው ዓርቢ ምሉእ መዓልቲ ዓሚቝ ክትዕ ኣብ ምኽያድ ወዓልና። ኣብ መጨረሽታ ከኣ ናይ ክልቲኣተን ሽማግለታት ናይ ስራሕ ወረቓቕቲ ሰዓት 10፡00 ናይ ምሸት ብምሉእ ድምጺ ባይቶ ተደሚጽሉ ሓለፈ። ሎሚ ስለ ዝመሰየ ኩሉ ነገር ንጽባሕ ክንውድእ ተሰማሚዕና 10፡30 ምሸት ኣቢሉ ኣኼባ ዓጸና። ናይግድን ንጽባሕ ተሪፉና ዘሎ ስረሓት መሪሕነት ባይቶን ፈጻሚት ቤት ጽሕፈትን፡ ኣባላት ኣሰናዳዊት ሽማግለን ምምራጽ እዩ።
ቀዳም ታሕሳስ 20, 2014 ሓበሬታ ቍ 9 መወዳእታን
ቀዳም ንግሆ መሪሕነት ባይቶን፣ ፈጻሚት ቤት/ጽሕፈትን፣ ኣሰናዳዊት ሽማግለ ብብቕዓትን ፍትሓውን ብዝኾነ መንገዲ ንምምራጽ ኣስማት ናይ ካንዲደይትስ ካብ ወከልቲ ውድባትን፣ ሲቪክ ማሕበራትን፣ ወከልቲ ህዝብን ንምርካብን ንምዝራርብን ሓንቲ 3 ዝኣባላታ ሽማግለ ወጺኣ ከተዘራርቦም ተሰማሚዕና ብድምጺ ኣጽደቕና። እዛ ሽማግለ እዚኣ ሰዓት 2፡00 ድ/ቀ ናይ መብዛሕትኦም ፖለቲካውን፣ ሲቪካውን፣ ህዝባውን፣ ኣካላት ብኮንሰንሳስ ዝተሰማምዕሎ ም ሓደ ሓርፋፍ ናይ ኣስማት ሊስት ናብ ሰክረታርያ ከተቕርብ ተሰማሚዕና ወጻኢ ካብ ኣኼባ ኣብ ነሓድሕድና ንምምኽኻር ወጻና።
ናይ ምሸት ቀዳም ባይቶ እንደገና ተኣኪብና፣ ናይ ምውኽኻስ ሽማግለ ናይ ስርሓ ውጽኢት ናብ ባይቶ ኣቕሪባ ከነጽድቖ፣ ከነመሓይሾ ወይ ድማ ክንቅይሮ ተነግረና። ቁጽሪ መሪሕነት ውሑድ ክኸውን ተገይሩ ዝርዝሩ ከኣ እነሆ፣
ሀ/ መሪሕነት ባይቶ
1. ኣቦ መንበር- ሓጅ ዓብደልኑር
2. ም/ኣ/መንበር- ተኽላይ ኣብርሃ
3. ዋና ጸሓፊ- ዑመር ዓሊ
ለ/ ኣባላት ፈጻሚት ቤት/ጽሕፈት
1. ክፍለዮሃንስ ወልደግዮርጊስ- ኣቦመንበር
2. ዓብደላ ዑመር ዶማ
3. ጀማል ሳልሕ
4. ብንያም ኣፈወርቂ
5. ዩሱፍ ኢብራሂም
6. ተስፉ ኣጽብሃ
ሐ/ ኣሰናዳዊት ሽማግለ
1. በሽር ይስሓቕ
2. ኣሕመድ ሰፈር
3. ኢብራሂም ፋር
4. መሓመድ ጣሃ
5. ኣብርሃም ነጋሲ
6. ትዕግስቲ ብርሃነ
ኣብ መጨረሽታ ኩሉ ኣባል ባይቶ ብዘመዝገቦ ታሪኻዊ መቐይሮ ተመሳጊኑ ኣኼባ ተደምደመ።
ደምዳሚ መግለጽን ፖለቲካዊ ውሳኔታትን ኣብ እንተርነት ተኸታተሉ
ኤሃባደለ ህጹጽን፣ ሳልስይ ስሩዕ ኣኼባ ካብ ታሕሳስ 14-19 2014
ኣባላት ባይቶ ትማሊ ሰንበት መብዝሕትኦም ኣትዮም ገለ ዓሰርተ ዝኾኑ ከኣ ሰኑይ ንግሆ ክኣትዉ ምዃኖም ተረጋጊጹ ኣሎ። እቲ ኣኼባ ካብ ኣዲስ ኣበባ ውጽእ ኣብ ዝበለ ከተማ እዩ ተጋቢኡ ዘሎ። እዚ ድማ ጉዳዩ ብጽሞና ክርኢ ክሕግዞ ኢዩ ተባሂሉ ይእመን። ኣባላት ባይቶ ኣብ መዕረፊኦም ምስ ኣተዉ፣ ኣብ ዝተፈላለየ ምኽረማእከላት (ኮካስስ) (ዞባ፣ ሲቪክን፣ ውድባትን፣ ወከልቲ ህዝብን፣ ንባይቶ ኣብ ደውታ ዘብጽሖ ምኽንያታትን ኣብ ኣመራርሕኡ ዝተረኽበ ሕጽረታትን ፡ ነዚ ብሓላፍነት ድማ ክስከሞ ዘለዎ ኣካላት ይኹን ቤትጽሕፈታት ናይ ባይቶ ኣብ ምልላይ (identify) ኣብ ምግባርን ውዒሉ ኣሎ። ስለዚ ቅድሚ ንግሆ ሰኑይ ምእታዉ ወይ ካብ ሓላፍነት ምውራድ (Resignation) ወይ ከኣ ብሓላፍነት ምሕዳግ (Demotion) ወዲኡ ክኣቱ ምዃኑ ዘርኣየ ኣቕጣጫ ሒዙ ሓዲሩ ኣሎ። ኩሉ ኣባል ባይቶ ነዚ ኣኼባ’ዚ ብምዕዋት ጌጋታቱ ኣሪሙ፣ ኣመራርሕኡ ከም ብሓድሽ ኣመዓራርዩ፣ ዕዉት 2ይ ሃገራዊ ጉባኤ ንምግባር ሕኑን መንፈስ ከም ዘለዎ ዘርኢ ሃዋህው ተፈጢሩ ኣሎ።


text:
ቀ/ሚ ሶማል ኣብ ኢትዮጵያ ወግዓዊ ናይ ስራሕ ምብጻሕ ፈጺሙ
Radio Erena: 30 May 2018
ቀዳማይ ሚኒስተር ሶማል ሓሰን ዓሊ ኸይረ ዝምርሖ ወኪል መንግስቲ ሶማል ኣብ ኢትዮጵያ ወግዓዊ ናይ ስራሕ ምብጻሕ ከምዝፈጸመ ምንጭታት ዜና ካብ ሞቛድሾ ሓቢሮም።
እቲ ቀዳማይ ሚኒስተር ካብ 25 ክሳብ 27 ግንቦት ኣብ ኣዲስ ኣበባ ኣብ ዝጸንሐሉ ምስ ኢትዮጵያዊ መዘንኡ ቀዳማይ ሚኒስተር ኣብዩ ኣሕመድን ካልኦት ሰበ ስልጣንን ብምርኻብ ኣብ ዝተፈላለዩ ጉዳያት ተዘራሪቦም።
እቶም መራሕቲ ብፍላይ ኣብ ጉዳይ እቲ ኣብ ሶማል ዝተዋፊሩ ዝርከብ ሰራዊት ኢትዮጵያን ሓባራዊ ናይ ጸጥታ ስምምዓት ብዝምልከት ብዕምቆት ከምዝዘተዩ ተገሊጹ።
ኣብ ካልእ ናይ ሶማል ዜና፣ ዐመር ዳሕላ ማሕሙድ ዝተባለ ኣባል ባይቶ ሶማል፣ ኣብ ከተማ ሞቛድሾ መንነቶም ብዘይተፈልጡ ዕጡቓት ከምዝተቐንጸለ ምንጭታት ዜና ካብታ ከተማ ሓቢሮም።
እቲ ኣባል ባይቶ፣ ዋባሪ ኣብ ዝተባህለ ክፋል ሶማል ብ28 ግንቦት ከምዝተቐትለ ፖሊስ ናይቲ ከባቢ ኣረጋጊጽዎ ኣሎ።
ዓሊ ዓብዱላሂ ዓብዲ ዝተባህለ ካልእ ኣባል ፓርላማ'ውን ብዝተኻየደሉ ተመሳሳሊ ፈተነ ቅትለት፣ ካብ ሞት ክድሕን እኳ እንተኸኣለ፣ ብኸቢድ ቆሲሉ ከምዘሎ ተሓቢሩ።
እቶም ክልተ ኣባላት ፓርላማ ብመኪና እናተንቀሳቐሱ እንከለዉ'ዩ መንነቶም ዘይተፈልጡ ዕጡቓት ሃንደበታዊ ቶኽሲ ከፊቶምሎም።
ናይቲ መጥቃዕቲ ሓላፍነት ዝወሰደ ኣካል እኳ እንተዘየለ፣ ኣልሸባብ ፈጺምዎ ክኸውን ከምዝኽእል ይእመንት።
========================


text:
ብምትሕብባር ኤምባሲ ኣሜሪካ ኣብ ኣዲስ ኣበባ ዝተዳለወ ኣኼባ መንግስቲ ኢትዮዽያን ሲፒጀይን፣ወከልቲ ሲፒጄይ ምስ መንግስቲ ኢትዮዽያ ተራኺቦም ንክዘራረቡ ድልየት ከምዘለዎም ምስ ገለፁን፣ሰናይ ድልየት ከምዘሎ ብወገን ኢትዮዽያ ከምዝተራኣየን ዝተሳለጠ‘ዩ ተባሂሉ።
ድሕሪኡ ኣብ ልዕሊ ሲፒጀይ ዘልዐሎም ብርክት ዝበሉ ጉዳያት ክልተኣዊ ልዝብ ከምዝተሳለጠ።ሓባራዊ ምርድዳእን መንፈስ ምክብባር ምፍጣርን ዝብሉ‘ውን ተላዒሎም ነይሮም ኢሎም መንግስታዊ ዋሃቢ-ቃል።
ሲፒጀይ ሻቅሎትና‘ዮም ኢሎም ዝሓሰብዎም ነገራት ኣልዒሎም’ዮም። እኹል መብርሂ’ውን ረኺቦም‘ለው ኢሎም ወሃቢ-ቃል መንግስቲ ኢትዮዽያ ኣቶ ሽመልስ ከማል።
ብወገን ኢትዮዽያ ናብ ሰበ-ስልጣን ሲፒጀይ ዝቀረበ ኣጀንዳ ወይካኣ ሻቅሎት‘ውን ነይሩ።ካብ ሳልሳይ ወገን ንዝርከብ ዘይተረጋገፀ ሓበሬታ ተመርኲሱ መግለፂ ከውፅእ ከሎ፣ንሓቂ ዘዛብዕን መደናገሪን ከምዝኸውን ተገሊፁሎም‘ሎ።ስለዚ ሲፒጀይ ቅርብ ኢሉ መፅናዕቲ እንተዝፍፅም ተመራፂ ምኻኑ ተገሊፁሎም‘ዩ ኢሎም።


text:
ሕጅውን ብቐዳምነት ህዝብን ሃገርን ንምድሓን
- Details
- Created: Monday, 20 November 2017 05:51
- Last Updated: Monday, 20 November 2017 05:51
ኩሉ ዓቕምታትና ብሓደ ኣስሚርና ብጽንዓት ንረባረብ፣ ካልኣይ ውድባዊ ጉባኤ ደሞክራስያዊ ግንባር ሓድነት ኤርትራ (ደግሓኤ) “ህዝብን ሃገርን ንምድሓን ኩሉ ዓቕምታት ተቓላሳይ ህዝብና ንምውጋድ ስርዓት ህግደፍ ይቕናዕ!፡ ኣብ ኣረኣእያን ተግባርን ዝተሰረተ ዘላቒ ሓድነት ንምርግጋጽ ንቃለስ! ሓደ ዝሰመረ ናይ ኩሎም ፖለቲካዊ ሓይልታት ሃገራዊ ግንባር ክረጋገጽ ንቃለስ! ትምክሕትን ጽበትን ቀንዲ ዕንቅፋት ደሞክራስን ሓድነትን እዮም”….ወዘተ ኣብ ትሕቲ ዝብሉ መሪሕ ጭርሖታት ደሚቑን ማዕሪጉን ካብ 20-24 መስከረም 2017 ብዓወት’ዩ ዝተጋበአ። እዚ ኣብ ታሪኻዊት ወርሒ መስከረም መሬት ብጥዑም መኣዛ ዘለዎ ዕንባባ ኣብ ዝተወቀበትሉ ኣጋጣሚ ምግብኡ ጥራሕ ዘይኮነስ፡ ምጅማር ብረታዊ ተጋድሎ ህዝብታት ኤርትራ ዘበሰረትን ናብ ሓዱሽ ምዕራፍ ዘሰጋገረት ወርሒ ምዃና’ውን


text:
ቀዳማይ ምንስቴር ሃይለማሪያም ኣብ ሓፈሻዊ ጉባኤ ሕቡራት መንግስታት ክርከቡ እዚ ንኻልኣይ ግዜ እዩ ክኸውን።
ኣብ ቤት ፅሕፈት ቀዳማይ ምንስቴር ጉዳያት ፓብሊሲቲ ምንስቴር ደኤታ ኣቶ ጌታቸው ረዳ ንቪኦኤ ኣብዝሃብዎ ሪኢቶ ቀዳማይ ምንስቴር ሃይለማሪያ ኣብ ጉባኤ ሕቡራት መንግስታት ዝርከቡ ብኣቦ መንበርነት ሕብረት ኣፍሪካ እውን እዮም።መደርኦም እውን ነዚ ኣብ ግምት ዘእተወ ክኸውን እዩ ኢሎም ኣቶ ጌታቸው። ‘’ጉባኤተኛታት ዘተኩርሉ ኢትዮጵያ፣እቲ ከባቢን ኣፍሪካን ኣብ ዝምልከቱ ጉዳያት እዩ።ኣፍሪካ ሎሚ እናዓበየት ዘላን ትኹረት ዘድልዩ ጉዳያት ዘለውዋን እያ።’’
ቀዳማይ ምንስቴር ሃይለማሪያም ደሳለኝ ኣብቲ ጉባኤ ዘረባ ዘስምዑ እቲ ጉባኤ ምስ ተጀመረ ኣብ ካልኣይ ማዕልቲ 15 መስከረም 2006 ዓ/ም እዩ። ቀዳምነት ካብ ዝተውሃቦም ተዛረብቲ ሓደ ክኾኑ እዮም።ኣቶ ሃይለማሪያም ኣብ ታሪኻዊት ናይ ሩሲያ ከተማ ፒተርስበርግ ካብ ዝተኻየደ ኣኼባ ጉጅለ-20 ድሕሪ ምስታፎም ተመሊሶም ኣለው።
መራሕቲ ኢትዮጵያ ብፍላይ ኣብቶም ዝሓለፉ ትሽዓተ ዓመታት ኣብ ጉባኤታት ጉጀል-8ን ጉጀል-20 ዝኣመሰሉ ምስታፎም ቐፂሎም ኣለው።
ኣብዞም ኣኼባታት ንምስታፍ እንፅዋዕ ዘለና ንምስክርነት እዩ ኢሎም ኣቶ ጌታቸው ረዳ።ዝሰራሕናዮም ስራሕቲ ውፅኢት እናምፅኡ እዮም ዝበሉ ኣቶ ጌታቸው ከማና ካብ ድኽነት ንምውፃእ ዝፅዕሩ ኣካላት ክምሃርዎ ዝግባእ እንተሃሊዩ ዝማዕበላ ሃገራት ክሰምዓ ይደልያ እየን ኢሎም ብምውሳኽ።ዘተሓሳስቡናን እናሓቶምን ሕቶታት ንኻልኦት እውን ንምክፋል እቶም መድረኻት ዕድል ይፈጥሩ እዮም ኢሎም ኣቶ ጌታቸው።


text:
ናይ ኢትዮጵያ ኦርቶዶድክ ተዋህዶ ቤተ ክርስቲያን ትማሊ ዘካይዶ ናይ ፓትሪያሪክ ምርጫ ፓትሪያርክ እናሃለው ፓትሪያሪክ ኮይኖም ተሸይሞም እምበር ተመሪፆም ኢልና ኣይንቕበሎን ክብሉ ኣቡነ መልከ ፀዲቅ ዋና ፀሓፊ ኣብ ስደት ዝርከብን ንባዕሉ ሕጋዊ ኢሉ ዝፅውዕን ሲኖዶስ ገሊፆም።ሹመት እምበር ምርጫ ኢልና ኣይንፅውዖን፤ኣይንቕበሎን ኢሎም ብምውሳኽ።
ፓትሪያሪክ እናሃለወ ፓትሪያሪክ ኮይኑ ዝሽወም ውጉዝ ስለዝኾነ ነቲ ምርጫ ኣውጉዝናዮ ኢና ዝበሉ ኣቡነ መልከ ፀዲቅ ንቕድሚት እንዘራረብ እውን ‘’ወያነ’’ ኢሎም ምስ ዝፀውዕዎ መንግስቲ ኢትዮጵያ እምበር ምስታ ቤተ ክርስቲያን ከምዘይኸውን ተዛሪቦም።እታ ቤተ ክርስቲያን ኣፋ ተልጒሙ እዩ’ውን ኢሎም።
ኣብ ኢትዮጵያ ዴሞክራሲ ዝሰፍነሉ እዋን ክመፅእ ይኸውን እዩ፤እታ ቤተ ክርስቲያን’ውን መሰል ክህልዋ እዩ፤ምስኦም ክንዘራረብ ንኽእል ኢና ክሳብ ሽዑ ግን ኣሽንዃይዶ ንምዝርራብ ዝኾነ ይኹን ሰብ ነቲ ምርጫ ክቕበሎ የብሉን ኢሎም እቶም ዋና ፀሓፊ።